text:
ቀጻሊ ኣዕናዊ ደብዳብ ነፈርቲ ኣብ ትግራይThursday, 29 September 2022 17:19 Written by ቤት ጽሕፈት ዜና ሰዲህኤ
እዚ ካብቲ ኣብ ትግራይ ዝፍጸም ዘሎ ቀጻሊ ደብዳባት ነፍርቲ ሓደ ናይ ዓዲ ዳዕሮ
ድሕርቲ ኣብ ትግራይ ዳግማይ ውግእ ምብርዑ ዝተኻየደ ቀጻሊ ደብዳባት ነፈርቲ፡ ብ28 መስከረም 2022 እቲ ኣብ ከተማ ዓዲ ዳዕሮ ዝተፈጸም ኣዝዩ ዘስካሕክሕን ዓብይ ዕንወት ዘስዓበን ምንባሩ ዝተፈላለያ ማዕከናት ዜና ይሕብራ ኣለዋ።
እተን ኣብ ዓዲ ዳዕሮ ዝደብደባ ነፈርቲ ናይ ኢትዮጵያ ዘይኮናስ፡ ናይ ኤርትራ እየን ዝብል ሓበሬታኳ እንተሎ፡ ናይ መነኦም ምዃነን ብዘየገድስ እቲ ተግባርን ዘስዓቦ ህልቂትን ግን ኩኑን እዩ። ሬድዮ ኤረና ኣብ ኤርትራ ዘለዉ ምንጭታታ ብምጥቃስ፡ ቅድሚ ሕጂ ካብ ኤርትራ ዝነቐላ ነፈርቲ ውግእ 4ተ ግዜ ኣብ ዝተፈላለዩ ከባብታት ትግራይ ከም ዝደብደባ ሓቢራ’ላ።
በዚ ብኣህጉራዊ ትካላት ከይተረፈ ዝተኾነነ ደብዳብ ኣብ ዓዲ ዳዕሮን ካለኦት ከተማታት ትግራይን ኣብ ዝተፈላለየ ደረጃ ዕድመ ዝርከቡ፡ ብሰንክቲ ውግእ ካብ ኣባይቶም ተመዛቢሎም ኣብ ግዝያዊ መዕቆብታት ኣጽሊሎም ዘለዉ ከይተረፉ፡ ብዙሓት ሰባት ከም ዝሞቱን ከም ዝሰንከሉን ክፍለጥ እንከሎ፡ መንበሪ ኣባይትን ወሃብቲ ኣገልግሎት ትካላትን ይዓንዉ ኣለዉ።
ህግደፍ እውን ብወግዒ ብምሉእ ዓቕሙ ዝተሳተፎ ውግእ መንግስቲ ኢትዮጵያን ክልል ትግራይን ብ25 ነሃሰ 2022 ዳግማይ ካብ ዝጅመር ንደሓር፡ ኣብ ትግራይ ከተማታት፡ መቐለ፡ ሽረ፡ ኣላማጣ፡ መኾኒ፡ ዋጃ፡ ሸራሮ፡ ማይጸብሪ፡ ዓድዋ፡ ውቕሮን ኣጉላዕን ወሲኽካ ኣብ ዝተፈላለዩ ከባብታት ብተደጋጋሚ ብነፈርትን ድሮናትን ይድብድባ ኣለዋ። ከተማ ዓዲ ግራት ድማ ብወገን ኤርትራ ብዝድርበ ከቢድ ብረት ግዳይ ኮይና ጸኒሓ። በዚ ደብዳባት ነፈርትን ከበድቲ ብረትን ዝሞቱ ሰባት ምስቲ ውግእ ምትእስሳር ዘየብሎም ሲቪል ምዃኖም ብዝተፈላለያ ማዕከናት ዜና ክግለጽ ዝጸንሐ እዩ። ኣብ ርእሲዚ እቲ ቀንዲ ታርጌት ኮይኑ ዝዓኑ ዘሎ ትካላት፡ ትምህርቲ፡ ሕክምና፡ ማእከላት መዕደሊ ረዲአትን ወሃብቲ ኣገልግሎታትን እዩ። ብዘይካዚ ዝተፈላለዩ ትካላት ኣብያተ-እምነት’ውን ግዳያት ኮይኖም ኣለዉ።
እዚ ካብቲ ውግእ ዝካየደሉ ቦታታት ወጻኢ፡ ወተሃደራዊ ኣብ ዘይኮኑ ዕላማታት ዘተኮረ ደብዳባት ነፈርቲ፡ ድሮናትን ከበድቲ ብረትን፡ ኣብ ልዕሊቲ ናይ መጀመርያ ረዲአት ሕክምናኳ ክረክብ ዘይክእል ህዝቢ ዝፍጸም ዘሎ ብምዃኑ ክኹነን ዝግበኦ ሰብኣዊ ህልቂትን ትካላቱን እዩ።
ኣብ ኣስመራ ጸልማት ዝጉልባቡ ክትራን ይገድድ ኣሎMonday, 26 September 2022 22:12 Written by ቤት ጽሕፈት ዜና ሰዲህኤ
ኣብ ከተማ ኣስመራ ብሰንኪ ተኸታታሊ ምቁራጽ ሓይሊ መበራህቲ ጸልማት ስለ ዝወረሳ ብስዉር ዝካየድ ዘሎ ስርቅን ዝምታን ይገድድ ከም ዘሎ ሬድዮ ኤረና/ Radio Erena ምንጭታታ ብምጥቃስ ኣብ ናይ 26 መስከረም 2022 ዜናኣ ኣቃሊዓ። እቲ ክትራን ቀንዲ ኣብ ደገ ኣብ ጽምዋ ቦታታት ዝፈጸም ኮይኑ፡ ብፍላይ ካብዚ ቀረባ ግዜ ጀሚሩ ለይቲለቲ ሰረቕቲ ናይ ገዛውቲ መዓጹ እንዳሰበሩ ንብረት ይዘምቱ ከም ዘለዉ እቲ ዜና ብተወሳኺ ገሊጹ።
ዝተፈጸመ ገበናት ካብ ምምዝጋብን ምጽብጻብን ሓሊፉ ናይ ምክልኻሉ ዘይከኣለ ፖሊስ ከተማ ኣስመራ ህዝቢ በብከባቢኡ ንገዛእ ርእሱ ንክሕሉ ተደጋጋሚ መጸዋዕታታት የቕርብሉ ኣለዉ። እንተኾነ ዝተዓጥቁ ኣባላት ፖሊስ ዘይተቖጻጸሮም ሰረቕቲ ዕድመ ዝደፍኡ ሽማግለታት ክከላኸልዎም ዝከኣል ኣይኮነን።
ኣደዳ ሕጽረት ዝስተ ማይ፡ ኤለክትሪክን ካለኦት መሰረታዊ ቀረባትን ካብ ዝኸውን ነዊሕ ግዜ ዘሕለፈ ህዝቢ ከተማ ኣስመራ፡ ኣብዚ እዋንዚ ድማ ንህላውናኡ ዘስግኦ ዝርቅን ዝምታን ተወሲኽዎ ኣብ ዝለዓለ ሻቕሎት ከም ዝርከብ ካብቲ ዜና ክፍለጥ ተኻኢሉ።
እቶም ምንጭታት ሬድዮ ኤረና፡ ኣብ ከምዚ ሎሚ መንእሰያታ ገለን ብግዱድ ውትህድርና ገለን ድማ ብስደት ተፍልዮማ ዋና ኣብ ዝሰኣነት ውቅብቲ ከተማ ኣስመራ፡ ክትራንን ዝተፈላለዩ ገበናትን ተወሲኽዎ ክጋደድ ግድን ምዃኑ’ውን ጠቒሶም። ኢጣልያዊ ናይ ህንጻ ጥበብ ዝረኣየላ ዝነበረት “ኣስመራ ጻዕዳ” ሎሚ ሰኣን ዋና ትዓኑ ምህላዋ ከይኣኽላ ኣደዳ ገበንን ንናይ ግዳም ሓይልታት ናይ ውግእ መዋፈሪት ትኸውን ምህላዋ ኣዝዩ ከም ዘሕዝን እቶም ምንጭታት ዓሚቕ ስኽፍታኦም ኣስፊሮም።
ዜናዊ ጸብጻብ ምዝዛም ሰሚናር ኣባላት ሰዲህኤMonday, 26 September 2022 14:46 Written by ቤት ጽሕፈት ዜና ሰዲህኤ
ብተኸታታሊ ሰለስተ መዓልታት ክካየድ ዝቐነየ ሰሚናር መላእ ኣባላት ሰልፊ ዲሞክራሲ ህዝቢ ኤርትራ (ሰዲህኤ) ተዛዚሙ። እቲ ሰሚናር ኣብቲ ዝተኸፍተሉ ዕለት 23 መስከረም 2022 ብዛዕባ ሰልፋዊ ዕቤትን ምድልዳል ሓድነትን እዩ ተመያይጡ። ቀጺሉ ድማ በቲ ተታሒዙ ዝነበረ መደብ መሰረት ኣብተን ቀጸልቲ ክልተ መዓልታት ብዛዕባ፡ “ፖሊሲ ኣህጉራዊ ዝምድናታት ሰዲህኤን ሓድነትን ሓባራዊ ዕዮን ደምበ ተቓውሞ ኤርትራን” ብሰፊሑ ተመያይጡ።
ሰሚናር ንፖሊሲ ኣህጉራዊ ዝምድናታት ሰዲህኤ ዝምልከት፡ በቲ ኣቐዲሙ ዝቐረብ ጽሑፍ ብ24 መስከረም 2022 ብሰፊሑ ተዛትይሉ። ቅድሚ ናብቲ ዝርዝር ምይይጥ ምእታዉ ብዛዕባ’ቲ መመያየጢ ሰነድ ዝተዳለወሉ ኣገባብን ኣብኡ ዝሰፈሩ ቀንዲ ቀንዲ ነጥብታትን፡ ብጠርናፊ ናይታ ነቲ ሰነድ ዘዳለወት ሽማግለ ብጻይ ብርሃነ ደበሱ ሓላፊ ወጻኢ ጉዳያት ሰልፊ፡ መበገሲ ሓሳብ ቀሪቡ። እቲ ሰነድ ብመንጽርቲ ኣብ ፖለቲካዊ መደብ ዕዮን ቅዋምን ሰዲህኤ ሰፊሩ ዘሎ መትከላት ዝተቓነዩ ጉዳያት ዝሓዘ እዩ። ካብቶም ኣብቲ ሰነድ ዝሰፈሩ ቀንዲ ነጥብታት፡ ናይ ወጻኢ ዝምድና፡ ኣህጉራዊ ዝምድና፡ ህዝባዊ ዲፕሎማስን ዝግበር ዝምድና ዝምስረተሉ መትከላትን ዝብሉ ይርከብዎም።
ተሳተፍቲ ሰሚናር ኣብቲ ሰነድ ዝሰፈሩ ሓሳባት መሰረት ብምግባር፡ ዝተፈላለዩ ሕቶታት ኣልዒሎም’ ነቲ ሰነድ ዘህብትሙ ሓሳባት’ውን ኣቕሪቦም። ዝሓለፈ ተመኩሮታት ብምዝካር ኣብ መስርሕ ዝምድና ፍሉይ ጥንቃቐን ቆላሕታን የድልዮም ዝበልዎም ሓሳባት’ውን ኣዘኻኺሮም። ብሓፈሻ ምስ ኩሎም ወገናት ብፍላይ ድማ ምስ ጐረባብትና ዝግበር ዝምድናታት ኣብ ከመይ ደረጃ ከም ዝርከብን ብኸመይ ክቕጽል ከም ዝግበኦን ኣብ ዝምልከት ድማ ተሳተፍቲ ዝተፈላለዩ ርኢቶታት ኣቕሪቦም።
ህልዊ ኩነታት ከባብና መሰረት ብምግባር ኣብ ዝገበሮ ዳህሳስ፡ ሰሚናር ኣተሓሕዛ ሰልፍና ንዝምድና ምስቲ ኣብ ትግራይ ዝካየድ ዘሎ ቃልሲ ዝምልከት ሰፊሕ ግዜ ዝወሰደ ዝርርብ ኣካይዱ። ኣብዚ እዋናውን ተሃዋስን ዛዕባዚ መሰረታዊ ፖሊሲ ዝምድና ሰዲህኤን ብትካላቱ ክውሰኑ ዝጸንሑ ውሳነታትን ዘይጻረሩ ዝተፈላለዩ ናይ ኣተሓሕዛ ሓሳባት ቀሪቦም። እዚ ጉዳይዚ ናይ ትግራይ ወይ ናይ ኢትዮጵያ እዩ ኢልካ ዝሕለፍ ታራ ናይ ጉርብትና ኣጀንዳ ዘይኮነ፡ ሳዕቤኑ ንኤርትራን ህዝባን ሓደገኛ ስለ ዝኾነን ኣብቲ ዝካየድ ዘሎ ውግእ መንእሰያት ኤርትራ ይቕዘፉን ንብረት ኤርትራ ይዓኑን ስለ ዘሎ፡ ኤርትራዊ ረብሓን ልኡላውነትን ብዘማእከለን ንፖሊሲ ኣህጉራዊ ዝምድናኡ ብዝዓቀበን፡ ኣብቲ ህግደፍ ንምስዓር ዝግበር ቃልሲ ግደ ሰዲህኤ ክረጋገጽ ከም ዝግበኦ ተንጸባሪቑ።
ምስዚ ብዝተተሓሓዘ ኣብዚ እዋንዚ ብኣሸሓት ዝግመት ሰራዊት ኢትዮጵያ ናብ ኤርትራ ዝኣትወሉ ዘሎ ምኽንያት፡ ብወገን ኤርትራ ኣቢሉ ምስ ህግደፍ ሓቢሩ ሓይልታት ትግራይ ንምውጋእ ጥራይ ዘይኮነ፡ ንልኡላውነት ኤርትራ እውን ኣስጋኢ ምዃኑ ኣብ ግምት ብምእታው፡ ተሳተፍቲ ሰሚናር ነቲ ተግባር ኮኒነምዎ። እቲ ኣብ ዝሓለፈ ኣርባዕተ ዓመታት ጉጅለ ህግደፍ ምስ ኢትዮጵያዊ ሰልፊ ብልጽግና ከካይዶ ዝጸንሐ ዘይግሉጽን ዘይትካላውን ኣካይዳ ምስዚ ኣብዚ እዋንዚ ዝረአ ዘሎ ምዕባለ ነቲ ኩነታት ብመንጽር ኤርትራዊ ልኡላውነት ዝያዳ ኣስጋእን ሓደገኛን ከም ዝገብሮ’ውን ሰሚናር ስኽፍታኡ ኣቃሊሑ። ሰሚናር ኣባላት ሰዲህኤ፡ ኣብ መወዳእታ መዓልቲ 25 መስከረም 2022 ድማ “ሓድነትን ሓባራዊ ዕዮን ደምበ ተቓውሞ ኤርትራን” ኣብ ዝብል ናይ መወዳእታ ሰነድ ተመያይጡ። ቅድሚ ናብቲ ዝርዝር ምይይጥ ምእታው ናይታ ነቲ ሰነድ ዘዳለወ ሽማግለ ጠርናፊ፡ ኣቦመንበር ተስፋይ ወልደሚካኤል (ደጊጋ)፡ ኣብቲ ሰነድ ንዝሰፈሩ ኣገዳስቲ ነጥብታት፡ ብጽሒት ሰዲህኤ ኣብ መስርሕ ሓድነትን ኣድላይነት ሓባራዊ ዕዮን ብምጉላሕ መእተዊ ሓሳብ ኣቕሪቡ። ኣብ መብርሂኡ ሓባራዊ ዕዮ ንሰዲህኤ መሰረታዊ ብምዃኑ ከከም ምስ ውድባት ዘለዎ ናይ ኣረኣእያ ቅርበት ብደረጃታት ከም ዝሰርዖ ኣብሪሁ።
ተሳተፍቲ ሰሚናር ሰዲህኤ ክሳብ ሕጂ ብዛዕባ ዝገበሮም ናይ ሓድነት ጻዕርታት ዘኪሮም፡ እንተኾነ ብመንጽርቲ ዝተኻየደ ጻዕርን ዝወሰዶ ግዜን ክሳብ ሕጂ ዘዕግብ ውጽኢት ስለ ዘይተረኽቦ፡ ኣብ መጻኢ ዝግበር ሓድነታዊ ጻዕሪ ነዚ ዝሓለፈ ተመኩሮ ኣብ ግምት ዘእተወ ክኸውን መዚኖም። በብግዜኡ ይምስረታ ምስ ዘለዋ ሓደስቲ ኣንጻር ህግደፍ ዝስለፋ፡ ኤርትራዊ ውዳበታትን ምንቅስቓሳትን’ውን ዝተጸንዐን ጥንቁቕን ርክባት ክግበር ሰሚናር ካብ ዝተገደሰሎም ዛዕባታት ሓደ እዩ።
ኣብ ምዝዛም ሰሚናር፡ ተሳተፍቲ ናብ መሪሕነት ዝተፈላለዩ ለበዋታት ኣቕሪቦም። ኣቦመንበር ሰዲህኤ ብጻይ ተስፋይ ወልደሚካኤል ድማ፡ “ኣብ ቅድሜና ዘለዉ ብድሆታት ንምስዓር፡ ሰልፋዊ ሓድነት መተካእታ ዘየብሉ ናይ ዓወት ምስጢርና ብምዃኑ፡ ሓሳባካ ናይ ምግላጽ ናጽነትና ህያው ኮይኑ፡ ንሓድነትና ከም ናይ ዓይንና ብሌን ክንሕልዋ ግድን እዩ” ኢሉ። ተሳተፍቲ ሰሚናር ንዘርኣይዎ ተሳትፎን ምክትታልን ከኣ ንኢዱ።
ሰሚናር ኣባላት ሰዲህኤ ተኸፊቱSaturday, 24 September 2022 11:43 Written by ቤት ጽሕፈት ዜና ሰዲህኤ
መሰረታትን መሪሕነትን ሰልፊ ዲሞክራሲ ህዝቢ ኤርትራ (ሰዲህኤ) ዝተሳተፍዎ ሰሚናር ብ23 መስከረም 2022 ተጀሚሩ። ኣብ መኽፈቲ እቲ ሰሚናር ብጻይ ተስፋይ ወልደሚካኤ (ደጊጋ) መሰረታት ሰዲህኤ ከም መቐጸልታ ናይቲ ዘይስልኪ ተወፉይነቶም፡ መጸዋዕታ ኣኽቢሮም ኣብዚ ሰሚናር ምስታፎም ኣመስጊኑ። ናይቲ ብኣካልን ብዙምን ዝካየድ ሰሚናር ኣቕጣጫ፡ ኣድህቦን መድረኻዊ ኣገዳስነትን እንታይ ምዃኡ ኣብሪሁ። ኣስዒቡ ድማ ነቶም ሰሚናር ዝዛረበሎም ዛዕባታት ዘርዚሩ።
እዚ ሰሚናር ንሰለስተ ተኸታተልቲ መዓልታት ዝካየድ ኮይኑ፡ ኣብቲ መስርሕ፡ ሰለስተ ኣቐዲሞም ብሽማግለታት ተጸኒዖም ዝተዳለዉ፡ ሰለስተ ሰነዳት ክቐርቡ እዮም። እቶም ሰነዳት፡ “ሰልፋዊ ዕቤትን ምድልዳል ሓድነትን፡ ፖሊሲ ወጻኢ ዝምድናታት ሰዲህኤን ኣገዳስነት ሓድነት ፖለቲካዊ ሓይልታት ኤርትራን” ዝብሉ እዮም።
እዚ ሰሚናር ኣብ ዝተኸፍተሉ እሞ ዝያዳ 7 ሰዓታት ዝቐጸለሉ ናይ ቀዳማይ መዓልቲ መደብ ብዛዕባ’ቲ “ሰልፋዊ ዕቤትን ምድልዳል ሓድነትን፡” ዝብል ጽሑፍ ምይይጥ ተኻይዱ። ኣብዚ ናይ 23 መስከረም 2022 ክፋል ሰሚናር፡ ናይታ ነቲ ሰነድ ኣጽኒዓ ዘቕረበት ሽማግለ ኣቦመንበር ብጻይ ፍሰሃየ ሓጐስ፡ ብዛዕባቲ ኣቐዲሙ ንኣባላት ተዘርጊሑ ዝጸንሐ መጽናዕታዊ ጽሑፍ ናይ ምይይጥ መበገሲ መብርሂ ሂቡ።
ኣብዚ ናይ ቀዳማይ መዓልቲ ርክብ ኣብ ዝተኻየደ ምይይጥ ተሳተፍቲ ሰሚናር፡ ንሓያልን ድኹምን ጐድንታት ሰልፊ፡ ኣብ መጻኢ ብሰልፊ ክዕመሙ ዝግበኦም፡ ምድልዳል ሓድነት ሰልፍን ብሰልፊ ዝወሃብ ኩለ-መዳያዊ ኣገልግሎትን ኣብ ዝብሉ ኣገደስቲ ዛዕባታት ሰፊሕን ዝርዝራውን ምይይጥ ተኻይዱ።
ክልል ትግራይ፡ ብኤርትራን ኢትዮጵያን ሓድሽ ውግእ ከም ዝተኸፍታ ከሲሳWednesday, 21 September 2022 10:56 Written by ቤት ጽሕፈት ዜና ሰዲህኤ
ክልላዊ መንግስቲ ትግራይ ናብ 20 መስከረም 2022 ኣብ ዘውግሕ፡ ብሓይልታት ኤርትራን ኢትዮጵያን ሓድሽ ውግእ ከም ዝተኸፍተ ከሲሱ። በቲ ዝወጸ ሓበሬታ መሰረት እቲ ውግእ ዝተኸፍተሉ ከባቢ ካብ ሩባ ተከዘ ክሳብ ወረዳ ኢሮብ ኣብ ዘሎ ዶባት ኤርትራን ትግራይ ኮይኑ፡ ማይ ኩሕሊ፡ ዝባን ገደና፡ ዓዲ ኣውዓላ፡ ራማ፡ ጸሮናን ዛላንበሳን ድማ ብፍላይ ተጠቒሶን።
ኣብዚ ሓድሽ ውግእ፡ ናይ ኢትዮጵያ ክልተ እዝታትን ሰለስተ ናይ ኮማንዶ ክፍለ ሰራዊታትን ፍሉይ ሓይልን ፋኖን ክልል ኣምሓራን ምስ ሓይልታት ኤርትራ ተሰሊፎም ከም ዘለዉ ተጠቒሱ። ኤርትራ ኣቐዲማ ዑቑር ሰራዊታ ንክኸትት ጸዊዓ እያ። ኣብ ዝሓለፉ መዓልታት ሰራዊት ኢትዮጵያ ብብዝሒ ናብ ኤርትራ ከም ዝተጓዕዘ ብዝተፈላለያ ማዕከናት ዜና ክግለጽ ጸኒሑ እዩ። ብወገን ኤርትራን ኢትዮጵያን ነቲ ብክልል ትግራይ ዝቐረበ ክሲ ብዝምልከት ብወግዒ ዝተባህለ የለን።
እዚ ከምዚሉ እንከሎ፡ ፍሉይ ልኡኽ ቀርኒ ኣፍሪቃ ሕቡራት መንግስታት ኣሚሪካ፡ ማይክ ሃመር ኣብ ኢትዮጵያ ናይ ሰላም ጻዕሪ ክገብሩ ጸኒሖም ናብ ሃገሮም ምስተመለሱ ጋዜጣዊ መግለጺ ሂቦም። ኣብ መግለጺኦም ሰራዊት ኤርትራ ዶብ ሰጊሩ ናብ ትግራይ ከም ዝኣተወ ክከታተልዎ ከም ዝጸንሑ ሓቢሮም። ነቲ ተግባር ከም ዝዀነንዎ ምግላጾም ድማ ሮይተርስ ሓቢራ። ኩሎም ኣብ ውግእ ኢትዮጵያ ተዋሳእቲ ናይ ወጻኢ ሓይልታት፡ ሓድነት ኢትዮጵያ ከኽብሩን ኩነታት ካብ ምግዳድ ክቑጠቡን ይግበኦም ከም ዝበሉ እውን ሮይተርስ ጠቒሱ።
ካናዳን ብሪታንያን፡ ዜጋታተን ኣብ ኤርትራ ምንቅስቓሶም ክድርቱ ኣጠንቂቐንTuesday, 20 September 2022 11:32 Written by ቤት ጽሕፈት ዜና ሰዲህኤ
ካናዳን ብሪታንያን ኣብ ኤርትራ ዘለዉ ዜጋታተን ብጸጥታዊ ምኽንያት ምንቅስቓሳቶም ክድርቱን ግቡእ ጥንቃቐ ክገብሩን ከም ከም ዝመዓዳ ካብ ሮይተርን ኤ ኤፍ ፒን ካብ ዝተረኽበ ሓበሬታ ተፈሊጡ። እዘን ሃገራት ናብዚ ስጉምቲ ዘብጸሓ እቲ ቅድሚ ሕጂ ንናይ ብዙሓት ዜጋታት ምምዝባልን ሞትን ጠንቂ ዝኾነ ውግእ ኣብ መንጎ መንግስቲ ኢትዮጵያን ክልል ትግራይን ዳግማይ ምብርዑን ኤርትራ ድማ ዜጋታታ ናብ ዓውዲ ውግእ ንክኸቱ ኣጥቢቓ ተገድድ ምህላዋ ምዃኑ እቲ ዜና ሓቢሩ።
እቲ ካብ መንግስቲ ካናዳ ብ15 መስከረም 2022 ዝወጸ ምኽርን መጠንቀቕታን ኣብ ኤርትራ ዝርከቡ ዜጋታቱ፡ ኣብ ርእሲ ምንቅስቓሳቶም ምድራት ብመራኸብቲ ብዙሃን ዝወሃብ ሓበሬታ ብቐጻሊ ክከታተሉ ኣዘኻኺርዎም።
ምስዚ ብዝተተሓሓዘ፡ ኣብ ኣስመራ ኣብ ሓለዋ ኣብያተ-ጽሕፈት ሕቡራት ሃገራትን ኤምባሲታትን ተቖጺሮም ዝሰርሑ ዘለዉ ኤርትራውያን፡ በቲ ወጺኡ ዘሎ ክተት ካብ ዝረሖም ወጺኦም ናብ ዓውዲ ውግእ ከይውሰዱ ስግኣት ከም ዘለዎም፡ ሓደ ስሞም ዘይተጠቕሰ ዲፕሎማት ቀርኒ ኣፍሪቃ ከም ዝገለጽሉ ሮይተርስ ሓቢሩ። ሮይተርስ ኣስዒቡ ሓደ ኣብ ወጻኢ ዝነብር ኤርትራዊ፡ ክልተ ኣብ ኤርትራ ዝርከቡ ኣዝማዱ ናብ ውግእ ንክኸቱ ከም ዝተጸውዑን እንተዘይከቲቶም ግና ኣባይቶም ክውረስ ከም ዝኽእልን ከም ዝተሓበረ ጠቒሱሉ።
እቲ ካብ ብሪታንያ ዝተዘርሐ ተመሳሳሊ መጠንቀቕታ ብ14 መስከረም 2022 ዝወጸ ምዃኑ እቲ ማዕከናት ዜና ኣፍሊጠን። ክልቲአን ሃገራት ኣድላይ ኣብ ዝኾነሉ፡ ተወሰኽቲ ሓጸርቲ ናይ ጥንቃቐ መልእኽቲ ከስዕባ ከም ዝኽእላ ነንዜጋታተን ኣብፍሊጠን።
ኤርትራ ሓንቲ ካብተን ተሪር ናይ ሓባሬታ ዕጽዋ ዝካየደን ሃገራት ብምዃና ነዚ ብዝምልከት ድምጻ ከም ዘይተሰምዐ ኤ ኤፍ ፒ ኣቃሊዑ።
ኤርትራ ኣብቲ መጀመርታኳ ብተደጋጋሚ ትኽሕድ እንተነበረት፡ ካብ ወርሒ ሕዳር 2020 ጀሚራ፡ ኣብ ጐኒ ፈደራላዊ መንግስቲ ኢትዮጵያ ብምስላፍ ናብቲ ኣብ ኢትዮጵያ ዝካየደ ዘሎ ኣዕናዊ ውግእ ሓይልታታ ከም ዘሰለፈት ክልቲኦም ማዕከናት ዜና ጠቒሶም።
ሶማልያ ወተሃደራታ ካብ ኤርትራ ንምምላስ ሓገዝ ኣሜሪካ ሓቲታSaturday, 17 September 2022 21:51 Written by ቤት ጽሕፈት ዜና ሰዲህኤ
ፕረሲደንት ሶማልያ ሓሰን ሼኽ ማሕሙድ፡ ወተሃደራቶም ካብ ኤርትራ ንምምላስ ሕቡራት መንግስታት ኣሚሪካ ክትሕግዞም ከም ዝሓተቱ ጋረው ኦንላይን/ GAROWM.ONLINE ዝተባህለት መርበብ ሓበሬታ ብ15 መስከረም 2022 ኣብ ዘውጸኣቶ ዜና ሓቢራ። እቶም ሶማሊያዊ ፕረሲደንት ነዚ ሕቶ ናብ ላዕለዎት ሓለፍቲ ዘቕረቡ ኣብ ኣሜሪካ ናይ ስራሕ ምብጻሕ ኣብ ዘካየድሉ እዩ። እቲ ዜና ከም ዝገለጾ እዞም 5 ሺሕ ሶማላውያን ወተሃደራት ናብ ኤርትራ ብምስጢር ዝተላእኩ ፕረሲደንት ማሕሙድ ፋርማጆ ኣብ ስልጣን ኣብ ዝነበርሉ ብ2019 እዩ።
እቲ ዜና ከም ዝጠቐሶ እዞም ወተሃደራት ኣብ ኤርትራ ኣብ ዝጸንሑ፡ ብግቡእ ዝተዓለሙ ጥራይ ዘይኮኑ፡ ኣንጻር ፈጣሪ ራዕዲ ጉጅለ ኣልሸባብ ናይ ምቅላስ ሓያል ፍናንን ቅሩብነትን ዘለዎም ምዃኑ በቲ ዜና ተገሊጹ። ኣብቲ ዝተላእክሉ ግዜ እዞም ናይ ሎሚ ፕረሲደንት ሶማልያ ሓሰን ሼኽ ማሕሙድ ወሲኽካ፡ ኣብቲ ግዜቲ ፕረሲደንት ሶማልያ ንዝነበሩ ማሕሙድ ፎርማጆ ነቶም መንእሰያት ናብ ኤርትራ ብምልኣኾም ይቃወምዎም ነይሮም። ኢሳያስ ኣፈወርቂ ነዞም ወተሃደራት ክመልሶምኳ ቃል ኣትዩ እንተነበረ፡ ሓድሽ መንግስቲ ሶማልያ ኣንጻር ፈጣር ራዕዲ ጉጅለ ኣልሸባብ ሓያል ቃልሲ ናይ ምክያድ መደብ ከም ዘለዎ ምስ ኣረጋገጸ ግና ሓሳቡ ቀይሩ ከም ዝሓንገደ እቲ ዜና ሓቢሩ።
እቲ ዜና ኢሳያስ ኣፈወርቂ ካሳብዚ ቀረባ ግዜ ምስ ፈጣሪ ራዕዲ ጉጅለ ኣልሸባብ ይተሓጋገዝ ከም ዝነበረ ተቒሱ፡ ኣብዚ እዋንዚ መንግስቲ ሶማሊያ ነቶም ኣብ ቃልሲ ኣንጻር ኣልሸባብ ክሕግዝዎ ዝኽእሉ ወተሃደራት ንምምላስ ሓያል ጻዕሪ ይገብር ከም ዘሎን ናይ ኣሚሪካ ሓገዝ እንተተወሲኽዎ ክዕወት ተስፋ ከም ዘለዎን ገልጹ። ሰብ መዚ ኣሚሪካ እውን ነቶም ወተሃደራት ናብ ሃገሮም ንምላስ ክተሓጋገዘ ቅሩባት ምዃኖም ከም ዘረጋግጹ ኣፍሊጡ።
ፕረሲደንት ሓሰን ሸኽ ማሕሙድ ምስተመረጹ ናብ ኤርትራ ከይዶም፡ ምስቶም ኣብ ዝተፈላለዩ ወተሃደራዊ መደበራት ኤርትራ ጅሆ ተታሒዞም ዘለዉ ሶማላውያን ከም ዝረኸብዎም እቲ ዜና ተጠቒሱ። እቶም ፕረሲደንት ናብ ሃገሮም ክምለሱ እዮም ዝበል ተስፋ ስለ ዝነበሮም፡ ነቶም ቅድሚ ምርጫ ደቆም ክምለስሎም ዝሓቱ ዝነበሩ ቤተሰብ እቶም ወተሃደራት ምስ ደቆም ከም ዝራኸቡን ክሳብ ሽዑ ናይ ተለፎን ርክብ መስመር ከም ዝኸፍትሎምን ቃል ኣትየምሎም ከም ዝነበሩ፡ እንተኾነ ብሰንኪ ናይ ኢሳያስ እምቢታ ክዕወት ከይዘይከኣለን ሓቢሩ።
እዞም ሶማላውያን ወተሃደራት ኣብቲ መጀመርያ ብምስጢር ናብ ኳታር ኢኹም ተባሂሎም ካብ ሃገሮም ከም ዝተወስዱን ብዘይፈልጥዎ መንገዲ ናብ ኤርትራ ከም ዝተወሰዱን ኣቐዲሙ ክሕበር ጸኒሑ እዩ። ብባይቶ ሰብኣዊ መሰል ሕቡራት ሃገራት ተመዚዞም ጉዳይ ሰብኣዊ መሰል ኤርትራ ዝከታተሉ ዘለዉ ሱዳናዊ ኮሚሽነር፡ ኣብ ሓደ ኣጋጣሚ እዞም ሶማላውያን ኣብ ውግእ ትግራይ ተሳቲፎም ነይሮም ዝብል ጸብጻብ ከም ዘቕረቡ ዝዝከር እዩ።
ኣብዚ እዋንዚ ዓመጸኛ ምምሕዳር ህግደፍ፡ ኣብ ጉዳይ ኢትዮጵያ ኢዱ ኣእትዩ ይዋጋእ ኣሎ። ኣብ ጉዳይ ምብራቕ ሱዳን ኢዱ ከእቱ ብዙሕ ፈተነታት ከካይድ ጸኒሑን ኣሎን። እነሆ ኣብዚ ሶማልያ ምስ ኣሚሪካ ተሰማሚዓ ኣንጻር ፈጣሪ ራዕዲ ጉጅለ ኣልሸባብ ቃልሲ ኣብ እተካይደሉ መድረኽ ከኣ ሰራዊታ ጀሆ ሒዙ ህውከት ይጽሕትር ኣሎ።
ህግደፍ ኣባላት ዕቑር ሰራዊት ዝብሎም ናብ ውግእ ክኸቱ ጸዊዑFriday, 16 September 2022 12:22 Written by ቤት ጽሕፈት ዜና ሰዲህኤ
ስርዓት ህግደፍ ኩሎም “ዑቑር ሰራዊት” ዝብሎም ክሳብ 55 ዓመት ዝዕድሚኦም ኣባላት ክኸቱ ብመንገዲ ምምሕዳራዊ መሓውሩ ከም ዝጸውዖም ማዕከን ዜና ቢቢሲ ኣብ ከተማ ኣስመራ ዘለዉ ምንጭታታ ብምጥቃስ ሓቢራ። በቲ ዜና መሰረት እቲ መጸዋዕታ ካብ 14 መስከረም 2022 ከም ዝተተግበረ ክፍለጥ እንከሎ፡ ኣቐዲሞም ብዘይእዉጅ ናብ ግንባራት ዝተወስዱ ከም ዘለዉ’ውን ተፈሊጡ። ኣባልነት ዕቑር ሰራዊት ክሳብ 70 ዓመት ዝዕድሚኦም ወተሃደራዊ ተመኩሮ ንዘለዎም ዘጠቓልል እዩ።
ምስዚ ብዝተተሓሓዘ፡ ኣብ ኤርትራ ሓድሽኳ እንተዘይኮነ፡ ብፍላይ ኣብ ከተማ ኣስመራ ሰፊሕ ግፋ ይካየድ ብምህላዉን ዜጋታት ኣብ ጐደናታት ከይተረፈ ናይ መንነት ወረቐት ከርእዩ ይድገዱ ስለ ዘለዉን ኣብ ህዝቢ ዓቢይ ሻቕሎትን ስግኣትን ኣሕዲሩ ከም ዘሎ እቲ ዜና ብተወሳኺ ኣፍሊጡ። እዚ ኣገዳዲ መጸዋዕታ ነቶም ኣባላት ዕቑራት ሰራዊት ኮይኖም ኣብ ግላዊ ጉዳዮም ዝጸንሑ ዝምልከት ኮይኑ፡ እቶም ኣብ መንግስታዊ ኣካላት ዘለዉ ግና “ትሑዛት እዮም” ብዝብል ኣብዚ ናይ ሕጂ ዙርያ ከምዘይተጸውዑ እቲ ካብ ቢቢሲ ዝተረኽበ ሓበሬታ የረድእ።
እዚ ኣገዳዲ መጸዋዕታ ነቲ ኣብ ኢትዮጵያ ዝካየደ ዘሎ እሞ ምምሕዳር ህግደፍ ብዘይኣፍልጦ ህዝቢ ኤርትራ ብምሉእ ዓቕሙ ዝሳተፈሉ ዘሎ ውግእ ተኸቲሉ ዝመጽእ ዘሎ እዩ። ኣብዚ ጉዳይዚ ኤርትራ ኢድ ምእታዋ ጥራይ ዘይኮነ ገዚፍ ሰራዊትን ኣጽዋርን ፈደራላዊ መንግስቲ ኢትዮጵያ ብባሕርን ብኣየርን ብቐጻሊ ናብ ኤርትራ ይጐዓዝ ከም ዘሎ እውን ንህዝቢ ኤርትራ ኣሻቒልዎ ዘሎ ኩነታት እዩ’።
ኣብዚ እዋንዚ ዝተፈላለያ ኣህጉራውን ዓለምለኻው ኣካላት፡ ግደ ኤርትራ ኣብ ውግእ ኢትዮጵያ ነቲ ኩነታት ምግዳዱ ስለ ዝኾነ፡ ሰራዊታ ካብ ውግእ ኢትዮጵያ ከተውጽእ ይጽውዓን የጠንቅቓን ኣለዋ። ብዙሓት ኢትዮጵያውያን ፖለቲከኛታት ደማ ጉዳዮም ብሰላማዊ መንገዲ ከይፈትሑ ይዕንቅፍዎም ካብ ዘለዉ ምኽንያታት ሓደ፡ ናይ ኤርትራ ኢድ ኣእታውነት ምዃኑ ብምግላጽ ህግደፍ ኢዱን እግሩን ክእክበሎም ይምሕጸኑ ኣለዉ። ምምሕዳር ህግደፍ ግና ነቲ ደቁ ኣብ መሬት ትግራይ ዝሃልቁ ዘለዉ ህዝቢ ኤርትራኳ ብዛዕባዚ ጉዳይዚ ዝሃቦ ወግዓዊ ሓበሬታ የለን።
ኤርትራዊት ኣትለት ራሄል ዳኔል ተዓዊታMonday, 12 September 2022 15:32 Written by ቤት ጽሕፈት ዜና ሰዲህኤ
ኤርትራዊት ኣትሌት ራሄል ዳኔል፡ ብ11 መስከረም 2022 ኣብ ኮሎምቢያ ከተማ ካሊ ኣብ ዝተኻየደ ውድድር ጉያ 10 ሺሕ ሜትሮ ቀዳመይቲ ብምውጻእ ከም ዝተዓወተት ሬድዮ ኤረና ሓቢራ።
ራሄል ዳኔል ነዚ ናይ 10 ሺሕ ሜትሮ ርሕቀት ወዲኣ ቀዳመይቲ ክትከውን ዝወሰደላ ግዜ 23 ደቓይቕን 23 ካለኢትን ምዃኑን ካለኣይትን ሳልሰይትን ኮነን ዝኣተዋ ኬንያውያን ተወዳደርታ ከኣ ሞኒካ ንጊገን ቬረኒካ ንያሩዋን ምዃነን ተፈሊጡ።
ጓል 20 ዓመት መንእሰይ ኣትሌት ራሄል ኣብ ዝሓለፈ ወርሒ ሰነ 2022 እውን፡ ኣብ ኔዘር ላንድስ ኣብዚ ናይ 10 ሺሕ ሜትሮ ርሕቀት ብኤርትራዊት ኣትሌት ወይኒ ቀላቲ ተታሒዙ ዝነበረ ክብረ-ወሰን ኣመሓይሻ ብ30 ደቓይቕ 39 ካልኢት ብምእታው ሃገራዊ ክብረ-ወሰን ከም ዝዓተረት እቲ ዜና ስፖርት ሓቢሩ።
ክልላዊ መንግስቲ ትግራይ ንሰላማዊ መፍትሒ ዝምልከት መግለጺ ኣውጺኡMonday, 12 September 2022 15:29 Written by ቤት ጽሕፈት ዜና ሰዲህኤ
ክልላዊ መንግስቲ ትግራይ እቲ ኣብ ክልሉ ዝካየድ ዘሎ ውግእ ብዘተ ንምፍታሕ የኽእል ዝበሎ መግለጺ ብ11 መስከረም 2022 ኣውጺኡ። ኣብቲ ብመንገዲ ናይ ወጻኢ ጉዳይ ቤት ጽሕፈቱ ዝወጸ መግለጺ፡ ብሓፈሻ ህዝቢ ኢትዮጵያ ብፍላይ ድማ ህዝቢ ትግራይ፡ ድምጺ ጥይት ዘይሰምዓሉ፡ ብሰንኪ ዕጽዋ ኣድላይ ዘበለ ኣገልግሎትን ሰብኣዊ ቀረብን ዘይስእነሉ ኩነታት ክፍጠርን ተዛማዲ ሕሰማትን ስቓይን ክውገደሉን ጽኑዕ እምነቱ ምዃኑ ኣስፊሩ።
እቲ መግለጺ ኣተሓሒዙ፡ ሕብረት ኣፍሪቃ ዝመርሖ ዘተኣማምን መስርሕ ሰላም ክቕጽል ከም ዝድግፍ ጠቒሱ፡ ሓባራዊ ህጹጽ ተኹሲ ጠጠው ምባል ክካየድን በዚ ኣቢልካ ምቹእ ናይ ዘተ ሰላም ኩነታት ንምፍጠርን ብወገን ክልል ትግራይ ቅሩብነት ከምዘሎ ሓቢሩ። ምሉእ ብምሉእ ነቲ ጸገም ብሰላም ናብ ምፍታሑ ክብጻሕ ደጋጊሙ ክጽውዕ ከም ዝጸንሐ ከኣ ጠቒሱ። ናይቲ በይናዊ መግለጺ ምውጻእ ቀንዲ ዕላማ ህጹጽ ምቁራጽ ተጻብኦ ምርግጋጽ ምኹኑ ድማ ኣስፊሩ።
መግለጺ ወጻኢ ጉዳይ ቤት ጽሕፈት ክልል ትግራይ “ካብ ሕብረት ኣፍሪቃ ውጽኢታዊ መስርሕ ንጽበ ኢና” ምስ በለ፡ ኣብቲ መስርሕ ኣብ ርእሲ ሕብረት ኣፍሪቃ፡ ብኽልቲኡ ወገናት ተቐባልነት ዝረኸቡ ኣዛተይቲ፡ ኣብ መንጎ ክልቲኡ ወገናት ምትእምማን ኣብ ምህናጽን ዝተበጽሓ ስምምዓት ኣብ ምትግብራርን ዝሕግዙ ዓለም ለኻዊ ተዓዘብቲ ከም ዝህልዉ ሓቢሩ። ኣብ ምውህሃድ እቲ መስርሕ ዝሕግዙ ኣማኸርቲ ከም ዝህልዉ እውን ጠቒሱ። ብዘይካዚ እቲ መግለጺ ቀጻሊ፡ መፍትሒ ናይቲ ኣጋጢሙ ዘሎ ጸገም ብመንገዲ ዘተ ጥራይ ከም ዝመጽእ ንተኣማመን ኢና እውን ኢሉ።
ድሕሪ ምቁራጽ ተጻብኦ፡ ቀጺሉ ዘሎ ናብ ኩለመዳያዊ ስምምዕ ተኹሲ ጠጠው ምባል ምብጻሕ ምዃኑ ዝጠቐሰ እቲ መግለጺ፡ ድሕሪኡ ነቲ ዘሎ ጸገም ብፖለቲካዊ ዘተ ምሉእ ብምሉእ ናብ ምፍታሕ ከም ዝብጻሕ ኣስፊሩ። ክልል ትግራይ ኣብ ሓጺር ግዜ፡ ኣቶ ጌታቸው ረዳን ጀነራል ጻድቃን ገብረትንሳአን ብእባልነት ዝርከብዎ ተዛታይ ኣካል ኣዳልዩ ከም ዘሎ እውን ሓቢሩ።
ብወገን ኢትዮጵያ ነዚ ብዝምልከት ዝወጸ ሓድሽ መግለጺ የለን። እንተኾነ ኣቐዲሙ ብተደጋጋሚ፡ ብመሪሕነት ሕብረት ኣፍሪቃ ብዘይቅድመ ኩነታት ክዛተ ቅሩብ ምዃኑ ክገልጽ ከም ዝጸንሐ ዝፍለጥ እዩ።
ሕብረት ኣፍሪቃ ብዘውጸኦ መግለጺ ነዚ ናይ ክልላዊ መንግስቲ ትግራይ ብዘይቅድመ ኩነት ብኣላይነት ሕብረ ኣፍሪቃ ክዛተ ድልዊ ምዃኑ ደጊፍዎ ኣሎ። ወጻኢ ጉዳይ ኣሜሪካ ንመርገጽ ክልል ትግራይ ደጊፉ፡ ከምቲ ልሙድ ንሓድነት ኢትዮጵያ ከም ዝከላኸል ኣነጺሩ። ጸሓፊ ወጻኢ ጉዳያት ኣሜሪካ ነዚ ናይ ክልል ትግራይ መገልጺ ኣብ ዝምልከት ኣብ ዝሃብዎ ቃል፡ ኤርትራን ካለኦት ጉዳይ ኢትዮጵያ ዘጋድዱ ወገናትን ካብ ተግባሮም ክቑጠቡ ኣተሓሳሲቦም።


c: text/html

text:
መግቢ፣ ካልእ ሰብኣዊ ሓገዛትን ነዳዲን ዝጻዓና 50 ዓበይቲ መካይን፣ ዝሓለፈ ዓርቢ መቐለ ከምዝኣተዋ ሕቡራት ሃገራት ትማሊ ሰኑይ ገሊጹ።
ወሃቢ ቃል ሕቡራት ሃገራት ስተፈን ዩሪክ ኣብ ናይ ትማሊ ሰኑይ ምሸት መግለጺኡ እቲ ጽዕነት ን43 ሽሕ ሰባት ዝኸውን 1000 ቶን ሓገዝ መግቢ ከምኡ'ውን 700 ቶን ንሕክምና፣ ዝተመጣጠነ መግቢ፣ ማይን ንጽህናን ዝውዕል ጽዕነት ዝሓዘ ከምዝኾና ጠቂሱ: 115 ሽሕ ሊትሮ ነዳዲ ዝጻዓና ሰለስተ መካይን’ውን መቐለ ምእታወን ሓቢሩ።
ንዝሓለፈ ሰለስተ ወርሒን ፈረቃን ሓገዝ ናብ ክልል ትግራይ ከይኣተወ'ዩ ጸኒሑ። እዚ ዳሕረዋይ ረድኤት፣ኣብ ውሽጢ አስታት ክልተ ሰሙናት ንካልኣይ ጊዜ ዝተላኣኸ ምዃኑ’ውን እቲ ወሃቢ ቃል ኣፍሊጡ።
ይኹን ደኣ እምበር ኣብ ባይታ ንዘሎ ሰብኣዊ ጠለብ ንምምላእ፣ ገና ብዙሕ መጠን ረድኤት የድልይ'ዩ።
ስተፈን ዩሪክ ብተወሳኺ ረድኤት ካብ ሰመራ ንመቐለ ክላኣኽ ቅሩብ ከምዘሎ፣ ካብኡ ዝሰገረ፣ ረድኤት ዝጻዓና መካይን ብሰላም ናብ ህዝቢ ትግራይ፣ ዓፋርን ኣምሓራን ንክበጽሓ መታን ምስ ኩሎም ዝምልከቶም ኣካላት ንራኸብ ኣለና ይብል።

robotstxt: allowed

filter: keep


text:
ናይ መንግስቲ ገዛ ምሕታት
ምስ ኢንሴኽ Insair 38 - ኣዶማ Adoma ን ሳልቶ SALTo - ዋዞ ብሉ Oiseau Bleu
እንታይ ኢዩ?
እዚ ናይ ገዛ ምሕታት መርርሕ፣ . ብ ኸመይ ገዛን ምስኡ ዝኸይድ ድማ ምርካብ ዝራኽን ዝከውን ሓገዝ ምርካብ ዝዓለመ እዩ።
i ን ኣፍልጦ !: እዚ ኣሳላይነት እዚ éን ስደተኛታት (ን ንጽል ቤተሰብ ማለት ወይ ኣደን ወይ ኣቦ ንበይኖም ) ን ህገዛ ዘይረከቡ ሓተቲ ዑቕባ ከምኡ ውን ን ማሕበራዊ ጸገም ዘለዎምን ዝዓለም እዩ።.
ኣገዳሲ ! : ነዚ ሓገዝ እዚ ንምርካብ : ዘድልዩ ነገራት
- ብጭቡጥ ገዛ ዘድልየኩም ክኸውን ኣለዎ
- ኣብ ግሮኖብልን ኣከባቢ grenobloise, ክኸውን ኣለዎ ጠለብኩም
- ኣኣብቲ መስርሕ ናይ ሓገዝ ምዝጉባት ምስ እትኾኑ
ንመን ኢዩ ፧
ዞባ\ ዴባርትሞ
38 - Isère
12 ኣዋርሕ
ዞባ\ ዴባርትሞ
38 - Isère
12 ኣዋርሕ
ስለምንታይ እዩ እዚ ጉዳይ ኣገዳሲ ኾይኑ፧
ማሓበራዊ ሓገዝ ምርካብ
እዚ መስርሕ ን ዝጋኩም ናይ ማሕበራዊ ኣገልግሎት ናይ ምርካብ ነገራት ከም እኒ፣ ኣፍልጦ ኣኣብ ሕጊ ፣ናይ ስራሕ ምርካብ ተኽእሎን ካልእን ኣፍልጦ ከም እተርኽቡ ሕግዝ
ስራሕ ርኸቡ
እዚ መስርሕ ኣዚ እውን ፣ ን ናይ ቋንቋን ካልእ ስልተናታት ፣ ማእከል ብምግባር፣ ስራሕ ን ኽትረኽብሉ እትኽእሉ ኩናታት የመቻችእ
ቀዋዊ ገዛ ንምርካብ
ዕላማ ናይዚ መደብ ፣ ቀዋሚ ጋዛ ንምርካብ ክሕግዘኩም እዩ
ናይ ጥዕና ክትትል ንምርካብ
እዚ ተኽእሎ እዚ ናይ ምሕካም መሰልኩም እውን ዘጣጥሕ እዩ።
ብ ኸመይ ኣብርክቶይ ይሳተፍ
ን ምዝገባ ኢመይል ስደዱልና
በዚ ስርዕብ ኣድራሻ
contratrefugies@grenoblealpesmetropole.fr
i ን እፍልጦ !ውሱን ቦታ እዩ ዘለና እሞ ቀልጢፍኩም ተመዝገቡ.


text:
ምስጢረ ቀንዴል
I. ትርጉም
- እዚ ምስጢር እዚ፡ ፈውሲ ስጋን ነፍስን ዜውህብ ምስጢር ኰይኑ፡ ሓደ ካህን ኣብ ልዕሊ ሓደ ብሕማም ዝተጠቕዐ ብዘይቲ እናለኸየ ዝጽልዮ ቅዱስ ምስጢር እዩ።
- ኣብ ሞንጎ ምስጢረ ቀንዴልን ምስጢረ ንስሓን ዘሎ ፍልልይ፡ እቲ ካልኣይ ማለት ምስጢረ ንስሓ (ሀ) ንኹሉ ክርስቲያን ዝተሰርዐ እዩ (ለ) መንፈሳዊ ሕማም ንምፍዋስ ዝተሰርዐ ድማ እዩ። እቲ ቀዳማይ ማለት ምስጢረ ቀንዴል ግን (ሀ) ንዝሓመሙ ጥራይ እዩ ዝወሃብ (ለ) ስጋውን መንፈሳውን ፈውሲ ንምርካብ ድማ እዩ ዝፍጸም።
- ገለ ሰባት፡ ነቲ ሃዋርያ ቅዱስ ያዕቆብ ጠቒስዎ ዘሎ ምስጢረ ቀንዴል፡ ንፈውሲ ዝኸውን ተራ ኣገባብ እዩ ኢሎም ዝገልጽዎ ኣለዉ። ንሕና ድማ ነዚ ኣበሃህላ እዚ ብኸምዚ ዝስዕብ ጌርና ንምክቶ፦
- ተራ አገባብ ኣፈዋውሳ እንተዝነብር ኔሩ፡ ቅዱስ ሃዋርያ ያዕቆብ፡ ”ዝኾነ ሰብ ዘይቲ ወሲዱ ይለኸ” ብምባል ምጸሓፈ ኔሩ፡ ቅዱስ ያዕቆብ ግን “ካህናት መጺኦም ብስም እግዚአብሄር ዘይቲ ይልከይዎ” ዝብል እዩ ጽሒፉ ዘሎ።
- እቲ ናይ ፈውሲ ሓይሊ ኸአ፡ አብቲ ዘይቲ ዘይኮነስ ኣብቲ ጸሎት ከም ዝኾነ እዩ ተገሊጹ ዘሎ። “ንሳቶም ከኣ ብስም እግዚኣብሄር፡ ዘይቲ እናለኸይዎ፡ ኣብ ልዕሊኡ ይጸልዩ። እታ ናይ እምነት ጸሎት ድማ ነቲ ሕሙም ከተድሕኖ እያ፡ ጐይታውን ከተንስኦ እዩ፡” እዩ ዝብል እቲ ጽሑፍ።
- ብድሕሪ እዚ ድማ እዚ ሓሳብ እዚ ተወሲኹ ንረኽቦ “ሓጢኣት ገይሩ እንተ ዀይኑውን ኪሕደገሉ እዩ። “እዚ ሕድገት እዚ ብዘይቲ ጥራይ ክርከብ ኣይክእልን እዩ።
- ካልኦት ድማ፡ እዚ ንሃዋርያት ጥራይ ዝተዋህበ ናይ ምፍዋስ አገልግሎት እዩ ይብሉ። ነዚ ንምምላስ ድማ ሃዋርያ ቅዱስ ያዕቆብ፡ እዚ ውህበት እዚ ብመገዲ ካህናት አቢሉ ክመሓደር ዘለዎ ምስጥር ምዃኑ ደአ እምበር፡ ንሃዋርያት ጥራይ ዝተሓዝአ እዩ ብምባል አይጸሓፈን፡ ኢልካ ብቐሊሉ ኣሕጽር ኣቢልካ ምምላሹ ይከኣል።
- ቤተክርስቲያን ሮማ ነዚ ምስጢር እዚ “ዝለዓለ ወይ ናይ መወዳእታ ምስጢር” ኢላ ትጽውዖ። ከምዚ መበሊአ ኸአ ናብ ሞት ንዝቐረቡ ሕሙማት ጥራይ ዝወሃብ ምስጢር ማለታ እዩ። እዚ ግን ብመሰረት መጽሓፍ ቅዱስ ጌጋ እዩ። ምኽንያቱ ድማ እቲ ጽሑፍ ዝብሎ ዘሎ፡ እዚ ምስጢር እዚ ንሕሙማት ካብ ሕማሞም ምእንቲ ክፍወሱ ዝግበረሎም ምስጢር ምዃኑ እዩ።
II. እቲ ምስጢር ዝተጀመረሉ
ነዚ ምስጢር እዚ ባዕሉ ጐይታናን መድሓኒናን ኢየሱስ ክርስቶስ እዩ ጀሚርዎ።
- ብዛዕባ ሃዋርያት ከምዚ ተባሂሉ ኣሎ፡ “ንሳቶም ድማ ወጺኦም፡ ሰብ ኪንሳሕ ሰበኹ። ብዙሓት ኣጋንንቲ ኣውጽኡ ንብዙሓት ሕሙማትውን ዘይቲ ለለኽዮም ኣሕወይዎም።” (ማር 6: 13) ጐይታ ባዕሉ ለኢኽዎም ስለዝነበረ ድማ እቲ ምልካይ ዘይቲ ንሱ ኣዚዝዎም ከምዝገበርዎ ዘዛርብ ኣይኮነን።
- ቅዱስ ያዕቆብ ድማ ኣብ መልእኽቱ (5: 14, 15) ከምዚ ኢሉ ጸሓፈ፡ “ኣብ ማእከልኩምከ ዝሐመመዶ አሎ፧ ንሽማግሌታት ማሕበር (መራሕቲ ቤተክርስቲያን፡ ካህናት) ይጸውዕ፡ ንሳቶም ከኣ ብስም እግዚኣብሄር፡ ዘይቲ እናለኸይዎ፡ ኣብ ልዕሊኡ ይጸልዩ። እታ ናይ እምነት ጸሎት ድማ ነቲ ሕሙም ከተድሕኖ እያ፡ ጐይታውን ከተንስኦ እዩ። ሓጢኣት ገይሩ እንተ ዀይኑውን ኪሕደገሉ እዩ።”
ሃዋርያት፡ ነቲ ካብ ጐይታ ዝተቐበልዎ እምበር፡ ናይ ባዕሎም ወንጌል ከምዘይሰበኹ ፍሉጥን ርዱእን ክኸውን ይግባእ። “እምብኣርስ ኣሕዋተይ፡ ኣነ ድማ ብምግላጽ ኢየሱስ ክርስቶስ እየ እምበር፡ ካብ ሰብ ኣይተቐበልክዎን ኣይተመሃርክዎንውን እሞ፡ እቲ ብኣይ እተሰብከ ወንጌል ከም ቅዲ ሰብ ዘይምዃኑ አፍልጠኩም አሎኹ።” (ገላ. 1:11, 12) ሰለዚ እዚ ቅዱስ ያዕቆብ ዝጽሕፎ ዘሎ ድማ ካብ ጐይታ ዝተቐበሎ ደአ እምበር ናይ ባዕሉ ክኸውን ኣይከልን።.
- ብተወሳኺ ድማ እቶም ሃዋርያት ንሶም ዘእተውዎ ምስጢር ከምዝኾነ አይተዛረቡን እኳ ደአ፡ “መገብቲ ምስጢር ኣምላኽ” ምዃኖም እዮም ዝመስከሩ። (1 ቈረ. 4:1) ኣብ መጽሓፍ ቅዱስ ድማ ብንጹርን ብሩህን ኣገባብ እቲ ነዚ ምስጢር እዚ ዝመስረተ ክርስቶስ እዩ ዝብል አይተጻሕፈን። እዚ ክኾነሉ ዝኸኣለ ምኽንያት ድማ፡ ክርስቶስ ጐይታና፡ ኣብ መጽሓፍ ዘይተጻሕፈ ካልእ ብዙሕ ነገራት’ውን ስለዝገበረ እዩ (ዮሃ 21: 25)
- ኣቦታት ድማ፡ እዚ ምስጢር እዚ ካብ ቀዳማይ ሚእቲ ዓመት ኣትሒዙ ከም ምስጢር ቤተክርስቲያን ኮይኑ ከገለግል ዝጸንሐ ምዃኑ መስከሩ።
- እቶም ቀዳሞት ክርስቲያን፡ ብሕማም ኣብ ዝጥቅዕሉ ግዜ ካህናት ይጽውዑ ምንባሮምን ድሕሪ ንስሓ ድማ በቲ ዘይቲ ይለኽይዎም ከምዝነበሩን፡ ናይ ወንጌላውያን ኣብያተ ክርስቲያን ዝኾኑ ከኢላታት ታሪኽ’ውን የረጋግጹ እዮም።
III. እቲ ዝርአ ምልክት
ኣብዚ ምስጢር እዚ ክልተ ኣፍኣዊ (ደጋዊ፡ ግዳማዊ) ምልክታት ኣለዉ፦ ዘይትን ጸሎትን
- እቲ ዝሓመመ ዝቕብኣሉ ዘይቲ፡ እቲ ዘይቲ ኣብ ናይ ፈውሲ መዓላ ምእንቲ ክውዕል፡ አቐዲምካ ነቲ ዕላማ እቲ ብጸሎት ክትቅድሶ ይግባእ።
- እቲ ናብ እግዚአብሄር ዝዓርግ ምእንቲ ሕሙማት ዝግበር ጸሎት። ነዚ ምስጢር እዚ እንጥቀመሎም ብቤተክርስቲያን ዝተዳለዉ፡ ብቝጽሪ ሸውዓተ ዝኾኑ ጸሎታት ኣለዉ። ኣብ ልዕሊ እዚ ድማ ገለ ክፋላት መጽሓፍ ቅዱስ’ውን ይንበብ እዩ።
IV. እቲ ዘይርአ ጸጋ
እቲ በዚ ምስጢር እዚ ዝወሃብ ዘይርአ ጸጋ፡ ፈውሲ ስጋን ነፍስን እዩ።
V. ነዚ ምስጢር እዚ ክፍጽም ስልጣን ዘለዎ መን እዩ?
እዚ ምስጢር እዚ ንካህናት ዝተዋህበ ምስጢር እኳ እንተኾነ፡ ጳጳሳት እንተደለዮም’ውን ነዚ ምስጢር ክፍጽምዎ ይኽእሉ እዮም። ካህናት ብቐረባ ምስቲ ህዝቢ ርክብ ዘለዎም ከም ምዃኖም መጠን ግን እዚ ምስጢር እዚ ንካህናት እዩ እተዋህበ።


text:
መግለፂ
ሰሙናዊ መግለፂ ሳልሳይ ወያነ ትግራይ
ጥቅምቲ 2013 ኣ/ግ ኣብ ልዕሊ ህዝብና ዝተኣወጀ ናይ ፅንተት ኩናት ኣቐዲምካ ግቡእ ኣቓልቦ፣ ወተሃደራዊ፣ ፖለቲካውን ዲፕሎማስያውን ምድላው ስለዘይተገበረሉ ‹‹ድሕንነት ህዝቢ ትግራይ ንምሕላው›› ቃል ዝኣተወ ኣካል መፅብዑ ከይፈፀመ ትግራይ ኣብ ኢድ ጨካናት ሓይልታት ዘርኢ ምፅናት ኣትያ እያ፡፡ ኣብዚ ኩነታት ሃገራውያን ውድባት ትግራይ እቲ ኩናት ኣብ ልዕሊ ህዝቢ ትግራይ ዘቕነዐ ፅንተታዊ ኩናት ምዃኑ ልዕሊ ዝኾነ ዝተወደበ ፖለቲካዊ ሓይሊ ብዕሊ ገሊፀን ምንባረን ይዝከር፡ ከም ህዝቢ ዝገጠመና ናይ ምጥፋእ ሓደጋ ብስሙር ህዝባውን ኩሉ መዳያውን ቃልሲ ከምዝኽበስ፤ ፀላእቲ ወተሃደራዊ፣ ፖለቲካውን ዲፕሎማስያውን ዓቕምታትና ብምውዳድ ጥራሕ ከምዝሰዓሩ ዘይነቓነቕ መርገፂ ብምሓዝ ከም ውድብ ኣብ ኩሎም ዓውድታት ቃልሲ ብሙሉእ ዓቕምና ወፊርና ኢና፡፡ ግፍዕን መከራን ህዝቢ ትግራይ ማሕበረሰብ ዓለም ክርድኦ ኣብ ምግባር እውን ከይሰልከና ድምፂ ዘስማዕና እንትንኸውን ኣጠናኺርና እዉን ክንቅፅለሉ ኢና፡፡ እዞም ተግባራት እንትንፍፅም ከም ፖለቲካዊ ውድብ ሓላፍነትና ንምፍፃም ጥራሕ ዘይኮነስ ከም ተጋሩ እውን ግቡእና ስለዝኾነ እዩ፡፡
ቃልሲ ህዝቢ ትግራይ ኣብ ስልጣን ዘሎ ሓይሊ ክልላዊ መንግስቲ ምጥያሹ ስዒቡ ገዚፍ ሓጓፍ ከምዝገጠሞ ንማንም ግልፂ እዩ። በቲ ሓደ ወገን ናፅነት ንምግሃድ ዝዋደቕ ህዝብን ሰራዊትን፤ ብኻልእ ሸነኽ ድማ ዝፈረሰ ሕገ መንግስቲ ናብ ስራሕ ብምምላስ ማዕርነታዊ ሓድነት ኢትዮጵያ ንምቕፃል ዝቃለስ ውድብ ህወሓት መንጎ ከምዝተቐርቀዐ ክፍለጥ ኣለዎ፡፡ ዝኾነ ውድብ ከምዚ ዓይነት መርገፂ ናይ ምሓዝ መሰል ዋላኳ እንተሃለዎ ኣብ ጓጓ ህዝባዊ ቃልስናን ሓይልታት ምክልኻል ትግራይን ተሸጒጡ፤ ሰፊሕ ህዝባዊ ተቐባልነት ዘለዎ ዕላማ ናይ ምጉዕፃፅ ስልጣን የብሉን፡፡ ብኻልእ መንፅር ኣብ ልዕሊ ህዝቢ ትግራይ ዝተፈፀመ ገበን ዘርኢ ምፅናት ስዒቡ ሕገ መንግስቲ ይኹን በቲ ሕገ መንግስቲ መሰረት ዝቖሙ ትካላት ፈሪሶም እዮም፡፡ ይኹን እምበር እቲ ኣብ ስልጣን ዘሎ ሓይሊ ምስ ናይ ፅንተት ሓይሊ ዝኾነ ብልፅግና ተመሳሳሊ ቅዋም ብምሓዝ ሕገ መንግስቲ መሰረት ዝገበረ ድርድር ንምግባር ምድላዋት ይገብር ኣሎ፡፡ እዚ ተግባር መሬትና ብወረርቲ ተጎቢጡ ናብ ዘተ ምቕንዖም ከይኣክል፤ ዝፈረሰ ሕገ መንግስቲ መሰረት ዝገበረ ዘተ፡ ብደምን ኣዕፅምትን ጀጋኑናን ብጥሪት ህዝብናን ዝቖመ ሓይልታት ምክልኻል ትግራይ ብቐጥታ ዘፍርስ ኣዝዩ ሓደገኛ ተግባር እዩ፡፡ እንሆ ድማ ህወሓት ነዚ ክቡር ትካል ኣብ ኢትዮጵያ ንዝህልዎ ናይ ስልጣን ትሕዝቶ ክዋገይሉ ጀሚሩ ኣሎ። እዚ ሓደገኛ መርገፂ ብቕልጡፍ ተዘይዓርዩን ከይዲ ዘተን ናይ ሰላም መስርሕን ድማ ኩሎም ሰብ ግደ ብዝሓቖፈን ግልፅነት ብዝሰፈኖን ኣገባብ እንተዘይተመሪሑን ፀገምን መከራን ህዝቢ ትግራይ ካብ ምንዋሕ ወፃኢ ካልእ ፈፀግ ኣይክህልዎን።
ኣብዚ እዋን ህዝቢ ትግራይ ካብ ዝኣተዎ ኣዝዩ ከቢድ ናይ ህልውና ሓደጋ ዘናግፉ ተግባራት ኣብ ክንዲ ምፍፃም፤ ቁስሉ ዘይሓወየ ህዝብና መላሊስካ ቁስሉ ብምጉዳእ ቃንዝኡን ስቓዩን ምንዋሕ ኩሉ ክፍንፍኖ ዝግባእ ተግባር እዩ፡፡ ጎናዊ ረፅምን ተኽንን ዘጓሃህሩ ተግባራት፣ ሓድነትን ስምረትን ህዝብና ዝሽርሽሩ ፕሮፖጋንዳታት፣ ብልሒ ህዝባዊ ቃልስና ዘጉትሙ ተግባራት ብወገን እቲ ኣብ ስልጣን ዘሎ ሓይሊ ብተደጋጋሚ ይፍፀሙ ኣለው እዮም፡፡ እዞም ብኣውራ መራሕቲ እቲ ውድብ ከይተረፈ ኣብ ህዝባዊ ዋዕላታት፣ ሚድያታትን ብዘይ ስሩዕ መንገድታትን ኣብ ልዕሊ ሃገራውያን ውድባት ትግራይ ዝተነስነሱ ፀለመታትን ናይ ፈጠራ ወረታትን መላእምታ የብሎምን፡፡ እዞም ተግባራት ለባምን ወረጃን ህዝብና ንሓቅን ርትዕን ደው ኢሉ እንተዘይምክኖምን ሃገራውያን ውድባት ትግራይ ድማ ብትዕግስትን ህዱእ ልቦናን እንተዘይብድህኦን ነይረን ሳዕቤኑ ንምግማቱ ዘፀግም ኣይኮነን፡፡ በዚ ኣጋጣሚ ኣብ ልዕሊ ህዝባውያን ውድባት ዝነፍስ ዘሎ ናይ መርገም ፕሮፖጋንዳን ምፍርራሕን ብጥብቂ ንዝኹንን ዘሎ ኣብ ዉሽጥን ወፃእን ዘሎ ህዝብና ምስጋናና ልዑል እዩ፡፡
ኣብዚ ብንፁር ክቕመጥ ዘለዎ መሰረታዊ ሓቂ እቲ ሎሚ ቕነ ብገፊሑ ዝቕፅል ዘሎ ኣንፃር ውድባት ዘቕነዐ ወፍሪ፡ ውድባት ብምክፋእን ብምፅላምን ጥራሕ ደው ዝብል ኣይኮነን፡፡ ኣንፃር ናይ ሓርነትን ናፅነትን ዕላማ ተሰኪሞም ዝቃለሱ ዘለው ሚድያታት፣ ናፃ ማሕበራት፣ ምንቅስቓሳት፣ ናይ ማሕበራዊ ሚድያ መንቃሕቲ ውልቀሰባትን እውን ዘቕነዐ ምዃኑ ኩሉ ልቢ ክብለሉ ይግባእ፡፡ በዚ መንፅር ናይዚ ወፍሪ ጥቕዓት ካብቶም ዝተጠቐሱ ኣካላት ንላዕሊ ናይ ናፅነትን ሓርነትን ባህጊ ንምኹላፍ ዝሃቀነ እዩ፡፡ ብተወሳኺ መሬትናን መፃኢ ዕድልናን ኣሀጊሩ ክደራደር ትንዕ ምንዕ ዝብል ዘሎ ኣካል ተቓውሞ ከይለዓሎ ኣቐዲሙ ልሳን ሃገራውያን ተጋሩ ንምዕባስ ዝፍፅሞ ዘሎ ጣቋ ዘይብሉ ተግባር እዩ፡፡
ሳወት ቃልሲ ህዝቢ ትግራይ ዝዕወት ሰብኣዊ ዓቕሚ ትግራይ ብዝተማልአ ኣገባብ ንምጥቃም ዘኽእል፣ ሓይልታት ምክልኻል ትግራይ ሓዊሱ ህዝባዊ ቃልስና ዝፈጠሮም ዓቕምታት ሕጋዊ ቕቡልነትን ዘላቒ ህልውናን ዘረጋግፅ፣ ህዝቢ ትግራይ ብዘላቕነት ናይቲ ቃልሲ በዓል ቤትነት ዘጎናፅፍ፣ መፃኢ ዕድልና ብምልኣተ ተሳትፎ ንክውሰን ትካላትን ኩነታትን ዘደላድል፣ ብሄራዊ ስምረትን ሓድነትን ህዝቢ ትግራይ ኣብ ፅኑዕ መሰረት ዘንብር ሓቛፋይ ፖለተካዊ ከይዲ ክህሉ ብተደጋጋሚ ፃውዒት ኣቕሪቡ እዩ፡፡ እዚ ከይዲ ድማ እቲ ብጠላዕ ቐትሪ ዘጋጠመ ምፍራስ ሕገ መንግስትን ስርዓትን፣ ትግራይ ናብ ናይ ባዕላ ሕጋዊ ስርዓት ዝምልስ መሰጋገሪ መንግስቲ ብምቛም ከምዝስገር መርገፂኡ ገሊፁ እዩ፡፡ ስለዚ ትግራይ ንዘላትሉ ኣዝዩ ዝተሓላለኸ ፀገም ዘላቒ ፍታሕ ንምንባር ኩሎም ዓቕምታት ዘተኣኻኽብ ዴሞክራስያዊ መስርሕ ክህሉ ናይ ግድን ኣብ ዝብለሉ ናይ ታሪኽ ኣጋጣሚ ከምዘለና ብልቢ ብምእማን፡ እዚ ንምግሃድ ድማ ኩሉ ወገን በዓል ዋና እዚ ታሪኻዊ ከይዲ ክኸውን ይግባእ፡፡ እዚ ፖለቲካና ብመሰረቱ ዘዕሪ፣ ኩለ መዳይ ረብሓታትና ዘሰስን፣ ካብቲ ዘደኽደኸናን ብፀላእቲ ዝፈረሰን ሕገ መንግስታዊ ማእሰርቲ ሓራ ዘውፃኣና፣ ታሪኻዊ ሕማማትና ክንፍውስን ዘላቒ ህልዉና ህዝብና ክነረጋግፅን ዘኽእል ወርቃዊ ዕድል ተግባራዊ ክኸዉን ድማ ኩሉ ትግራዋይ ክቃለስ ታሪኻዊ ግቡኡ እዩ።
ሳወት ብመደራጉሕ ፀላእቲ ይኹን ኣብ ስልጣን ናይ ዘለው ወገናት መሸንበብ ከየሰኮኖ ንሓርነትን ናፅነትን ትግራይ ዝገብሮ ቃልሱ ብዝሓሸ ውዳበ፣ ብንፁር ስትራቲጅን ስልትን ከምኡ እውን ብናይ ህዝብና ዘይተጓደለ ድጋፍ ኣጠናኺሩ ክቕፅለሉ እዩ፡፡ ዕላማኡ ንምዕዋት ድማ ዝኽፈል ኩሉ ክኸፍል ድልዊ ምዃኑ ከረጋግፅ ይደሊ። ሳወት ግዚኡ ዝሓለፎ መዕነውን ናይ ስረይ ስረኻ፣ ህልኽን ጎንፅን፣ ብሄራዊ ዕላማን ባህግን ዘሰናኽል ናይ ቃልሲ ኣገባብ ፈፂሙ ኣይድግፍን፤ ኣብዚ ዝተዋፈሩ ኣካላት ድማ ደዉ ኢሎም ክሓስቡ ይግባእ ይብል፡፡ ኣርሓ ዘበኑ ክኸውን ዝግብኦ እቲ ሓዱሽ ወሎዶ ፡ መላእ ህዝብና ድማ ብሓፈሻ መፍትሒ ኩሎም ፀገማቱ ኣብ ሓድነቱን ስምረቱን፣ ቅልፅሙን ሓበራዊ ዓቕሙን ከምዝኾነ ኣሚኑ ከጠፍእዎ ዝተወረሙ ግዳማውያን ሓይልታት ፅንተትን ኢሉ እውን ባህጊ ሓርነቱን ናፅነቱን ከሕድግዎ ሰልም ዘየበሉ ናይ ውሽጢ ሓይልታትን ኣትሪሩ ክቃለሶም ይግባእ፡፡ ሳወት ውሽጣዊ ሓርነታ ዘርጋገፀት ሉእላዊት ሃገረ ትግራይ ንምግሃድ ኣብ ዝግበር ዘሎ ቃልሲ ተሪሩ ከምዝቃለስ፤ ህዝብና ድማ እዚ ዕላማ ንምግሃድ ዘይትካእ ብፂሒቱ ከምዝዋፃእ እምነቱ ምሉእ እዩ፡፡
ኣብ መወዳእታ ዋሕስ ሃገረ ትግራይ ዝኾንካ ጅግና ሓይልታት ምክልኻል ትግራይ ንስለ እቲ ክጠፍእ ዝተፈረደሉ ህዝብኻን ናፅነትካን እትገብሮ ዘለኻ መዳርግቲ ኣልቦ ቃልስን መስዋእትን ሳወት ዝለዓለ ኽብሪ ይህብ። ብዘይተጨበጠ ናይ ሸፈጥ ዘተ ሰላም ከይተዘናጋዕኻ ዕጥቅኻ ኣስጢምካ ከም ወትሩ ድልዉነትካ ክተሕይል ዉድብና ፃዉዒቱ የቕርብ። መንእሰይ ትግራይ እዚ መድረኽ ኣዝዩ ከቢድን ዝተሓላለኸን ምዃኑ ፈሊጥካ ናብ ሰራዊት ምፅምባርካ ኣሕይልካ ክትቕፅለሉ ይግባእ። ክብርን ዝናን ሰራዊትና ዘናእሱን ብሄራዊ ደሕንነት ኣብ ፎቖዶ ኣብ ምዝራዉ ዘለዉን ኣካላት ድማ ካብ ተግባሮም ክቑጠቡ ሳወት የተሓሳስብ።
ሳልሳይ ወያነ ትግራይ
ሓምለ 15/2014 ኣ.ግ.
መቐለ፡ ትግራይ
1 Comment
-
Greetings! Very helpful advice within this article! It is the little changes that will make the most significant changes. Thanks a lot for sharing!


text:
ሓይሊ ኤሊክትሪክ ትማሊ ምሸት ኣብ መላእ እዛ ሃገር ንምንታይ ተቛሪፁ?
ኣዲስ ኣበባ፣ 21 ለካቲት፣ 2012 (ኤፍ.ቢ.ሲ)ሓይሊ ኤሊክትሪክ ትማሊ ምሸት ኣብ መላእ እዛ ሃገር ተቛሪፁ ነይሩ።
ትማሊ ደሕሪ ውሱናት ሰዓታት ዝተፈላለዩ ከባቢታት ሓይሊ ኤሌክትሪክ ዝረኸቡ እንትኾኑ፥ ዝተረፉ ድማ ክሳብ ሐዚ እቲ ኤሌክትሪክ ተቛሪፁ ኣሎ።
ዳይሬክተር ኮርፖሬት ኮሙዩኒኬሽን ሓይሊ ኤሊክትሪክ ኢትዮጵያ ኣይተ ሞገስ መኮንን ንፋና ብሮድካስቲንግ ኮርፖሬት ከምዝበልዎ፥ እቲ ምቁራፅ ሓይሊ ኤሌክትሪክ ካብ ፍልፍል ሓይሊ ኤሌክትሪካ ግቤ 2 ምስ ዝብገስ መስመር መተሓላለፊ ሓይሊ ዝተተሓሓዘ ኢዩ።
ካብ ግቤ 2፣ 400 ኪሎ ዋት ሓይሊ ብምሽካም ናብ ሰበታን ስኮሮን ዝኸይድ መስመር ኣብቲ ከባቢ ብዝነበረ ሓያል ንፋስ ዝሓዘለ ዝናብ ምኽኒያት ፀገም ገጢሙዎ ነይሩ።
ብምኽኒያት እዚ ድማ በቲ መስመር ኣቢሉ ዝሓልፍ ሓይሊ፥ ካብ ግቤ 3 ብምብጋስ ናብ ወላይታ ሰዶን ገላንን ብዝኣቱ መስመር እቲ ሓይሊ ከምዝተልኣኸ ተዛሪቦም።
እቲ መስመር ንኣብዝሓ ከባቢታት እዛ ሃገር ከምዝሽፍን ዝሓበሩ እቶም ዳይሬክተር፥ ይኹን እምበር እቲ ሓይሊ ባዕሉ ብምቁራፁ ኣብዝሓ ከባቢታት ኢትዮጵያ ሓይሊ ኤሌክትሪክ ከምዝተቛረፆም ሓቢሮም።
ይኹን እምበር መበገሲ እቲ ፀገም ብምርዳእ ክሳብ 11 ሰዓት ወጋሕቲ ምስትኽኻል ስለ ዝተገበረሉ ኣብዝሓ ከባቢታት እቲ ኤሌከትሪክ ክረኽባ ከምዝተገበረ ድማ ኣብሪሆም።
ዝተረፉ ከባቢታት እቲ መስመር ድሕንነቱ ምስተረጋገፁ ከምዝስደደሎም እውን ሓቢሮም።


text:
እዚ ዝለናዮ እዋን ቅንያት ልደት ኰይኑ ንበዓል ልደት ብኽብ ዝበል ኣበዓዕላ ንምኽባር ድማ ንሸባሸብ ኣሎና። በዓል ልደት ክንዮ ምብላዕን ምስታይን እንተ ዘይሓሊፉ ዕሙቀታዊ ናይ ህይወት ትርጉም ከም ዘለዎ እንተ ዘይተረዲኢና ግና ኣዚና ነሕዝን ሰባት ክንከውን ኢና። ኣብ ቕንያት ልደት እንዝክሮም ሰባት ኣዚዮም ብዙሓት እዮም ንሎሚ ብዛዕባ ሰብ ጥበብ ክንርኢ ኢና። ምድሓን ጐይታና የሱስ ክርስቶስ ንኹሉ ምኻኑ ቃል ኣምላኽና ይነግረና። ነዚ ስለ ዝዀነ ኸኣ ነቶም ካብ ወገን እስራኤል ዘይነበሩ ሰብ ጥበብ ብዛዕባ ልደት እቲ ተስፋ ዓለም ዝዀነ መድሓኒ ክግለጸሎም ከሎ ንርኢ።
እዞም ካብ ርሑቕ ምብራቕ ዝመጹ ሰብ ጥበብ ንመድሓኒ ንምርኣይ ወይ ምውላዱ ንምብዓል ጥራይ ዘይኰነ መጽዮም ሓለፍኡ ዝዝኸይድ ንመድሓኒ ኣምልኾን ስግደትን ክህብሞ እዮም መጽኦም ነዚ እዩ እቲ ጹሑፍ “የሱስ ብዘመን ንጉስ ሄሮድስ ኣብ ቤት-ልሄም ናይ ይሁዳ ምስ ተወልደ፡ እንሆ፡ ሰብ ጥበብ፡ እቲ እተወልደ ንጉስ ኣይሁድ ኣበይ ኣሎ፧ ኰዀብ ኣብ ምብራቕ ርኢና እሞ፡ ክንሰግደሉ መጺእና፡ እናበሉ ኻብ ምብራቕ ናብ የሩሳሌም መጹ።” ነዚ ክርእይዎ መጽእዮም ዘለዉ መድሓኒ ልዕሊኦም ምኻኑ ክስገደሉን ክምለኽን ከም ዘለዎ ኣሚኖም። ምግለጺ እምነቶም ድማ ህያባቶም ሂቦሞ “ናብ ቤት ኣትዮም፡ ነቲ ሕጻን ምስ ማርያም ኣዲኡ ረኣይዎ፡ ፍግም ኢሎም ድማ ሰገዱሉ። ሳጹኖም ከፊቶም ከኣ ወርቅን ዕጣንን ከርበን ገጽ በረኸተ ሀብዎ።” ይብለና እቲ ቓል። ኣብዚ ንግስነትን ክህነትን መድሓኒ ብምልኡ ልቦም ተቐቢሎም ገዛእ ርእሶም ብኣምልኾ ነቲ ሕጻን ወፈዩ። ሎሚ ቅንያት ልደት ዘማሓላልፎ መልእኽቲ እዚ እዩ። ንመን ነመልኽ ኣሎና?
ነቲ ንምድሓና ዝተወለደ ቅድሚ 2000 ዓመት ዝተገልጸ መድሓኒ ክሳብ ክንደይ ብምልኣት ነምልኾን ነኽብሮን ኣሎና። ከም እዞም ዝስገዱ ሰብ ጥበብ ኣምላኽነቱን ንግስነቱን ኣሚኖም ህያቦም ዝሃቡ ሰብ ምብራቕ ንሕናኸ ገዛእ ርእስና ትሕት ኣቢልና ዶ ዀን ንዕኡ ነግዝእ? ንኣምላኽ ምምላኽ ማለት ከምቲ ጐይታና መድሓኒና የሱስ ክርስቶስ “ ንእግዚኣብሄር ኣምላኽካ ብምሉእ ልብኻን ብዂሉ ነፍስኻን ብዂሉ ሓይልኻን ብዂሉ ሓሳብካን ኣፍቅሮ” ዝበልና ምስ እንገብር እዩ ሓቐኛ ኣምልኾ ዘሎና። ኣብ ቅንያት ልደት እቲ ንህይወትና ክንሓቶ ዘሎና ዓቢ ሕቶ ንኣምላኽ ክሳብ ክንደይ ሓቐኛ ኣምልኾን ስግደትን ይህቦ ኣለኹ ዝብል ኽኸውን ኣለዎ። ኣብ እዋን ልደት እዚ እንተ ዘይተረድኢና እንብዕሎ በዓል ከንቱ ትርጉም ዘይብሉ ምኻኑ ክንዝንግዕ የብልናን። ካልእ ክንፈልጦ ዘሎና ሰብ ጥበብ ከኣ ዝመሃሩና ሓቒ እንትርፎ መድሓኒ ካልእ ክምለኽን ክስገደሉን ዝግባእ ማንም ይኹን ምንም የሎን። ሎሚ ተወሳኺ መድሓኒን ካልእ ዝመለኽ ኣካል ስለ ዘየሎ ነዚ ከምዚ ትገብሩ ሰባት ኣብ ጉጉይ መንገዲ ከም ዘለኹም ክንሕበርኩም ንፈቱ። ኣምልኾ ነቲ ሓቐኛ በይኑ ኣምላኽ ጥራይ። ኣምላኽነት የሱስ ፈሊጥና ንሱ በይኑ ክመልከና ገዛእ ርእስና ንዕኡ ንወፊ ኣምላኽ ብድሕር እዚ ክባርኸና እዩ።
ካልእ ካብ እዞም ሰብ ጥበብ እንመሃሮ ዓቢ ቅምነገር ምእዛዝ እዩ። ስበ ጥበብ ዝነበሮም ጽምኢ ሓደ እዩ ንመድሓኒ ንምፍላጥ ነዚ እዮም ብዛዕባ እቲ መሲሒ ምስ ተገልጸሎም ነቲ ዝተገልጸሎም ሓቒ ብዘይዋዓል ሕደር ብእምነት ንምቕባሉ ንምእዛዝ ድሕር ዘይበሉ ብዛዕባ እቲ ዘጋጠሞም ክዛረቡ ከለዉ ድማ “ንሳቶም ከኣ ካብ ንጉስ ሰሚዖም ከዱ። እንሆ፡ እቲ ኣብ ምብራቕ ዝረኣይዎ ኰዀብ ኣብ ልዕሊ እታ እቲ ሕጻን ዘለዋ ቦታ መጺኡ ደው ክሳዕ ዚብል መርሖም። 1ነቲ ኰዀብ ምስ ረኣይዎ፡ ኣዝዩ ብዙሕ ሓጐስ ተሐጐሱ። 11- ናብ ቤት ኣትዮም፡ ነቲ ሕጻን ምስ ማርያም ኣዲኡ ረኣይዎ፡ ፍግም ኢሎም ድማ ሰገዱሉ። ሳጹኖም ከፊቶም ከኣ ወርቅን ዕጣንን ከርበን ገጽ በረኸተ ሀብዎ። 12- ናብ ሄሮድስ ከይምለሱ፡ ብሕልሚ ምስ ተራእዮም ድማ፡ ብኻልእ መገዲ ናብ ሃገሮም ተመልሱ።” ሎሚ ነቲ ኣምላኽ ዝገለጸልካ ሓቒ ምቕባል ጥራይ እዩ ሓቐኛ ዝዀነ ሓጐስን ምጽንናዕን ከምጻልካ ዝኽእል። እዞም ሰብ ጥበብ እዚኣቶም ብዛዕባ መድሓኒ ምስ ተገልጸሎም ዝተኸፍለ መስዋእቲ ይከፈል ብዘየገድስ ንኽረኽብዎ እዮም ተጋዮም። ኣብዚ ዘመን እዚ መድሓኒ ዝገበሮ ግብሪ ምድሓን ዝተሓላለኸን ብርቱዑን ዘይኰነስ ንኹሉ ብማዕረ ዝተገልጸ ሓቂ እዩ። ነዚ ሓቂ ንምቕባል ግና እቲ ግደ ናትና እዩ። ነቶም ዝተቐበሎዎ ብስሙ ዝኣምኑ ግና ዉሉድ ኣምላኽ ክዀኑ መሰል ሃቦም ዝብል ጹሑፍ ኣሎ። ሎሚ ንልደት ክንሓስብ ከሎና የሱስ ክርስቶስ ናቱ ዀይና መሰል ውልደነት መታን ክህበና ንኽንቕበሎ ፍቓደኛታት ንምኻን ክኸውን ኣለዎ።
ካልእ ኣብዚ ዘገርም ነገር ዝተፈጸመ ኣሎ። እዞም ሰብ ጥበብ ብዛዕባ ምውላድ እቲ ህጻን ርግጸኛታት ኰይኖም ንንጉስ ሄርዶስ ብትብዓት ቀሪቦም። እዚ ጉዳይ እዚ ንሄርዶስን ንብዘሎ ህዝብን ዘሰንበደ ፍጻሜ እዩ ኔሩ። ሄርዶስ ብዛዕባ እቲ ዝተወልደ ህጻን ኣርጊጹ ፈሊጡ እዩ ምኽንያቱ እቲ ቓል “ንጉስ ሄሮድስ ሰሚዑ ሰምበደ፡ ኲላ የሩሳሌምውን ምስኡ። 4- ንሱ ድማ ንዂሎም ሊቃውንቲ ኻህናትን ጸሓፍቲ ህዝብን ኣኪቡ፡ ክርስቶስ ኣበይ እዩ ዚውለድ፧ ኢሉ ሐተቶም። 5፡6- ንሳቶም ከኣ፡ ኣቲ ቤት-ልሄም ምድሪ ይሁዳ፡ ንህዝበይ እስራኤል ዚሕሉ ሹም ካባኸ ኺወጽእ እዩ እሞ፡ ካብ ሹማምቲ ይሁዳ ከቶ ኣይትንእስን ኢኺ፡ ጽሑፍ እዩ እሞ፡ ኣብ ቤት-ልሄም ናይ ይሁዳ እዩ፡ በልዎ። 7- ድሕርዚ ሄሮድስ ንሰብ ጥበብ ብሕቡእ ጸውዖም፡ ካባታቶም ድማ ዘመን እቲ እተራእዮም ኰዀብ ኣጸቢቑ ተረድኤ።” ስለ ዝብል ግና እቲ ዘሕዝን ሄርዶስ ነቲ ህጻን ከሳድድ እምብኣር ከም ሰብ ጥበብ ክቕበሎ ኣይፈቐደን ኣይደለየን። ሎሚ ምናልባት ልደት መድሓኒ እናብዓልና ክነስና ነዚ ጐይታ እዚ ነሳድድ ዘሎና ሰባት ብዙሓት ክንከውን ይከኣል እዩ።
ጐይታ ነቲ ዘሳድዶ ዝነበረ ሳዎል ኣብ ኣፍ ብልሒ እንተ ኣድሓርሓርካ ንዓኻ እዩ ዝገደካ ተባህለሉ። ሳኦል ነቶም ሰዓብቲ የሱስ እምበር ንባዕሉ የሱስ ዘሳድዶ ዘሎ ዀይኑ ኣይተሰምዖን። ኣብዚ ቕንያት ልደት ከነተሓሳስቦ እንደሊ ዓቢ መልእክቲ ሎሚ ነቶም ባሮት ኣምላኽ ብምስዳድኩም ኣብ ቅድሚ ብልሒ ኣምላኽ ተድሐርሕሩ ከም ዘለኹም ኣይትረስዑ። ምምላስ እቲ ዝበለጸ መነገዲ እዩ። ንብለኩም ሄርዶስ ነዞም ሰብ ጥበብ ብዛዕባ እቲ ዝረኣይዎ ተመሊሶም ክነግርዎ እንተ መኸሮም ኣኳ መልኣኽ ኣምላኽ ከይምለሱ ስለ ዝኣዘዘኦም ብካልእ መንገዲ ተመልሱ። እዚ ዘርኣየና እዞም ሰባት እዚኣቶም ንመድሓኒኦም የሕሊፎም ንሄርዶስ ክህብዎ ኣይፈተዉን ሕጂ እውን ነቲ ልዑል ፈጣሪ ተኣዚዞም። ምእዛዞም ከኣ ንበረኸትን ንሓጐስን ኰይንሎም። ሎሚ ንመድሓኒ የሕሊፍና ከይንህብ እሞ ዝገደደ ፍርዲ ከይንቕበል ንጠንቀቕ ደእ።
ከም ሰብ ጥበብ ነቲ ሓቐኛ ኣምላኽ ንምምላኽን ንዕኡ ነብይኑ ንምእዛዝዝን ቀሪጽና ንለዓል። መፍቲሒ ጸገምናን ሽግርናን ሓደን ፉሉጡን እዩ። ንሱ ድማ ኣምላኽ ሓቒ በይኑ ምዃኑ በቲ ዝለኣዀ ጐይታና የሱስ ክርስቶስ ምእማንን ከምኡ ድማ ኣብ ቅድሚ ኣምላኽ ትሕት ኢልና በቲ ንሱ ዝብለና መንገድን ጐደና ጽድቅን ምምልላስ ነቲ ዝተገልጸልና ሓቂ ከመዘለዎ ከይነከና ከይወሰኽና ምቕባልን ጥራይ እዩ። ርሑስ በዓል ልደት ይገበረልና።


text:
ኣብ ቅልውላው ሱዳን፡ ንግዳማዊ ምትእትታዋት፡ ዕድል ብምኽፋት ንሕብረት ኣፍሪቃ ዝኸስስ መንግስቲ ኤርትራ፡ ሕብረት ኣፍሪቃ ዝወስዶ ዘሎ መርገጽ፡ ንኩነታት ሱዳን ዘብእስ’ዩ ኢሉ`ሎ።
ዝሓለፈ ሰሉስ ብሚንስትሪ ዜና ኤርትራ ዝወጸ መግለጺ፡ ነቲ ብኣቦ መንበር ኮሚሽን ሕብረት ኣፍሪቃ ሞሳ ፋቂ ዝወጸ፡ ኣህጉራዊ መሻርኽቲ ኣብ ልዕሊ ሱዳን ጸቕጢ ክገበሩ ዝጽውዕ መግለጺ ግብረ-መልሲ ንምሃብ`ዩ ዝመስል።
ኮሚሽነር ሞሳ ፋቂ ኣብ`ቲ መግለጺኡ፡ ኩሎም ኣህጉራውያን መሻርኽቲ፡ ንቕጽበታዊ ምቁራጽ ጎንጽን፡ ህጹጽ ምቕጻል ፖለቲካዊ ልዝብን ዝተወሃሃደ ጻዕርታቶም ኣብ ልዕሊ ሱዳን ከዕርፉ ይጽውዕ።
መንግስቲ ኤርትራ ግን፡ ሕብረት ኣፍሪቃ ኣብ ምዕባለታት ሱዳን ዘርእዮ ዘሎ ተዋስኦ ንግዳማዊ ምትእትታዋት፡ ምስምስን ሽፋንን ምዃን`ዩ ድሕሪ ምባል፡“ንኩነታት ሱዳን ኣጋፊሕኩም ካብ ምትሕልላኽ ተቖጠቡ” ይብል።
ኣስመራ ኣብ ህሉው ኩነታት ሱዳን ክትዋሳእ ኣብ ውሽጢ ሓደ ወርሒ ንካልኣይ ግዚኣ`ዩ። ዝሓለፈ ወርሒ ብፕረዚደንት ኢሳያስ ኣፈወርቂ ዝተላእከ ሓደ ላዕላዋይ ጉጅለ ልኡኽ፡ ኣብ ካርቱም፡ ምስ`ቲ ኣብ መሪሕነት ዘሎ ወታሃደራዊ ቤት-ምኽሪን፡ ምስ መራሕቲ ተቓወምትን ተራኺቡ ዘትዩ ኔሩ`ዩ።
ምስዚ ብዝተኣሳሰር ዜና፡ ቀዳማይ ሚንስተር ኢትዮጵያ ኣቢይ ኣሕመድ፡ ንወታሃደራዊ መራሕትን ተቓወምትን ሱዳን ንምሽምጋል ጽባሕ ዓርቢ ናብ ካርቱም ክኸይድ`ዩ።
ቀ/ሚ ኣብይ፡ ምስ ክልቲኦም ወገናት ሱዳን ብምርኻብ፡ ብዛዕባ ናብ ዲሞክራሲ ምስግጋር ከምዝሽምግል ካብ ኣብ ካርቱም ዝርከብ ኤምባሲ ኢትዮጵያ ከምዝሓበረ ሮይተርስ ሓቢሩ’ሎ።
ብኻልእ ዜና ኣሜሪካ ነቲ ለንቅነ ኣብ ሱዳን ዝተፈጸመ መጥቃዕቲ ኮኒናቶ`ላ። ሚንስትሪ ጉዳያት ወጻኢ ኣብ መግለጺኡ፡ ናይ ሱዳን ወታሃደራዊ መሰጋገሪ ቤት ምኽሪን፡ ህጹጽ ናይ ድጋፍ ሓይሊ ሱዳንን ካብ ጎንጺ ክቑጠቡን፡ ናብ ሲቪላዊ ስግግር ንምእታው ምስ`ቶም ሓይልታት ናጽነትን ለውጥን ክሰርሑን ንጽውዕ ኢሉ`ሎ።
ናይ ሕብረት ኣፍሪቃ ቤት-ጽሕፈት ሰላምን ጸጥታን ኣብ ወርሒ ሚያዝያ 30 ዘውጽኦ መግለጺ`ውን ንድግፍ ዝበለ ሚንስትሪ ጉዳያት ወጻኢ ኣሜሪካ፡ ላዕለዎት ሰበ-ስልጣን ሚንስትሪ ወጻኢ ፡ ምስ ሰበስልጣን`ቲ ዞባ ብዛዕባ ካብ ጎንጺ ምቑጣብን፡ ናብ ልዝብ ምምላስን ኣብ ዝርርብ ከምዘለው ሓቢሩ`ሎ።
ሕብረት ኣፍሪቃ ኣብ ካርቱም ሲቪላዊ መንግስቲ ክሳብ ዝምስረት ሱዳን ካብ ኣባልነት ኣውጺኡዋ`ሎ። እዚ ዝኸውን ዘሎ፡ እቲ ወታሃደራዊ ቤት-ምኽሪ፡ ንፖለቲካዊ መጻኢ`ታ ሃገር ንምልዛብ ዘቕረቦ እማመ፡ በቶም ተቓወምቲ ምስ ተነጽገ `ዩ። ተቓወምቲ ሰልፈኛታት፡ ድሕሪ`ቲ ኣብ ልዕሊ ተሰለፍቲ ኣብ ካርቱም ዝተፈጸመ ቕትለት ፡ እዚ ብወተሃደራዊ ቤት-ምኽሪ ሱዳን ዝቐርብ ዘሎ ሓሳብ ቅንዕና የብሉን ይብሉ።
ብኻልእ ወገን ኣብ ሕቡራት ሃገራት ኣምባሳደር ደቡብ ሱዳን ጀሪ ማቲጂላ ድማ፡ ሃገሩ ንሱዳን ኣብ ምድስካል፡ ምስ ሕብረት ኣፍሪቃ-ክፍሊ ሰላምን ጸጥታን ከም እትተሓባበር ኣፍሊጡ`ሎ።
ምኽትል ኣምባሳደር ብሪጣንያ ድመትሪ ፖሊያንስኪ ብወገኑ፡ ኣብ ካርቱም ዝስማዕ ዘሎ ምፍርራሕን ጎንጽን ተቐባልነት የብሉን, ደው ክብል ኣለዎ ኢሉ።
መራሒ ወታሃደራዊ መሰጋገሪ ሱዳን ጀነራል ዓብደል ፈታሕ ቡርሓን፡ ምስ መራሕቲ ተቓወምቲ ብዘይ ደረት ክንዛረብ ድልዋት ኢና ክብል ከሎ፡ ወሃቢ-ቃል ሰልፈኛታት ግን ቅንዕና ዘይብሉ`ዩ ክብል መሊሱሉ።
ኣብ`ዚ ሰሙን`ዚ ጥራሕ ኣብ ሱዳን ብዝተፈጥረ ጎንጺ ልዕሊ 100 ምሟቶም ይግለጽ ኣሎ። ልዕሊ 500 ከምዝቖሰሉ`ውን ይግለጽ`ዩ።
ሰልፈኛታትን ተቓወምትን ድሕሪ ሚያዝያ 11 ምውራድ ነዊሕ ነታ ሃገር ዝምርሑ ፕረዚደንት ዑማር ኣልበሽር-ስልጣን ዝሓዘ ወታሃደራዊ ሓይሊ፡ ስልጣን ናብ ሲቪላዊ ምምሕዳር ከሰጋግር ክጽውዑ ጸኒሖም ኣለዉ።
ጎንጺ፡ ሱዳን ኣብ ወርሒ ዝሓለፈ ታሕሳስ`ዩ ብቁጥዐ ምኽባር ዋጋ ባንን ሕጽረት ጥረ-ገንዘብን ምጅማሩ ይዝከር።


text:
transcription
መልእኽቲ ደብረፅዮን ገብረሚካኤል፡ ፕረዝደንት ትግራይ
ህዝቢ ትግራይ: ሃለዋቱን ድሕንነቱን ንምሕላው ባዕሉ ንባዕሉ ናይ ምምሕዳር መሰሉ ንምትግባር ፀኒዑ ስለ ዝተቓለሰን ብኣሃዳዊ ስርዓት ፋሽሽታዊ ጕጅለ ኣብይ ኣሕመድ ኣይእርገፅን ኢሉ ዴሞክራስያዊ መረፃ ስለ ዘካየደን ኣብ ልዕሊኡ ወራር ምጥፋእ ዘርኢ ይካየድ ከም ዘሎ ይፍለጥ።
መብርሂ ኣርታዒ፡
ጥሪ 22፥ 2013፡ ፕረዚደንት ትግራይ፡ ደብረፅዮን ገረሚካኤል፥ ካብ ሜዳ ትግራይ መግለፂ ፈኒዉ እዩ። እዚ መግለፂ፡ ብ ፅሑፍ እውን ተሰኒዱ ክይቕመጥ ኣድላዪ ስለ ዝዀነ፡ ኣብ እዚ፡ ል ኣንበብትና ነቕርቦ ኣለና። እቱ መደረ ናብ ፅሑፍ ል ዝቐየረልና ብሩህ ተስፋ፡ ኣዚና ነመስግን። እቱ መደረ ብ ድምፂ ኣብ እዚ ይርከብ።
ዝኸበርካ ኣብ ውሽጥን ወፃኢ ዓድን ዝትነብር ህዝቢ ትግራይ
ዝኸበርክንን ዝኸበርኩምን፡ ኣቐዲመ፡ ካብ ቀንዲ መኸተ ወራር ዝካየደሉ መሬት ትግራይ ኰይነ ንህዝቢ ትግራይ ዘለኒ ክብሪን ናእዳን ብምግላፅ ናይ ቃል ሰላምታይ እንተብፅሕ ዝላዓለ ሓበን ይስመዐኒ።
ዝኸበርክንን ዝኸበርኩምን፡ ህዝቢ ትግራይ: ሃለዋቱን ድሕንነቱን ንምሕላው ባዕሉ ንባዕሉ ናይ ምምሕዳር መሰሉ ንምትግባር ፀኒዑ ስለ ዝተቓለሰን ብኣሃዳዊ ስርዓት ፋሽሽታዊ ጕጅለ ኣብይ ኣሕመድ ኣይእርገፅን ኢሉ ዴሞክራስያዊ መረፃ ስለ ዘካየደን ኣብ ልዕሊኡ ወራር ምጥፋእ ዘርኢ ይካየድ ከም ዘሎ ይፍለጥ። ህዝቢ ትግራይ፡ መሪር ብረታዊ ቃልሲ ኣካይድካ ዝዓተርካዮ መሰል ዓርሰ ውሳነን ዓርሰ ምሕደራን መንጢሎም፥ መንነትካን መሰልካን ግሂሶም ከም ህዝቢ ከጥፍኡኻ ወራራት የካይዱ ኣለው። ኣርባዕተ መንግስታትን ናይ ክልላት ፍሉይ ሓይልታትን ንትግራይ ብምውራሮም፡ ወራሮም ናይ ሓይሊ ዘይምምጥጣን ኣጋጢሙ እዩ። ቅድም ክብል ይግለፅ ከም ዝፀንሐ፡ ሓደ ቦጦሎኒ ትግራይ ንሓደ ክፍለጦር ፀላኢ ደፊሩ እናገጠመ መስተንክራዊ ጅግንነት ተመዝጊቡ እዩ። ኣብ “ሰሜን እዝ” ዝተረኽበ ዓቕምታት ብምጥቃም ኣብ ፀላእትና ከቢድ ናይ ሰብ፥ ማተርያል፥ ሞራልን ካልኦት ክሳራታትን ኣብፂሕና እይና። ይዅን እምበር ብምኽንያት ዘይምምጥጣን ሓይሊ፡ ጊዝያዊ ወታደራዊ ልዕልነት ስለ ዝረኸቡ ነዚ ንምልዋጥ መኸተና ብቐፃሊ እናካየድና ንርከብ።
ዝኸበርክንን ዝኸበርኩምን፡ እዞም ንህዝቢ ትግራይ፡ ኣበሳቢስና፥ ንብረቱ ወሲድናን ኣዕኒውናን፡ ንድሕሪት ክንመልሶ እይና ኢሎም ሕርዲግ ዝብሉ ዘለው ክርድኦም ዘይኽእል፡ ካብ ህዝቢ ትግራይ ክወስድዎ ዘይኽእሉ መሰረታዊ ሃፍቲ ከም ዘሎ ዘይምፍላጦም እዩ። ናይ ህዝቢ ትግራይ ዝለዓለ ሃፍቲ፡ ብጋዕገልጠም ዝግለፅ ማተርያላዊ ሃፍቲ እንተይኰነስ፡ ልዕሊ ኵሉ ጥሪት ህዝብና፡ ብማንም ዘይውሰድ፥ ኣብ ሕድሕድ ርእሲ ትግራዋይ ዘሎ ናይ ኣታሓሳስባ ለውጥን ዓቕሙን እዩ። ኣብ ርእሲ ህዝቢ ትግራይ ዘሎ ዓቕሚ ማንም ወራሪ ክወስዶ ኣይይኽእልን። ህዝቢ ትግራይ፡ ብዓቕሙ ተምሂሩ፥ ብኣተሓሳስብኡን ብልምዱን ገስጊሱ: ሂወትን ናብራን ዝቕየር ናይ እንዳማትካ ንብረት ብምውራር ዘይኮነስ፡ ፅዒርካ፥ ለይትን ቀትርን ሰሪሕኻ ምዃኑ ዝኣምን ብጭቡጥ’ውን ለውጢ ኣብ ህይወቱን ናብርኡን ዘምፀአ ህዝቢ: እዚ ዓቕሚ እዙይ፥ እዚ ሃፍቲ እዙይ ብማንም ዘይውሰድ ናይ ባዕሉ ጥሪት እዩ። ሐዚ ድማ ተወሳኺ ህልኽን ወነን ሒዙ ዝጐድልዎ ንምምላእ ብዙሕ ጊዜ ዘይወስደሉ ህዝቢ እዩ። እቶም ናይ ዘበን ኢኒኢኒ ኣተሓሳስባ ዘለዎም መራሕትን ሰራዊቶምን ዝገብርዎ ዘለው ብርሰት፡ ቅርሕንትን ቂምን ከትርፍ እንተዘይኮይኑ፡ ትግራይ ንድሕሪት ክትምለስ እያ ማለት ሕልሚ ቀትሪ እዩ።
ዝኸበርክንን ዝኸበርኩምን፡ መሰረትቲ ህወሓት ካብ ዝዀኑ፡ ንዝሓለፉ 46 ዓመታት ኣብ ህዝባዊ መስመሮም ፈተኽ እንተይበሉ ዝተቓለሱን ዘቃለሱን መራሕቲ፡ ዓበይቲ ተጋደልቲ ኣብዚ ወራር ከቢድ መስዋእቲ ከፊሎም ኣለው። ይኸፍሉ’ውን ኣለው። መስዋእቲ እዞም ጀጋኑ ድማ የሐርነና እምበር ፈፂሙ ካብ ቃልሲ ንድሕሪት ኣይየብለናን። ንህዝብና ነዊሕ ቃልሲ እናመርሑ ብምሕላፎም፡ እዚኦም ዕድለኛታት፡ ኣብ መስመሮም ንህዝቦም ተኣመንቲ ኰይኖም ብምስወኦም ዝለዓለ ክብሪ ይስመዐና። ንህዝብኻ ንእዚ ኵሉ ዓመታት ተኣማኒ ኰይንካ ኣብ መስመርካ ምስዋእ ማንም ክረኽቦ ዘይይኽእል ክብሪ እዩ። ብምዃኑ ኣብ ፅባሕ መስዋእቲ ዓበይቲ መራሕትና፡ ከይወዓሉ ከይሓደሩ፡ ብሕራነን ብወነን፡ ብኣሽሓት ዝቝፀሩ ሓደሽቲ ጀጋኑ ሰብ ዕላማን ታሪኽን ናብ ምግዳል እናዋሓዙ ይርከቡ።
ዝኸበርካ ህዝቢ ትግራይ፡ፋሽሽታዊ ኣብይ ኣሕመድ፥ ስርዓት ህግደፍን ሓይልታት ትምክሕትን፡ ዘርኢ ህዝቢ ትግራይ ንምጥፋእን ንምፅናትን ግምባር ፈጢሮም ኣብ ልዕሌአኻ ማእለያ ዘየብሉ ግፍዒ እናፈፀሙ ይቕፅሉ ኣለው። ገጠራትን ከተማታትን ትግራይ ብዘይ ምሕረት ቀትርን ለይትን ብከበድቲ ኣፅዋራት ፀላእቲ ይድብደቡ ኣለው። ኣብ ዝሓለፉ 30 ዓመታት፡ ብስራሕኻ ዘዋህለልካዮ፥ ሃፍትኻን ንብረትካን ይውረርን ይበርስን ኣሎ። ደቅኻ፡ ብዘይ ጥፍኣቶም፡ እናተሃደኑ ይሕረዱ ኣለው። ዝርሸን እናረሸኑ ዝሳቐይ እናሳቐዩ፡ እቲ ዝተረፈ ድማ ብጥምየት ንኽበርስ ኰነ ኢሎም እኽልኻን ጥሪትካን ጥራሕ ዘይኰነስ ቀለብ እንስሳ ዝዀነ ሓሰር እውን ዝፅዓን እናፅዓኑ እቲ ዝተረፈ ድማ ብሓዊ የቃፅሉዎ ኣለው።
ምስ ጥምየትን ምዝንባላትን ተታሓሒዙ፡ ዝሓመመ ትግራዋይ ተሓኪሙ ከይድሕን ክዓ ኣብ ትግራይ ዝርከብ መድሓኒት እናዘረፉ ይወስዱዎ ኣለው። እቲ ዝተረፈ ድማ እናቃፀሉ፡ ህዝቢ ትግራይ፡ ስኣን ሕክምና፡ ንኸጥፍኡ ብምሉእ ዓቕሞም ይረባረቡ ኣለው።
እዞም ፀረ ህዝቢ ወረርቲ ሓይልታት፡ ኣብ መሬት ትግራይ ዝፀንሑለን ዕለታት ኵለን ግፍዕን በደልን ህዝቢ ዘናውሕ ምዃኑ ብምርዳእ፡ ህዝብና ብዘይ ኣፈላላይ ኣብ ልዕሊ ፀላእትኻ ዝጀመርካዮ ቃልሲ ኣጠናኺርካ ክትቅፅልን በዚ ድማ ወርቃዊ ዓወት ክተመዝግብን እፅውዕ።ዝኸበርካ ሓረስታይ ትግራይ ፀላእትና ከንበርክኹኻ፡ ማእለያ ዘይብሉ ግፍዕታት ኣብ ልዕሌአኻ ኣዝኒቦም እዮም። እንተዀነ ኵሉ ተሸኪምካ ኣብ ህዝባዊ መስመርካ ፀኒዕኻ መኸተኻ ብምቕፃልካ ዝምዝገቡ ዘለው ዓወታት ረዘንትን ታሪኻውን እዮም።
ፀላእትና፡ በደልን ግፍዕታትን ብዘይ ምቍራፅ እንተፈፀሙ፡ ካብ ቃልስኻ ፈተኽ ከም ዘይትብል ብጭቡጥ ኣርኢኻ፥ ደቅኻ መሪቕካ ኣሰሊፍካ መኸተ እናሐየልካ ትርከብ። ብድምር “ዕጥቅና ካብ ፀላእትና፥ ስንቅና ካብ ህዝብና” ዝብል መሪሕ ቃል ዓትዒትካ ሒዝካ ተጋደልቲ ደቅኻ እናዐንገልካ እናሓብሐብካ ዝትገብሮ ዘለኻ ተጋድሎ ኣብ ታሪኽ ቃልስና ፍሉይ ስፍራ ዘለዎ፥ ሓፋሽ፡ ኣብዚ መኸተ ወራር እዚ፡ ማለት ከምቲ ደጋጊምካ ዝትገልፆ፡ ንስኻ ቍሸትካ ቍሸት እምቢታ ገይርካ ኵልና ድማ ፀኒዕና ክሳዕ ዝንዛዝሞ ክንጕዓዝ ምዃንና ክገልፀልካ እፈትው።
ዝኸበርካ ናይ ከተማ ነባራይ ህዝብና፡ ኣብ ከተማታት ትግራይን ኣብ ካልኦት ከባብታት ኢትዮጵያ ዝትነብሩ ህዝብና፡ ዋላ እኳ ብወረርቲ ሓይልታት ዝተፈላለየ ግፍዕታት፥ ስነ-ልቦናዊ ፅዕንቶታት እንተበፅሐኩም፥ ከይተምበርከኽኩም ኣብ ሕቝፊ ፀላእቲ ኰይንኩም ንፀላእትናን ንተለኣኣኽቶም ባንዳታትን ዝተካይድዎም ዘለኹም ቃልሲ ዘሐብን እዩ። ብምዃኑ፡ ፀላእትና ካብ ዝፅውዕዎ ኣኼባታት ጀሚርኩም ዝትገብሩዎ ዘለኹም መትከላዊ ቃልሲ የዒስ ዘብል እዩ። ህዝቢ ትግራይ ርእሱ ዘድንን እንተይኰነስ ዝመፀ ይምፃእ ኢሉ ናይ ህይወት መስዋእቲ እናኸፈለ ኣብ ዝኣምነሉ ፀኒዑ ዝቃለስ ምዃኑ ንዅሉ ኣመስኪርኩም እይኹም። ዓበይቲ ወለዲ፥ መናእሰይ፥ ደቂ-ኣንስትዮ፥ ሙሁራት፥ ሰራሕተኛ-መንግስቲ ትግራይ። ነጋዶን ካልኦትን ኵልኹም ነበርቲ ንመሰልኩምን ንመንነትኩምን ዝትገብርዎ ቃልሲ፡ ፀላእትና ክሳብ ዝፅረጉ ሐዚ’ውን ኣጠናኺርኩም ቀፅሉሉ።
ዝኸበርኩም ሓይልታት መኸተ ትግራይ፡ ፀላእት ህዝቢ ትግራይ ይዅኑ ወረርቲ፥ ህልውናና ንኸጥፍኡናን ኣብ ታሪኽ እውን ነበረያ ነበረ ክገብሩናን ዝተዋደደ ግንባር ፈጢሮም፥ ዘሎን ዘየለን ዓቕሞም ፀንቂቖም እናተረባረቡ ይርከቡ። ክሳብ ሐዚ ዘብፅሕዎ ግፍዕን በደልን ማእለያ ዘየብሉ እኳ እንተዀነ ምስ ህዝብኹምን ሕጋዊ መንግስትኹምን ኰይንኩም ዝገበርኩምዎ ቃልሲን ዝትኸፍሉዎ ዘለኹም ክቡር መስዋእትን ዘሐብን ታሪኽ እናመዝገብኩም ስለ ዘለኹም ብኣኹም ንሕበን። ሐዚ’ውን ህዝባዊ ኵናት፡ መሰል ዓርሰ-ውሳነ ትግራይ ሙሉእ ብሙሉእ ክሳብ ዝረጋገፅ፡ ቀፃሊ ቃልስን ርብርብን ኣብ ዝሓትት ኣዚዩ ወሳኒ ብርኪ ስለ ዘለና ናይ ህዝብኹምን ሕጋዊ መንግስትኹምን ሕድሪ ተሸኪምኩም ኣብ መወዳእታ ክተብፅሑዎ ታሪኻዊ ሓደራኹም ከም ዝትፍፅሙ ዘጠራጥር ኣይይዀንን።
ዝኸበርኩም መናእሰይ ትግራይ፡ ፀላእቲ ህዝቢ ትግራይ ወረርቲ ሓይልታት ካብ ገፅ መሬት ንኸጥፍኡና ቀፃሊ ወሎዶ ትግራይ ኣብ ዝርከቡሉ እናረሸኑ ይጕዓዙ ኣለው። ኣካላት መናእሰያትና ሓደ ብሓደ እናተቐርደደን እናተቓፀለን ብግፍዒ ይቕተል ኣሎ። ካብታ ዝትነብሩላ መሬትኩም እናተመዛበልኩም ኣደዳ ስደትን ከርተት ትብሉ ኣለኹም። ካብ ማኣዲ ትምህርቲ ተፈናቒልኩም እውን ናይ ፀልማት እዋን ከተሕልፉ ተገዲድኩም ኣለኹም። እዞም ወረርቲ ሓይልታት እዚኦም ኣብ መሬት ትግራይ ዝፀንሑለን እዋናት ማለት ኣብ ልዕሊ መናእሰይ ዝበፅሕ ግፍዕን በደልን ካብ ምግዳድ ብተወሳኺ ጕዕዞ መፃኢ ትግራይ እውን ዘፀልምትን ሃለዋታ ዘጥፍእን ምዃኑ ተረዲእኻ ብድጅታል ወያነን ብካልኦት ዓውደ መኸተን ዝተካይድዎ ዘለኹም ወናምን መትከላዊን ቃልሲ ዘዅርዕ እዩ።ኣቱም ኣብ እታ ፈታኒት እዋን ሕድርኹም ዘየዕበርኩም ሰብ ቅያ ተቓወምቲ፡ ትግራይ ኰሪዓ እያ። ሐዚ እውን ዝጀመርኩምዎ ቃልሲ ዝያዳ ብምሕያል ናብ ምግዳል ክትዓስሉን፥ ንፀላእትና ኣብ ዝሓፀረ እዋን ንምድምሳስ ሐዚ’ውን ብትረትን ብፅንዓትን ክትቃለሱ እፅውዕ።
ዝኸበርክን ደቂ ኣንስትዮ ትግራይ፡ጕጅለ ፋሽሽታዊ ኣብይ ኣሕመድ፥ ስርዓት ህግደፍን ሓይልታት ትምክሕትን ህዝቢ ትግራይ ንምጥፋእ ኣብ ዝገብሩዎ ወራር፡ ኣብ ልዕሊ ደቂ ኣንስትዮ ትግራይ ዘብፅሑዎ ዘለው ግፍዕን በደልን ንኽትዛረቦ ይትረፍ ንኽትሰምዖ እውን ኣዝዩ ዘሰክፍን መሪርን እዩ። እንተዀነ እቲ ግፍዒ ምግላፅ ግድን እዩ። ብምዃኑ ደቂ ኣንስትዮ ትግራይ ብእቶም ወረርቲ ሓይልታት ብውልቅን ብሓባርን ዝድፈራሉ ፅጉም ኵነታት ይሰፍሕ ኣሎ። እኖን ጓልን ብሓባር ይድፈራ ኣለዋ። ዝወለድክነኦም መላምል መናእሰይ ኣደዳ ጥይትን ፀላእትን ስደትን ይዀኑ ኣለው። ሃፍትን ንብረትን ይዝረፍን ይዓኑን ኣሎ። ፀላእቲ ህዝቢ ትግራይ ኣብ መሬትና ዝፀንሑለን ሕድ ሕድ መዓልትታት ኣብ ልዕሊ ደቂ ኣንስትዮ ትግራይ ዝበፅሐ ግፍዕን በደልን ተወሳኺ ዕድመ ንኽረኽቡ ዕድል ምሃብ ማለት ስለ ዝዀነ ኣብ ዘለኽንኦ ኰይንክን ንፀላኢ ረመፅ ክትኰና፥ ተወዲብክን ንኽትቃለሳ ፥ ዓቕሙ ንምግዳል ዝበፅሐ ኵሉ ሰብ ናብ ምግዳል ንኽኣቱ ብትረት ንኽትሰርሓን በዚ ድማ ዓቕሚ ፀላእትን ብቕልፅምና ክነሕፅርን እፅውዕ።
ዝኸበርኩም ዳያስፖራ ትግራይ፡ ኣብ ልዕሊ ህዝቢ ትግራይ ዝበፅሕ ዘሎ ዘርኢ ናይ ምጥፋእ ዝተዋደደን ዝተናበበን ገበን ተረዲእኹምን ኣምባሳደራት ህዝብኹም ኰይንኩም ዝትገብርዎ ዘለኹም ቃልሲ ኣዝዩ ዘሕብን እዩ። ሐዚ እውን፡ እዚ ቃልሲ ተጀመረ እምበር፡ መሰል ዓርሰ-ውሳነ ህዝቢ ትግራይ ሙሉእ ብሙሉእ ክሳብ ዝረጋገፅ ተጠናኺሩ ዝቕፅል እዩ። ስለ ዝዀነ ብሓደ ወገን ኣብ ልዕሊ ህዝቢ ትግራይ ዝበፅሕ ዘሎ ግፍዕን በደልን ማሕበረሰብ ዓለም ብዝግባእ ንኽፈልጦ ዝተጠናኸረ ስራሕ ንኽትሰርሑ፥ ብእቱ ካሊእ መዳይ ድማ ግዜኹም፥ ፍልጠትኩምን፥ ገንዘብኩምን ብምውዳብ ኣብዚ ቃልሲ ህዝቢ ትግራይ ልዑል ኣስተዋፅኦ ንምግባር ዝጀመርኩምዎ ዘሐብን ስራሕ ዝያዳ ብምጥንኻር ታርኻዊ ሓላፍነትኩም ንኽትዋፀኡ እፅውዕ።
ዝኸበርኩም ማሕበረሰብ ዓለም፡ ፋሽሽት ኣብይ ኣሕመድ፡ ህዝቢ ትግራይ ንምጥፋኣ፡ ሰራዊት ህግደፍ ሓዊስካ ናይ ወፃኢ ሓይልታት ዓዲሙ የቐጥቅጦ ኣሎ። ብሓፂሩ ንህዝቢ ትግራይ ብጥዪትን ብጥምየትን ክነጥፍእ ኢና ኢሎም ብዘይ ዕረፍቲ ለይትን ቀትርን እከይ ተግባሮም ይፍፅሙ ኣለው። ብምዃኑ ንፁሃት ዜጋታት ደቂ ትግራይ ብምዃኖም ጥራሕ በብዝወፅኡዎ ብግፍዒ ይርሸኑ ኣለው። ደቂ ኣንስትዮ ትግራይ ብግፍዒ ይድፈራ ኣለዋ። ሰብኣውን ዴሞክራስያውን መሰላትን ነፃነትን ትግራይ ብዝኸፍአ መግለፂኡ ይጣሓሱን ይገሃሱን ኣለው። ገጠራትን ከተማታትን ትግራይ ሰራዊት ይሃልው ኣይይሃልው ብዘየገድስ ብኸበድቲ ኣፅዋራት ይድብደባ ኣለዋ። ኣብያተ እምነታት ይድብደቡን ይራኸሱን ኣለው። ታሪኻዊ ቅርስታት ይዓንዉ ኣለው። ብምልዮናት ዝቝፀሩ፡ ማለት ህዝቢ ከም ህዝቢ፡ ካብ መረበቱ ተፈናቒሉ ንዝለዓለ ኢኮኖምያውን ማሕበራውን ቅልውላው ተሳጢሑ ኣሎ። እንስሳ ዘቤት መዕቘቢ ስኢኖም ይስደዱ ኣለው።
ብሓፈሻ ኣብ ልዕሊ ህዝቢ ትግራይ ጅምላዊ ጭፍጨፋን ቅሉዕ ዘርኢ ናይ ምጥፋእ ገበንን ይፍፀም ኣሎ። እዚ ገበን ኣብ ልዕሊኡ ዝፍፀም ዘሎ ድማ ዝዀነ ገበን ስለ ዝፈፀመ ዘይኰነስ መመሓደርቱ ንምምራፅ ዴሞክራስያዊ መረፃ ስለ ዘካየደ ጥራሕ እዩ። ስለ ዝኾነ ድማ ነዚ ኣብ ልዕሊ ህዝቢ ትግራይ ዝበፅሕ ዘሎ ናይ ዘርኢ ምጥፋእ ገበን ብትረት ንኽትቃወሙን ዝፍፀም ዘሎ ገበን ብዓለም-ለኸ ትካላት ክፃረን፥ ኣብ ልዕሊ እዞም ወረርቲ ሓይልታት ኩሉ ክግበር ዝከኣል ስጉምቲ ክትወስዱን፥ ብፍላይ መራሕቲ እዚ ወራር ኢሳያስ ኣፈወርቅን ኣብይ ኣሕመድን ብዓለም-ለኸ ሕጊ ክዳነዩ እጃምኩም ክትፃወቱ ህዝብን መንግስትን ትግራይ ይፅውዕ።
ዝኸበርክንን ዝኸበርኩምን፡ዝሓለፉ ትውልድታት ትግራይና፡ ወራራት ባዕዳውያን ዝመከቱ፡ ዘመናዊ ኣፅዋራት፥ ምሳኤላት፥ ታንክታት ሒዞም ኣይኰኑን። ናይ ህዝቢ መሰል ኣሕሊፍና ኣይንውህብን ኣይንምብርከኽን ብዝብል እዩ። ናይ ዕላማ ፅንዓትን ሓድነትን ኣሐይሎም፥ ገጥ ንገጥ ገጢሞም እዮም ዝሰዓሩ። ንሕና እውን ነዚ ገጢሙና ዘሎ ወራር ንምምካትን ንምስዓርን እምነትና፥ ፅንዓትናን ሓድነትናን ሒዝና ክንገጥምን፡ ክብርን ታሪኽን ደቂ ትግራይ ደሚቑ ንኽቕፅል ክንገብር ይግበአና። ዘጋጠመ ሽግር፥ ላዕልን ታሕትን፥ ገልጠምጠምን ናይ ምምካት ዓቕምና ኣሐይልና ንማንም ሓይሊ ገጢምና ክንስዕር፡ ንኽብሪ ህዝብናን፥ መሰል ዓርሰ-ውሳነናን ኵሉ መስዋእትነት ከፊልና ክንዕወት ንቃለስ።
ዝኸበርክንን ዝኸበርኩምን፡ፀላእትና ዓቕሚ መኸተና እናሓየለ ምኽያዱ ስለ ዘዳናገፆም ሐዚ እውን ከም ብሓድሽ ዓቕምታቶም ኣኻኺቦም ከቢድ ወራር ምክያድ ጀሚሮም ኣለው። ይዅን እምበር እዚ ተጀሚሩ ዘሎ ህዝባዊ ኵናት ንፀላእቱ ብምድምሳስን ብምቕባርን ምዕዋቱ ዘይተርፍ እዩ። ካብ ተሞክሮ ቃልስታት ህዝብታት ዓለም ንባዕዳውያን ወረርቲ ዝሓሸ መማረፂ ካብ ትግራይ ሓይሎም ጠቕሊልካ ብምውፃእ ካብ ምድምሳስ ክተርፎም ጥራሕ እዩ። ናይ ሐዚ ወረርቲ እውን ረዖኦም ጠቕሊሎም ክወፅኡን ግድን እዩ። እንተዘየለ ንሕና ካብ መረበትናን መሬትናን ወፂና ናብ ንኽየዶ ቦታ ስለ ዘይብልና ዓወትና ምሉእ ክሳብ ዝዀን ህዝባዊ ኵናትና ካብ ምጉህሃር ንድሕሪት ከም ዘይንብል ፈታውን ፀላእን ክፈልጦ ይግባእ። ዓወትና እውን ፀላኢና ብምቕባር ናይ ግድን ኣብ ኢድና ምዃኑ ንዅሉ ኽነረጋግፅ እይና።
ዓወት ንህዝቢ ትግራይ፥ ዕንወት ንፀላእቲ ህዝቢ ትግራይ።
ንመሰል ዓርሰ-ውሳነ፡ ትግራይ ትቃለስ።
ዘላኣለማዊ ኽብሪ ንጀጋኑ ስውኣትና ናይ ትማልን ናይ ሎምን።
ትግራይ ትስዕር።
የቐንየለይ


text:
ብሰንኪ ጉጅለ ፋሽስት ኣብይ ኣሕመድ ኣብ ልዕሊ ህዝቢ ትግራይ ኣንቢርዎ ዘሎ ኩለመዳይ ዕፅዋን ክባን ሂወት ብዙሓት ኣብ ሓደጋ ከምዝርከብ ቢቢሲ ፀብፂቡ፡፡ብሰንኪ ጉጅለ ፋሽስት ኣብይ ኣሕመድን መሻርኽቱን ኣብ ልዕሊ ህዝቢ ትግራይ ኣንቢሮምዎ ዘለው ኩለመዳያዊ ዕፅዋን ክባን ህዝቢ ንሰብ ሰራሕ ዓፀባ ተቓሊዑ ከምዝርከብን ግዳይ ሞት ዝኾኑ ዘለው ወገናት ብዙሓት ምዃኖምን ቢቢሲ ፀብፂቡ፡፡ ህዝቢ ትግራይ ንብዙሓት ኣዋርሕ ካብ ማሕበረሰብ ዓለም ተገሊሉ ከምዝርከብ እውን ኣቃሊሑ፡፡
ኣቦ ክልተ ቆልዑ ዝኾነ ነባሪ ከተማ መቐለ ንቢቢሲ ኣብ ዝሃቦ ርኢቶ ኣብ ትግራይ ዝርከቡ ኩሎም ባንክታት ብምዕፃዎም ኣብ ባንኪ ኣቐሚጥዎ ዝነበረ ገንዘብ ኣውፂኡ ንስድርኡ ክዕንግል ከምዘይከኣለ ገሊፁ፡፡
ንስድራይ ክዕንግል ብዘይምኽኣለይ ልበይ ተሰይሩ እዩ ዝበለ እቲ ወሃቢ ርኢቶ ካብ ዝሓለፈ መወዳእታ ወርሒ ሰነ 2013 ዓ/ም ጀሚሩ ክሳብ ሕዚ ኣብ ባንኪ ዝዓቖሮ ገንዘቡ ኣውፂኡ ክጥቀም ከምዘይከኣለ ሓቢሩ፡፡
ብሰንኪ ምዕፃው ባንኪ ብዙሓት ወገናት ንከቢድ ሰብኣዊ ቅልውላው ተሳጢሖም ምህላዎም ድማ ነቲ ማዕኸን ዜና መስኪሩ፡፡ ኣብ ወፃኢ ካብ ዝነብሩ ወገናት ገንዘብ ከይለኣኾ እውን ብሰንኪ ምዕፃው ኢንተርኔትን ስልኪን ዝኾነ ይኹን ሓገዝ ንምርካብ ኣፀጋሚ ኮይኑ ከምዘሎ እቲ ትግራዋይ ኣቦ ንቢቢሲ ገሊፁ፡፡ቢቢሲ ኣብ ከተማ መቐለ ተዘዋዊሩ ከምዘረጋገፆ ነበርቲ እታ ከተማ ከቢድ ሰብኣዊ ቅልውላው ኣጋጢምዎም ከምዝርከብን ህፁፅ መፍትሒ ከምዘድልዮን ኣቃሊሑ፡፡
ትካላት ንግዲ ከተማ መቐለ ተዓፅዮም ከምዘለውን እቶም ውሱናት ቀረባት ዕዳጋ እውን ክባራት ከምዝኾኑን ዝጠቐሰ እቲ ፀብፃብ ህዝቢ ብስእነት ምግብን መድሓኒትን ይሳቐ ከምዘሎ ኣረጋጊፁ፡፡ህዝቢ ትግራይ ግልጋሎት ባንኪ፣ ኤሌክትሪክ፣ ቴሌኮሚኒኬሽን፣ ኩሎም ዓይነት መጓዓዝያ፣ ነዳዲ፣መድሓኒት፣ ምግብን ካልኦት ህዝባዊ ግልጋሎታትን ብጉጅለ ፋሽስት ኣብይ ኣሕመድ ከይረክብ ከምዝተገበረን ካብ ማሕበረሰብ ዓለም ዝተገለለን ህዝቢ ኮይኑ ይቕፅል ምህላው ድማ ተገሊፁ፡፡ህዝቢ ዋላ ኣብ ከቢድ ፀገም ወዲቑ እናሃለወ ባህሊ ምትሕግጋዝ የማዕብል ምህላው እቲ ማዕኸን ዜና ፀብፂቡ፡፡
ዋና ዳይሬክተር ውድብ ጥዕና ዓለም ዶክተር ቴድሮስ ኣድሓኖም ኣብ ዝሓለፈ ረቡዕ ኣብ ዝሃብዎ መግለፂ ኣብ ልዕሊ ህዝቢ ትግራይ ተነቢሩ ዘሎ ኩለመዳያዊ ክባን ዕፅዋን ኣብ ታሪኽ ዘመናዊ ዓለም እቲ ዝነወሐ ዘደንፅው ፍፃመ ከምዝኾነ ገሊፆም ምንባሮም ይዝከር፡፡ዋና ፀሓፊ ውድብ ሕቡራት ሃገራት ኣንቶንዮ ጉተሬዝ ኣብ ዝሓለፈ ሰሙን ከምዝገለፅዎ ህዝቢ ትግራይ ይበፅሖ ካብ ዘሎ ሰብኣዊ ቅልውላው ንምንጋፍ ግልጋሎታት ባንኪ፣ ኤሌክትሪክ፣ ቴሌኮሚኒኬሽን፣ መጓዓዝያን ካልኦት ህዝባዊ ግልጋሎታትን ክኽፈቱ ምትሕስሳቦም እውን ይፍለጥ፡፡ ይኹን እምበር እቲ ስምምዕነት ዕላዊ ካብ ዝኾነሉ እዋን ኣትሒዙ ንልዕሊ ሓደ ሰሙን ናብ ትግራይ ሰብኣዊ ሓገዝ ክኣትው ኣይተፈቐደን፡፡ ነፍስ ወከፍ ሰዓት ብጥሜት ዝመውት ዘሎ ህዝቢ ኣብ ምድሓን ዋጋ ኣለዎ፡፡ ካብ ዝሓለፈ ወርሒ ታሕሳስ ጀሚሩ ክሳብ ሕዚ ናብ ትግራይ ዝኣተወ ምግቢ የለን፡፡ ነዳዲ እውን ካብ ዝሓለፈ ዓመት ወርሒ ነሓሰ ጀሚሩ ክሳብ ሕዚ ናብ ትግራይ ኣይኣተወን፡፡
ብገ/እግዚኣብሄር ታደለ


text:
ሓይልታት ክልል ትግራይ ኣብ ክልል ዓፋር ሒዞምዎ ንዝፀንሑ ኢሪፕቲ ዝተብሃለ ከባቢ ንሰብኣዊ ሓገዝ ንምቅልጣፍ ክበሃል ከምዝለቐቑ ምምሕዳር`ቲ ክልል ኣፍሊጡ።
ቢሮ ኮምኒኬሽን እቲ ክልል ኣብ ፌስቡክ ገፁ ኣብ ዝጠቅዖ መግለፂ ንሰብኣዊ ሓገዝ ክበሃል ካብ 15 መጋቢት ጀሚሩ ተፃብኦ ጠጠው ንምባል ብምውሳን "ሰራዊት ትግራይ ተቖፃፂርዎ ካብ ዝነበረ ኢሪፕቲ ዝተብሃለ ናይ ክልል ዓፋር ቦታ ትማሊ 4 ሚያዝያ 2014 ለቒቑ" ክብል ገሊፁ።
ንሰብኣዊ ሓገዝ ምቹው ኩነታት ተፈጢሩ ኣሎ ስለዚ ንህዝቢ ብመጠንን ዓይነትን እኹል ሰብኣዊ ሓገዝን ብቕልጡፍ ክኣቱ ይግባእ ዝበለ እቲ መግለፂ: እዚ እንተዘይኾይኑ ብምኽንያት ተፃብኦ ጠጠው ምባል ዕፅዋን ክባን ንክቕፅል ኣይንፈቅድን ኢሉ።
ሚንስትር ኣገልግሎት ኮምዩኒኬሽን ኢትዮጵያ ብወገኑ: ሰብአዊ ሓገዝ ንክኣቱ ዕጡቓት ህወሓት ካብ ዝሓዝዎም ጎረባብቲ ክልል ለቒቖም ክወፁ ይግባእ ብምባል ክገልጽ ፀኒሑ እዩ።
ንምንስሓብ ሰራዊት ክልል ትግራይ ካብ ገለ ክፋል ክልል ዓፋር ኣመልኪቱ ብኻልእ ወገን ዛጊት ዝወጸ ወግዓዊ መግለጺ የሎን። ምዕባለታት ምስ ዝህሉ ድማ ኣብ ቀጻሊ ከነስዖቦ ኢና


text:
ቀ/ሚ ኣብይ ኣሕመድ ናብ ግንባር ድሕሪ ምውፋሮም፣ ንስሩዕ መንግስታዊ ዕዮ ምክትል ቀ/ሚን ሚኒስትር ጉዳያት ወጻኢን ደመቀ መኮንን ተኪኦም ከምዝሰርሑ ተገሊጹ።
ኣመሪካ ኣብ ባይታ ዘሎ ኩነታት፣ ንዲፕሎማስያዊ ጻዕሪታት ከምዘተዓናቅፍ ክትገልጽ ከላ፣ ኣገልግሎት ኮሚኒኬሽን መንግስቲ ኢትዮጵያ ድማ ቀ/ሚ ምውፋሮም ምብርባር ፈጢሩ ኣሎ ይብል። እዚ ከምዚ'ሉ ከሎ፣ ኣብ ኢትዮጵያ ውግእ ስፍሑ ብኣማኢት ኣሻሓት ዝቑጸሩ ሰባት ንጸገም ከምዘቃለዖም ማሕበር ቀይሕ መስቀል ኣፍሊጡ ።
ኣገልግሎት ኮሚኒኬሽን መንግስቲ ኢትዮጵያ ሎሚ ረቡዕ ኣብ ዝሃቦ መግለጺ "ቀ/ሚ ኣብይ ኣሕመድ፣ ናብ ግንባር ውግእ ከምዝብገሱ ብመሰረት ዝሃብዎ መግለጺ ትማሊ ሰሉስ ከምዝወፈሩ" ኣረጋጊጹ። ሚኒስትር ኮምኒኬሽን ዶ/ር ለገሰ ቱሉ "ስሩዕ ስራሕቲ ዝመርሑ ምክትል ቀ/ሚን ሚኒስትር ወጻኢን ደመቀ መኮንን ከምዝኾኑ" ሓቢሮም።
ብካልእ ወገን፣ ውግእ ሰሜን ኢትዮጵያ ኣብ ዝሰፍሓሉእዋን፣ ብኣማኢት ኣሻሓት ዝቑጸሩ ሰባት ንጸገም ይቃልዑ ከምዘለው ዓለምለኸ ማሕበር ቀይሕ መስቀል ገሊጹ። ብተመሳሳሊ፣ ዓውደ ግንባራት ምቅይያሮምን ኩነተ ጸጥታ ምንቁልቋሉን፣ ንስራሕቲ ቀረብ ረድኤትን ሓገዝን ከቢድ ከምዝገበሮ ዝመጸና ዜና ገሊጹ።


text:
ኣብ ምምሕዳር ኣዲስ ኣበባ ሓላፊ ቤት ፅፈት ጉዳያት ካብኔትን ቤት ፅሕፈት ከንቲባን ኣቶ ኣሰጊድ ጌታቸው እቲ ምኽንያት ህንፀት መሰረተ ልምዓት ይካየድ ብምህላዉ እዩ ኢሎም።
12 መስከረም 2006 ዓ/ም ሰማያዊ ፓርቲ፣19 መስከረም ሓድነት ንዴሞክራስን ፍትሕን ከምኡ’ውን ናይ ኢትዮጵያ ራእይ ፓርቲ ዝፀውዖ ካሊእ ሰላማዊ ሰልፊ 16 መስከረም 2006 ዓ/ም ክካየዱ እዮም።ናይ ሰለስቲኦም ፓርትታት ሕቶ ተቐባልነት ምርካቡ እውን ምምሕዳር ኣዲስ ኣበባ ሎማዕንቲ ኣፍሊጡ’ሎ።
ሰለስቲኦም ፓርትታት ናይ ሰልፍታቶም መወዳእታ ክኸውን ዝመረፅዎ ኣደባባይ መስቀል እንተኾነ’ውን ኣብ ኣደባባይ መስቀል ይካየድ ብዘሎ ምዝርጋሕ ሃዲድ ባቡርን ብሓፈሻ ኣብታ ከተማ ይካየዱ ብዘለው ህንፀት መሰረተ ልምዓትን እቲ ቦታ ንሰልፊ ተመራፂ ኣይኮነን ኢሎም ኣቶ ኣሰግድ ጌታቸው።
ንሓለዋ ምቹው ኣብ ዝኾነ ኣብ ጃን ማይዳ ወይም ኣብ ዘቕርብዎ ካሊእ መማራፂ ቦታ ከካይዱ ከምዝኽእሉ ኣቶ ኣሰግድ ብስልኪ ንቪኦኤ ኣብዝሃብዎ ቃል ሓቢሮም።
ብመንግስትን ብኻልኦትን ትካላትን ተመሳሳሊ ሰልፍታት ኣብቲ ከባቢ ከምዝተኻየደ ዝገለፁ መራሕቲ ተቓወምቲ ፓርትታት ግን ዝተውሃበ ምኽንያት ኣይተቐብሉዎን።
ሰማያዊ ፓርቲ እቲ ሰልፊ ኣብ ኣደባባይ መስቀል ክነካይዶ ኢና ኢሉ’ሎ።
ኣቦ መንበር ፓርቲ ሓድነት ንዴሞክራስን ፍትሕን ዶ/ር ነጋሶ ጊዳዳ እቲ ሰልፊ ኣብ ኣደባባይ መስቀል ንምክያድ ከምዝደልዩን ምምሕዳር ኣዲስ ኣበባ ዝሃቦ ውሳነ እውን ፓርቶም ይዘራረበሉ ከምዘሎን ሓቢሮም ኣለው።
ናይ ኢትዮጵያ ራእይ ፓርቲ እውን ኣብ መስቀል ኣደባባይ ንምክያድ ከምዝደልን ምስ ምምሕዳ ኣዲስ ኣበባ ምዝርራቡ ከምዝቕፅልን ኣቦ መንበር እቲ ፓርቲ ኣቶ ተሻለ ሰብሮ ገሊፆም ኣለው።


text:
ምስ ኣል-ቓዒዳ ምትእስሳር ዘለዎም ዕጡቓት ጉጅለታት ካብ ቡርኪና ፋሶ እናተልዓሉ ኣብ ልዕሊ ጎረቤት ኣይቮሪ ኮስት መጥቓዕትታቶም ኣሐይሎም ይርከቡ።ሰበስልጣን ኣይቮሪ ኮስት ኣብ ዝሓለፈ ዓመት ዝተፈፀሙ 13 ስግረ ዶብ መጥቓዕትታት ስራሕ ዘይብሎም መናእሰይ ናብ ስራሕ ከይኣትው ዕንቅፋት ኮይኑ ይብሉ።
ኣብ ዋና ከተማ ያሞ-ስክሮ ዝርከብ በሰልካ ህንፃ ቤተ ክርስቲያን Our Lady of Peace ዝተሃንፀ ብኽፋል ንመዘከርታ ፕሬዝዳንት ነበር ፈለክስ ሆፊየት-ቦይንጂ እዩ።
ንብዙሓት ዜጋታት ኣይቮሪ ኮስት ናይ 33 ዓመታት ስልጣኖም ንናይ ምርግጋ እዋን ይውክል።ምስ ሞቱ ኣብ መንጎ ሰሜንን ደቡብን እታ ሃገር ክሳብ 2009 ኣ\ፈ ግጭት ነይሩ።
ሎሚ ድማ ምስ ኣል-ቓዒዳን ዳዕሽን ርክብ ዘለዎም ዕጡቓት ጉጅለታት ሰሜን መጥቓዕትታት ይፍንው ኣለው።
ኣማሓዳሪ ናይቲ ቤተ ክርስትያን ኣቦ ቐሺ \Father\ ፍራንክ ኣላቲን ሰላም ኣካል ባህሊ ኣይቮሪ ኮስት እዩ ይብሉ።
‘’ሰላም እንተድኣ ደሊኻ ንኵናት ተዳሎ።ቀዳማይ ፕሬዝዳንትና ፈሊክስ ሆውፌት-ቦይንጂ ሰላም ትደሊ እንተኾይንኻ ንሰላም ትዳሎ ኣለካ፤ንሰላም ምድላው ማለት ድማ ኣብ ኣእምሮን ልብን ሰባት ክትሰርሕ ኣለካ ማለቶም እዩ’’ ኢሎም።
መንግስቲ ኣይቮሪ ኮስት ንምልመላ ጉጅለታት ሽብር ተቓላዕቲ ናይ ዝኾኑ መናእሰይን ስራሕ ዘይብሎምን ደቂ ተባዕቲዮ ልብን ኣእምሮን ንምስሓብ ናይ 55 ሚሊዮን ዶላር ፕሮግራም ስራሕ ፈጠራ ከምዝምውል ኣብ ጥሪ ኣዊጁ።
ምንስቴር መናእሰይ ፍረደሪክ ካብራን መንግስቲ ነቲ ኩነታት ገምጊሙን ተረዲኡን ኣሎ፣ነዚ ኩነታት ቁጠባውን ማሕበራውን ፍታሕ ምሃብ ኣድልይ እዩ ምስ በለ ‘’ንሽብር ንምግጣም ድሩዓት ታንክታትን ወታደራዊ ሓይልን ሒዝካ ኣይኮንካን ትዋግኦ’’ ኢሎም።
ካብ 2020 ኣ\ፈ ኣትሒዙ መጥቓዕታት ዝተፈፀሙዋን መናእሰይ ስራሕ ንምርካብ ይፅገሙ ዘለውላን ናይ ሰሜን ከተማ ኮንግ እያ።
ባሲና ኮናቴ ወዲ 25 ዓመት ሰፋይ ኽዳን እዩ።ብዙሕኳ ዓማዊል እንተዘይሃለው እውን ናይ ስራሕ ቦቱኡ ኩሉ ግዜ ከፊቱ ይፅበ።’’እኹል ስራሕ የለን።ብዙሓት ካብ ኮለጅ ዝተመረቑ እንተሃለው እውን ኣብዚ ስራሕ ስለዘየለ ናብ ካሊእ ቦታ እዮም ዝኸዱ’’ ይብል።
ሳሞው ባሺያተ ድማ ስራሕ የብሉን።ስሩዕ ትምህርቲ ከይኮነስ ቁርኣን ከምዝተብሃረን ናይ ምዝዋር ናይ ፅዕነት መኪና ተማሂሩ ስራሕ ከምዝስኣነን ይገልፅ።’’ስሚንቶ ዝፀዓና መካይን ክሳብ ዝመፃ ኢና ንፅበ ዘለና፣ኣራጊፍና ቁሩብ ገንዘብ እንተረኸብና ኢና ተስፋ ንገብር’’ ይብል።
ብኻሊእ ወገን ጉጅለታት ሽብር መናእሰይ ንምምልማል መተባብዒ ይቡዎም ኣለው ይብሉ ተንተንቲ።
Friedrich Naumann Foundation ኣብ ዝተብሃለ ትካል ክኢላ ዝኾነ ጂዮፍሮይ ጁሊየን ኮዋኦ ከምዚ ይብል።
ኣብ ሰሜን መናእሰይ ብገንዘብ ይምልመሉ ኣለው ዝበለ ንሱ ‘’ገንዘብ፣ ሞተር ብሽክሌታ ሓል ሓሊፉ ድማ ዘፍርይሉ መሬት ይህቡዎም ኣለው።ድኽነት ንዘጥቅዖም ሰባት ብፍላይ እዚኣቶም ኣዚዮም ኣገደስቲ ነገራት እዮም’’ ኢሉ።
ሰፋይ ዓለባ ኮናቴ ኣብ ልዕሊ መንግስቱ ጓሂ ኣለዎ::መንግስቲ ኩባኒያታትን ፋብሪካታትን ኣብዚ ተዝኸፍት ነይሩ መናእሰይ ሰሪሖም ገንዘብ ምረኸቡ ነይሮም ይብል።
መንግስቲ ንቶም ተጠቀምቲ ስራሕ ዝፈጥሩ ፕሮጀክትታት ጀሚረዮ ኣለኹ ዝበሎ ከርኢ ብቪኦኤ ተደጋጋሚ ሕቶ ቀሪቡሉ ንምርኣይ ፈቓደኛ ኣይኮነን።


text:
መንግስቲ ደቡብ ኣፍሪቃ፡ ተማሃሮ ዩኒቨርስቲ ናብ ስሩዕ ትምህርቶም ንኽምለሱ ግድን ክታበት ኣንጻር ኮቪድ19 ክወስዱ መምርሒ ብምሕላፉ፡ ዝተኸትቡ ተማሃሮ’ውን ሓዊሱ፡ እቲ ተግባር ንውልቃዊ መሰል ዝጥሕስ’ዩ ብምባል ይቃወሙ ኣለዉ።
ደቡብ ኣፍሪቃ ካብ ራብዓይ ማዕበል ለብዒ ኮቪድ19 ትቕልቀለሉ ኣብ ዘላ ግዜ፡ ኣብታ ሃገር ዝርከባ ዩኒቨርስታት’ውን ስሩዕ ትምህርተን ንምጅማር ኣብ ምቅርራብ’የን ዘለዋ። ተማሃሮ ናብ ቀጽሪ ዩኒቨርስቲ ንኽምለሱ ድማ ግድን ክታበት ኣንጻር ቫይረስ፡ኮሮና ክወስዱ ሓደ ካብቶም ወጺኦም ዘለዉ ቅድመ-ኵነት’ዮም።
ማሕበር ተማሃሮ ደቡብ ኣፍሪቃ፡ ኣንጻር’ቲ መምርሒ፡ ሰፊሕ ተቓውሞ ይበጋገስ ከም ዘሎ ኣጠንቂቑ ኣሎ።
ኣብ ዩኒቨርስቲ ጆሃንስበርግ ዝርከቡ ተማሃሮ፡ ብዛዕባ’ቲ ጉዳይ ዘዛራረቦም ኣካል ከም ዘየሎን እቲ ትእዛዝ ድማ ንዜጋዊ መሰሎምን ክብሪ ኣካላቶምን ዝደፍር ምዃኑ ይምጕቱ።
ማጾሊሲ ማናና ፕረዚደንት ባይቶ ተማሃሮ ዩኒቨርስቲ ደቡብ ኣፍሪቃ’ዩ።“ተመሃሮ ብድሌቶም ክኽተቡ ኣለዎም። ኣብ ፍሉይ ደሴት ዝነበር ሰብ የሎን። ሓደ ሰብ ይከተብ ኣይከተብ፡ ንዝዀነ ንጥፈታት ካብ ቀጽሪ’ዚ ዩኒቨርስቲ ምስ ወጸ’ውን ምስ ካልኦት ዝተኸትቡን ዘይተኸትቡን ዜጋታት ምርኻብ ኣይተርፎን’ዩ”ይብል።
ዛጊት ትሕቲ ፍርቂ ብጹሓት ደቡብ ኣፍሪቃውያን ጥራይ’ዮም ኣንጻር ኮቪድ19 ተኸቲቦም ዘለዉ። ብሃገር ደረጃ ንዜጋታት ክኽተቡ ዘገድድ ሕጊ’ውን የሎን።
ብዙሓት ሰባት ኣንጻር ክታበት መርገጺ ዝወስዱ ዘለዉ በበይኑ ምኽንያታት የቕርቡ። እቶም ተቓውሞ ዘስምዑ ዘለዉ ተማሃሮ፡ ኣንጻር ባህሎም፡ እምነቶምን ባዕላዊ ምርጫን ምዃኑ ይምጕቱ።
ህሌንግወ ጹሉ ተመሃሪት ዩኒቨርስቲ ጆሃንስበርግ’ያ። እታ ተመሃሪት ነቲ ትእዛዝ ዝተቓወመትሉ ምኽንያት ክትገልጽ እንከላ፤“ካብ ፈለማ ኣብ ባህላዊ ፍወሳታት’የ ተመርኲሰ። ዛጊት ብሰንኪ ኮቪድ19 ንሕክምና ኣይተወሰድኩን፣ ኣይሓመምኩን’ውን። እዞም ዝገብሮም ዘለኹ ኣገባባት መከላኸሊ ንዓይ ይሰርሑለይ ኣለዉ። ስለዚ ከኣ’የ ብኸምኡ ምክልካል ክቕጽል ዝደሊ። ዝተኸትቡ ሰባት ካብ ምሕማም ከም ዝደሓኑ’ውን ሰሚዐ። እዚ’ውን ንዓኣቶም ጽቡቕ’ዩ። ሓደ ዜጋ ክኽተብ እንተ ዘይደልዩ ግን ከገድዱሉ ዝደልዩ ምኽንያት ኣይይረኣየንን፣ ቅኑዕ’ውን ኣይመስለንን፡” ትብል።
ሰብ-ሞያ ጥዕና’ታ ሃገር ግን ክታበት ዘይምውሳድ ዘምጽኦ ተደራራቢ ሓላፍነትን ጾርን ከቢድ ምዃኑ’ዮም ሻቕሎቶም ዝገልጹ። እቶም ክታበት ዝተሓስሙ በቲ ቫይረስ ክልከፉ፡ ከምኡ ኢሎም’ውን ናብ ሕክምና ክዕቆቡ ስለ ዘይተርፎም እቲ ጾር ንኹሉ ምዃኑ ዶክተር ሻቢር ማድሂ ይዛረብ።
እቲ ንሓካይም ኣሰኪፉ ዘሎ ድማ ከገድዱዎም ስለ ዘይክእሉ’ዩ። እቲ ምርጫ ምስ ሓላፍነት ከም ዝመጽእ ዶክተር ማድሂ ይሕብር።
ክታበት ዘይወስዱ ተመሃሮ ናብ ቀጽሪ ዩኒቨርስቲ ክምለሱ ኣይፍቀዶምን’ዩ። ገለ ዩኒቨርስታት ከምእኒ ዩኒቨርስቲ ጆሃንስበርግ ግን ብእምነትን ካልእ ቅቡል ምኽንያታትን ነቲ ክታበት ዘይወሰዱ ሕድገት ከፍቅድ ምዃኑ ኣመልኪቱ ኣሎ። እቶም ከምኡ ዝመስል ሕድገት ዝገበረሎም ተመሃሮ ግን ነፍሲ-ወከፍ ሰሙን ካብ ቫይረስ፡ኮሮና ናጻ ምዃኖም ዘመልክት ምስክር ከምጽኡ ክሕተቱ’ዮም።
ንዘይምኽታብ ብቑዕ ምኽንያት ዘየቕረቡ ተመሃሮ ግን ናብ ቀጽሪ ዩኒቨርስቲ ክኣትዉ ኣይክፍቀዶምን’ዩ።
ስሩዕ ትምህርቲ 14 ለካቲት’ዩ ዝጅመር።


text:
ዓቕምታትን ስነ-ምግባርን ምሁር ኤርትራ ንሕጂ ዘይኮነስ ንመዓስ ክኸውን’ዩ?
ካልኣይ ክፋል
ኣብ ዝሓለፈ ትሕዝቶ ጽሑፍና ዓቕምታትን ስነ-ምግባርን ምሁር ኤርትራ ንሕጂ ዘይኮነስ ንመዓስ ክኸውን’ዩ? ኣብ ትሕቲ ዝብል ኣርእስቲ፡ ኩሉ-መዳያዊ ሰብኣውን ደሞክራስያውን መሰላት ህዝብና ንምርግጋጽ ኣብ ዘካይድ ዘሎ ፍትሓዊ ቃልሲ፡ እቲ ዕዙዝን መሪሕን ተራ ምሁራት ኤርትራ ቦኺሩ ኮይኑ፡ ስለ ዝተራእየና ንዕኡ ብዝምልከት ጽሑፍ ኣቕሪብና ምንባርና ዝዝኸር’ዩ። ነቶም ነዚ ጽሑፍ’ዚ ብዓቢ ሃገራዊ ተገዳስነትን ሓላፍነትን ኣንቢቦም ሃናጺ ዝኾነ ርእይቶኦም ዝሃቡና ዝለዓለ ምስጋናና እናቕረብና ተሳትፎኦም ወትሩ ከይፈለየና ንምሕጸን።
በዚ ኣጋጣሚ’ዚ፡ ነቲ ኣብዚ ወርሒ’ዚ ኣብ ቪየና ሰሜን ኣመሪካ ሃገራዊ ዘተ ኤርትራውያን ንምጥጣዕ (EFND) ብዝብል ቴማ ክሰላሰል ተጸዊዑ ዘሎ መጋባእያ፡ ኣብቶም በብእዋኑ ክለዓሉ ዝጸንሑ ኣገደስቲ ህዝባውን ሃገራውን ጉዳያት ኣመልኪቱ ብምሉእ ትብዓትን ዓቢ ሓላፍነትን ክዛተየሎም ነተባብዕ። ነቲ ዝወሰድዎ ኣውንታዊ ተበግሶ ድማ ብልቢ ንድግፎን ነሞግሶን ምዃና እናገለጽና ብዓወት ክዛዘም ዘለና ሰናይ ትምኒትና ንገልጽ።
ዕላማ ናይቲ ዝሓለፈን ዝቕጽልን ትሕዝቶ ጽሑፍና ድማ ንምሁራት ኣሕዋትን ኣሓትን እቲ ዝግበኦም ታሪኻዊ መሪሕ ተራ ንክጻወቱ ንምብርታዕ ዝዓለመ’ዩ። ሕጂ’ውን እንተኾነ መጻኢ ዕድል ኤርትር ኣብ ኢድ ውሑዳት ፖሎቲካዊ ሓይልታትን ገለ ውልቀ-ሰባትን ጥራሕ ክሕዛእ የብሉን ንብል። ምሁራት ኤርትራ ኣብቲ ዝተማህሩሉን ዝተማራመሩሉን መዳይ ንህዝቢ ዝጠቅም ሓሳባት ከምንጭዉ ይግባእ። ኤርትራ ትመሓደረሉ ኣካዳሚያዊ፡ ቁጠባዊ፡ ፖሎቲካዊ፡ ማሕበራዊ፡ መጽናዕትታት እናኣቕረቡ ሃገርና ካብዚ ኣትያቶ ዘላ ዓዘቕቲ ከመይ ከም ትወጽእ? ክሓስቡን ክመራመሩን ይህልዎም ኢልና ንኣምን። መጻኢ ዕድል ኤርትራ ድሌትን ረብሓን ሓፋሽ ህዝብና መሰረት ዝገብረ ኣንፈት ኣብ ምትሓዝ ግንባር ቀደም ኮይኖም ክቃለሱ’ውን ነተባብዕ።
ኣብ ዓለም ፍጹም ዘለ-ኣለማዊ ስርዓት ክህሉ ስለ ዘይኽእል፡ ገባቲ መንግስቲ ህግደፍ’ውን ንመዋእል ነባሪ ኣይኮነን። ብርግጽ ቅልጽም ኩሎም’ቶም ውጹዓት ምስ ዝሓብር፡ ኣብ ዝሓጸረ እዋን ነበረያ ነበረ ከይኸውን ዘይገብሮ ብቁዕ ምክንያት ኣይህሉን’ዩ። ካብኡ ተረፈ ግን ኩሉ እቲ ናይ ምትላል ዓቕምታቱ ምስ ጸንቀቐ ውዒሉ ሓዲሩ ባህርያዊ ሞት ከርክቦ ምዃኑ ዘጠራጥር ኣይኸውንን’ዩ። ስለዚ ህግደፍ ውዒሉ ሓዲሩ ሞቱ ዘይተርፍ ክሳብ ዝኾነ ብቅልጡፍ ብምእላይ፡ ህዝብን ሃገርን ኤርትራ ካብ ሓደጋ ምብትታንን ብርሰትን ንምድሓን ምሁራት ነብሶም ንቅድሚት ንምምጻእ ልሉይ ታሪኻዊ ሓላፍነት ክስኸሙ ይግባእ። ብዝተፈላለየ ምክንያት ሓድነትን ምውህሃድን ሓይልታት ደሞክራስያዊ ለውጢ ከምቲ ዝድለ ንቕድሚት ከይስጉም መራሕቲ ፖሎቲካዊ ውድባት ሓርቢትዎም ክሽገሩ ከለዉ ምሁራት ኣማዕድዮም ክርእዩ ኣይግባእን። መላእ ሓይልታት ደሞክራስያዊ ለውጢ’ውን ብዘይተሳትፎ ምሁራት ሱር ነቐል ዝኾነ ዓይነታዊ ለውጢ ክረጋገጽ ከም ዘይኽእል ክኣምኑን ክቕበሉን ይህልዎም። ንምሁራት ኤርትራ ብምትእኽኻብ’ውን ኣገዳሲ ሃገራውን ምሁራውን ተርኦም ክጻወቱ ብግብሪ ከተባብዑን ጥጡሕ ባይታ ክምድምዱን ግድነት ይኸውን።
ሓይልታት ደሞክራስያዊ ለውጢ ብክንድ’ቲ ህዝብና ትጽቢት ዘንብረሉ ኮይኑ ብዘይምርካቡ፡ ኣብ ጥቓ ፖሎቲካዊ ውድባት ምቕራብ ንነብሶም ምስ ፍሽለት ዘዛምዱ ገለ ካብ ምሁራት ምህላዎም ይፍለጥ’ዩ። እዚ ኣተሓሳስባ’ዚ ጉጉይ’ዩ ክንብል’ውን ንደፍር። ኣብ ገዛእ ጉዳይካ፡ ብዓቢኡ’ውን ኣብ ጉዳይ ህዝብን ሃገርን ተራ-ኣልቦ ወይ ተዓዛቢ ጥራሕ ምዃን ዝያዳ ኣብ ታሪኻዊ ተሓታትነት ከቐምጥ ከም ዝኽእል ምግንዛብ ዘድሊ ይመስለና። ብሰንኪ ናይ በለጽ፡ ሽሕጣንን ኣጉል መብጽዓታትን ገባቲ ስርዓት ህግደፍ ህዝብና ካብ ተመራሚሩ ዝሕዞ መርገጽ ብተራ ስምዒት ወይ ብድሕረት ዝጽለወሉ ኩነታት ይበዝሕ። ስለዝኾነ ድማ ካብ መሪር ሓቂ ጎሲምካ ንሓዋሩ ሰላምን ርግኣትን ክፈጥር ዝኽእል ቅኑዕን ብሉጽን ኣረኣእያ ኣብ ክንዲ ምሓዝ ጽባሕ ውጽኢታቱን ሳዕቤናቱን እንታይ ይኸውን ብዘየገድስ ጣቕዒት፡ ዕልልታን ሳዕስዒትን ሰኒቕካ ምዃድ መዳርግቲ ዘይብሉ ክሳራታትን ዕንወታትን ኣስዒቡ’ዩ። ቅድሚ ነጻነት ይኹን ብድሕሪኡ ህዝብና ካብ ህግደፍ ዝሓፈሶ ውጽኢት ምስ ዝህሉ ንሱ ጥራሕ’ዩ።
መላእ ሓይልታት ደሞክራስያዊ ለውጢ ነቲ ብገባቲ ስርዓት ህግደፍ ዝተፈጸመ ማእለያ ዘይብሉ፡ በደላትን ግፍዕታትን መታን ከይደግም ካብ ከምዚ ዝኣመሰለ ፖሎቲካዊ ኣተሓሳስባን ዝንባሌታትን ነጻ ክኸውን ይህልዎ። ምክንያቱ ዝኾነ ኣብ ስልጣን ክድይብ ዝደሊ ፖሎቲካዊ ሓይሊ ኣነ ንህዝቢ ከጥፍእ እመጽእ ኣለኹ እናበለ ዝመጽእ ኣይህሉን’ዩ። ካብ ዕላምኡ ይኹን ኣካይድኡ ግን መንገዲ ልምዓት ወይ መንገዲ ጥፍኣት ምልከት ምርኣዩን ምሃቡን ኣይተርፍን’ዩ። ነዚ ብኣግኡ ንምፍላጥ ወይ ንምዕዛብ ድማ ንቕሓት ይሓትት። ገባቲ ስርዓት ህግደፍ ድማ ብዋጋ ህዝቢ ፖለቲካዊ ስልጣኑ ንምንዋሕ ኮነ ኢሉ ንቕሓት ህዝቢ ክደቁስ ምጽንሑ ብዘይዝኾነ ምኽንያት ኣይነበረን። ኩሉ ደላይ ለውጢ ምዃኑ ዝኣምን እምበኣር ነቲ ገባቲ ስርዓት ህግደፍ ዝበከሎ ጸረ ንቕሓትን ምርምርን ሃውሁ ሰቢሩ፡ ብሓድሽን ጽሩይን ንፋስ ከዓንብቦ ይግባእ። በቲ ዝተበረዘ ንፋስ ህግደፍ እናኣስተንፈሰ ክቕጽል ዝመርጽ ኣካል ምስ ዝህሉ ግን ንባዕሉ’ውን ጥዑይ ዝኾነ ሂወት ኣይክህቦን’ዩ።
ስርዓት ህግደፍ ውዒሉ ሓዲሩ ውድቀቱ ዘይተርፍ’ዩ ካብ በልና፡ እቲ ቁም-ነገር ድሕሪኡ’ኸ እንታይ ይገበር? ዝብል ሕቶ ምምላስ ግድን’ዩ። ህግደፍ ኣብ ዓለም እቲ ዝወጸሉ ገባቲ ስርዓት ክሳብ ዝኾነ፡ መለለዪኡ ጸረ ደሞክራሲ፡ ጸረ ህዝቢ፡ በሓትን ነፋግን ምዃኑ ብግብሪ ኣረጋጊጹ’ዩ። ኣብ ደገ’ውን ኣብ ክንዲ ሕድሕድ ምክብባር፡ ምምልላእን ምትሕግጋዝን ዝተሰረተ ናይ ወጻኢ ፖሊሲ ዝኽተል፡ ደው በለለይ ክብለጸልካ ዝዓይነቱ ጉዕዞ እናተኸተለ ምስ ኩሎም ጎረባብቲ ሃገራት ኣብ ጎንጺ ክነብር ጸኒሑን ኣሎን። ብርግጽ ደላይ ለውጢ ህዝብና ክድበስ እንተኮይኑ፡ ዕላማና ይኹን ራእይና ነዚ ስርዓት’ዚ ንምውዳቕ ጥራሕ ክሕጸር የብሉን። ብድሕሪ ምውዳቕ ስርዓት ህግደፍ ዝፍጠር መሰጋገሪ መንግስትን ህዝባዊ መንግስትን ነቲ ዝጸንሐ ጉጉይ ፖሊስታት ብምእራም ብቅኑዕ ንምትክኡ ምሁራት ኤርትራ ዓቢ ግደ ኣለዎም። ነቲ ንልዕሊ 23 ዓመታት ተጓንዩ ዝጸንሐ ፖሎቲካዊ ሓይልታት ይኹን ውጹዕ ህዝብና ሕጂ’ውን ገለ ሓይልታት ስልጣን ንምሓዝ ምቹእ ዕድል ምስ ዝረኽቡ፡ ንምንጻሉ ዝሕሰብ እንተልዩ፡ ዳግማይ ታሪኻዊ ጌጋ ከስዕብ ምዃኑ ኣየጠራጥርን። እዚ ኩነታት’ዚ ንተቓውሞ ህዝብና ኣብ ዓይኒ የብለይ ስኒ የብለይ ነድሪ ክሰጋገር ከም ዝኽእል ዘይምዝንጋዕ። ምሁራት ኤርትራ ነዚ ድጉል ረመጽ ኣብ ምጥፋእ ዓቢ ሓላፍነትን ክእለትን ኣለዎም ኢልና ንኣምን።
እዚ ስርዓት’ዚ ካብቲ ጸረ-ህዝቢ ፖሎቲካዊ ስልጣን ዝጨበጠሉ ዕለት ኣትሒዙ፡ ጉዳይ ልዕላውነትን ዶብን ከምዓቢ ምኽንያት እናመዝመዘ ኩሉ-መዳያዊ መጻኢ ዕድል መንእሰያት ኣጸልሚቱ፡ ኣብ ኲናትን ወራርን ክበልዩ ገይሩ’ዩ። ንሱ ጥራሕ ከይኣክል ምሁራት ወይ ኣብ ሓይልታት ደሞክራስያዊ ለውጢ ንርኸብ ደድሕሪ ኣዓናዊ ኣጀንዳታት ናይዚ ስርዓት’ዚ እናሰዓብና፡ ንህዝብና ካብቲ ህግደፍ ዝዘረጎ ማይ እናጨንጓዕና ከነስትዮ ምስንፍትን ብጣዕሚ ከቢድ በደል’ዩ። ድሕሪ ሕጂ ምስ ኩሎም ጎረባብቲ ሃገራት ይኹን ምስ ኢትዮጵያ ጽልኢ፡ ኲናትን ዕንወትን ፍጹም ምርጫ ህዝብና ዘይምዃኑ ብድፍረት ክንገልጽ ይግባእ። ልኡላውነት ኤርትራ ሓንሳብን ንሓዋሩን ብኣህጉራዊ ሕጊ ዝተረጋገጸ ክሳብ ዝኾነ፡ ኣብ ሓደጋ ከም ዝኣተወ ብምምሳል፡ ወግሐ ጸብሐ ጸረ ኢትዮጵያ መዝሙር ምዝማር ኣየድሕንን’ዩ። ንረብሓ ህዝብን ሃገርን ኤርትራ’ውን ኣይኮነን። ሎሚ ኲኖ ዶብ ሰጊርና ቀርኒ ኣፍሪቃ ብምክብባርን ምምልላእን ንሓባራዊ ሰላምን ብልጽግናን ዝምርሸሉ ኣተሓሳስባ ከነሰጉም ምስ ንኽእል ጥራይ’ዩ ቅኑዕ ዝኸውን። ምሁራት ኤርትራ ድማ ነዚ ኣተሓሳስባ’ዚ ንህዝቢ ወይ ንሓይልታት ደሞክራስያዊ ለውጢ ንምስራጽን ቅኑዕ ኣንፈት ንምትሓዝን ዝለዓለ ታሪኻዊ እጃም ኣለዎም።
ይቕጽል
ቤት ጽሕፈት ዜናን ሓበሬታን
ኤርትራዊ ስምረት ንደሞክራስያዊ ለውጢ (ኤስደለ)
13 ጥቅምቲ 2014
Short URL: https://english.farajat.net/?p=8972


text:
– ዑደት ክፍሊታት
– ብርክት ዝበላ መዓልታት ዝወስድ ዑደታትን ምስ እንዳ ቈልዑ ዝግበር ዙረትን
– ዝበዝሐ እዋን ኩሉ ነገር
ናይ ሓደ መዓልቲ ዑደት ቤትትምህርቲ ዲኻ ወይስ ናይ ክፍሊ ዑደት ኢኻ
እትደሊ ከከም ድሌትካ ፍልልይ ኣሎዎ
ናይ ሓደ መዓልቲ ዙረት
እንድሕሪ ናይ ሓደ መዓልቲ ዑደት ተወጢኑ ኣሎ ኮይኑ ካብ ቤትትምህርቲ ናይ
ወለዲ ወረቐት ክመጻካ እዩ። እዚ ደብዳቤ መዕልቦኻ፡ መዓልቲ እቲ ዙረትን
ወለዲ ዝኸፍልዎ መጠን ገንዘብን ዘጠቓልል እዩ።
Pro Arbeit ኲሉ ወጻኢታት ጒዕዞ ክሽፍነልካ እዩ።
ነዚ ብምባል ነቲ ፎርም ውሰዶ AUSFLÜGE & KLASSENFAHRTEN(ዙረትን ዑደትን ክፍሊታት)።
Pro Arbeit ኣብ ኲሉ ምርግጋጽ ከካይድ እዩ። ወለድኻ ምልክታ ክመጾም እዩ። እቲ ወጻኢታት ናብ ሕሳብ ባንክ
ወለድኻ ዝመሓላለፍ እዩ።
ጒዕዞታት B ንሓያሎ መዓልታት ዑደት ክፍሊታት ዝጸንሑ እዮም።
ኣብ ናይ ክፍሊታ ጒዕዞ ክትሳተፍ እንተደሊኻ ናይ ጒዕዞን መሕደሪን ወጻኢታት ከም ዘለዎ ዘክር ኢኻ። እቶም
መጠን ወጻኢታት ቅድሚ ጒዕዞ ኣብ ዘሎ ግዜ ክውሰኑን ክንጸሩን ኣለዎም።
Pro Arbeit ንወጻኢታት ጒዕዞ ኲልሳዕ ክሽፍኖ እዩ።
ነዚ ነቲ AUSFLÜGE & KLASSENFAHRTEN (ዙረትን ዑደትን ክፍሊታት). ዝብል ፎርም ጥራይ ውሰዶ።
ወለድኻ ንቅድሚት ገጽ ዘሎ ይመልእዎ።
እቲ እንዳ ቈልዑ ነቲ ዳሕረዋይ ገጽ ክመልእዎ ኣለዎም።
እቲ እተመልአ ፎርም ናብ Pro Arbeit ይለኣK ናብ ኲሉ ከረጋግጽዎ እዮም ኲሉ ነገር እንድሕር መመስርዑ
ሒዙ። ኲሉ ወጻኢታት ጒዕዞ ናብቲ ዝትወሰነ ቤት ትምህርቲ ወይ ጸብጻብ ክፍሊ ከሕልፎ እዩ።
– ንቡር መሰረታዊ ኣቕሑ ንኣብነት ናይ ጒዕዞ ሻንጣ፡ ናውቲ መሐንበሲ፡ ሸበጥ ዋላ’ውን ኣብ ዝርዝር ፓኪንግ
ይሃልዉ
– ደብዳበ ወለዲ ካብ እንዳ ቈልዑ
– ብርክት ዝበላ መዓልታት ንዝጸንሕ ጒዕዞ ተባሂሉ ካብ ቤት ትምህርቲ ወይ
እንዳ ቈልዑ ዝወሃብ መረጋገጺ ኣብ ድሕሪት ገጽ ኣሎካ
– ምልክታ ካብ Wohngeldstelle (ቤት ጽሕፈት ሓገዝ ኣባይቲ)
– ምልክታ ካብ Familienkasse (ቤት ጽሕፈት ሓገዝ ስድራቤት)
(Kinderzuschlag)


text:
Radio Erena: 22 April 2019
ኢትዮጵያን ፈረንሳን፣ ምቛም ሓይሊ ባሕሪ ኢትዮጵያ ናብ ትግባረ ዝሰጋገረሉ መድረኽ ብዝምልከት ከምዝተዘራረባ ዲፕሎማስያውያን ምንጭታት ሬድዮ ኤረና ሓቢሮም።
ኣዛዚ ሓይሊ ባሕሪ ኢትዮጵያ ጀነራል ኪንዱ ገዙ ተገኝ ዝምርሖ ላዕለዋይ ወትሃደራዊ ልኡኽ ኢትዮጵያ፣ ኣብ ዝሓለፈ ክልተ ቅነ ናብ ፈረንሳ ብምብጻሕ፣ ሓይሊ ባሕሪ ኢትዮጵያ ክውንኖ ብዛዕባ ዝግባእ ዓይነት ንብረትን ዓቕሚ ሰብን ብዝምልከት ተመያይጦም።
ኢትዮጵያ፣ ብሓገዝ ፈረንሳ፣ ሓይሊ ባሕሪ ንምቛም ምሽብሻብ ካብ እትጅምረሉ፣ ብጀነራል ክንዱ ዝምራሕ ላዕለዋይ ወትሃደራዊ ልኡኽ እታ ሃገር ናብ ፈረንሳ ምብጻሕ ከካይድ እዚ ንኻልኣይ ግዜኡ’ዩ።
እቲ ወትሃደራዊ ልኡኽ፣ ኣብ ጅቡቲ ኣብ ዝርከብ መዓስከር ሓይሊ ባሕሪ ፈረንሳ ብምብጻሕ ተመሳሳሊ ምይይጣት ከምዘካየደ’ውን ይፍለጥ።
ኣዛዚ ሓይሊ ባሕሪ ኢትዮጵያ ብዘይካ’ዚ ኣብ መጀመርያ ዕለታት ናይዚ ወርሒ ምስ ኣዛዚ ሓይሊ ባሕሪ ኣመሪካ፣ ኣብ ክሊ ማያት ኤውሮጳን ኣፍሪቃን፣ ኣድሚራል ጄምስ ፎጎ፣ ብምርኻብ፣ ምቛም ሓይሊ ባሕሪ ኢትዮጵያን ኣብ ዞባ ቀርኒ ኣፍሪቃን ቀይሕ ባሕሪን ዝህልዎ ጽልዋን ተዘራሪቡ’ዩ።
ኢትዮጵያ ብሓገዝ ፈረንሳ እተቖሙ ዘላ ሓይሊ ባሕሪ፣ ኣበይ ከምዝድኮን ዛጊት ብወግዒ ኣየፍለጠትን።
ፕረዚደንት ጅቡቲ ምስ ሓንቲ ካብ ዓብየቲ መጽሔታት ፈረንሳ ኣብ ዘካየዶ ቃለ መጠይቅ፣ እቲ ሓይሊ ባሕሪ ኣብ ባጽዕ ከምዝቐውም’ዩ ኣቃሊዑ።
እንተኾነ፣ ካድራት ህግደፍ፣ ኣብ ዘካይድዎ ዘለዉ ናይ ጎስጓስን ዘመተን ሰሚናራት፣ ኢትዮጵያ እተቑሞ ሓይሊ ባሕሪ ኣብ ኤርትራ ከምዘይከውን ይገልጹ።


text:
Radio Erena: 24 Novermber 2014
ኤርትራን ርዋንዳን ኣብ ቅድድም ብሽክለታ ዑቕር ጸጋ ዘለወን ሃገራት ብምዃነን ኣብ ዝመጽእ ዓመታት ኣብ ኣህጉራዊ ውድድራት ዓብላልነት ክህልወን ተኽእሎ ከምዘሎ ለ ኢኩፕ ዝተባህለት ኣብ ፈረንሳ እትሕተም ናይ ስፖርት ጋዜጣ ጠቒሳ።
እታ ጋዜጣ፣ ብዛዕባ’ቲ ኣብ ርዋንዳ ክካየድ ዝቐነየ ቅድድም ዙር ርዋንዳ ኣመልኪታ ኣብ ዘስፈረቶ ሰፊሕ ጸብጻብ፣ ኣብቲ በዳሂ ቅድድም ካብ ኤርትራ፣ ርዋንዳ፣ ኣልጀርያ፣ ሞሮኮ፣ ብሩንዲ፣ ደቡብ ኣፍሪቃ፣ ኢትዮጵያ፣ ፈረንሳን ጀርመንን ካብ ዝርከብአን ሃገራት ዝተዋጽኣ 14 ጋንታታት ይሳተፋ ምህላወን ብምሕባር፣ ኣብዚ ቅድምም’ዚ ኤርትራውያን ጎሊሖም ከምዝተራእዩ ገሊጻ።
ናይ መጀመርያ ኣመሪካዊ ተሳታፋይ ቅድድም ዙር ፈረንሳ ዝኾነ ኣሰልጣኒ ሃገራዊት ጋንታ ርዋንዳ ጆናታን ቦየር ብዛዕባ’ዚ ኣመልኪቱ ኣብ ዝሃቦ መግለጺ ብወገኑ፣ እዚ ኣብ ርዋንዳ ዝተኻየደ ቅድድም፣ ንምስሊ እታ ሃገር ኣብ ርእሲ ምቕያሩ፣ ዓቕሚ ኣፍሪቃውያን ዘጉልሐ’ዩ ክብል ደምዲሙ።
ኣብቲ ትማሊ ሰንበት ዝተዛዘመ ሸውዓተ መድረኻት ዝሓቖፈ ዙር ርዋንዳ፣ ኤርትራውያን በብመድረኹ ዓበይቲ ዓወታት ከምዝተጎናጸፉ ዝፍለጥ’ዩ።
ንሻብዓይን ናይ መወዳእታን መድረኽ ዙር ርዋንዳ ሞሮካዊ ሳልሓዲን ምራውኒ ብዓወት ክዛዝሞ እንከሎ፣ ሩዋንዳዊ ቫለንስ ንዳዪሰንጋ ኸኣ ናይ መጀመርያ ሩዋንዳዊ ተዓዋቲ ብጫ ማልያ ኣህጉራዊ ቅድድም ብሽክለታ ዙር ሩዋንዳ ብምዃን ታሪኽ ሰሪሑ።
ኤርትራውያን ዳዊት ሃይለ፡ ብርሃነ መልኣከ፡ ኤልያስ ኣፈወርቂን ሚልዮን ኣማኑኤልን ከኣ፡ ከከም ተርትኦም፡ ሳልሳይ፡ ራብዓይ፡ ሓሙሻይን ዓስራይን ኮይኖም ቅድድሞም ዛዚሞም።
እዚ ከምዚ’ሉ እንከሎ ተቐዳዳማይ ጀርመናዊት ክለብ ባይክ-ኣይድ ፎር ሄልፕ መኽሰብ ደበሳይ፡ ኣብ 2014 ዓመተ ምህረት፡ ኣብ ኣህጉር ኣፍሪቃ፡ ብኣህጉራዊ ማሕበር ቅድድም ብሽክለታ ዓለም (UCI) ተፈላጥነት ኣብ ዘለዎም፡ ኣህጉራውያን ውድድራት ብሽክለታ፡ ብዘዋህለሎ ነጥቢ ላዕለዋይ ደረጃ ብምስርዑ፡ ትማሊ ሰንበት 23 ሕዳር 2014 ኣብ ዝተኻየደ መዕጸዊ ስነ ስርዓት ሻዱሻይ ኣህጉራዊ ቅድድም ብሽክለታ ዙር ሩዋንዳ ብኣህጉራዊ ማሕበር ቅድድም ብሽክለታ ዓለም ጻዕዳ ማልያ ተሸሊሙ።
መኽሰብ ነዚ ክብሪ’ዚ ዝረኸበ ናይ መጀመርያ ኤርትራዊ ተቐዳዳማይ ብምዃን ከኣ፡ ኣብ መዝገብ ታሪኽ ስሙ ኣስፊሩ።
ብዘይካ’ዚ መኽሰብ ደበሳይ ንዙር ርዋንዳ “ኣንበሳ ዓቐብ” ብምዃን ዛዚምዎ ኣሎ።
====================


text:
ኣድላዪ ዜና
ናይ ኣውሮጳ ሕብረት ኣብ ዩክረይን ኣብ ዘሎ ጦርነት ብዝተሓሓዘ ግዝያዊ ሓለዋ ናይ ምሃብ መምርሒ ንምቕባል ወሲኑ (direttiva 55/2001).
ናይ ዩክረይን ዜጋታት ፡ ሓተትቲ ዑቕባ፣ ናይ ዓለም ለኸ ሓለዋን ናይ ነዊሕ ግዜ መንበሪን ፍቓድ ዘለዎምን ቤተሰቦምን ዝሕደስ መንበሪ ፍቓድ ክረኽቡን ነዞም ዝስዕቡ ኣገልግሎታት ናይ ምርካብ መሰልን ኣለዎም:
• ቤት ትምህርቲ
• ሥራሕ
• መጽለሊ
• ማህበራዊ ክንክን
• ናይ ጥዕና ሓለው
አስተውዕል
ጥልያን ነዚ መምርሒ ብዝምልከት ክሳብ ሕጂ መደንገጊ ኣየውጸትን። ክወጽእ ከሎ ክንገልጾ ኢና ።
እዚ ከምዚ ኢሉ ከሎ ከነዘኻኽሮ ንደሊ:
• ቪዛን ፍቓድን ከየድለየ ኣብ ዓዲ ጥልያን ን 90 መዓልታት ምጽናሕ ይከኣል። (clicca qui per maggiori informazioni)
ንምንባብ ኣብዚ ጠውቕ (clicca qui per maggiori informazioni)
ናብ ናይ ዩክረይን ናይ ድንገተኛ ሓደጋ ገጽ ኪድ
Vai alla sezione Emergenza Ucraina


text:
መግለጺ ሓዘን
መስዋእቲ ገዲም ሓርበኛ ተጋዳላይ ኣብራሃም ነጋሲ
ገዲም ሓርበኛ ተጋዳላይ ኣብራሃም ነጋሲ ኣቦ መንበር ደሞክራስያዊ ምንቕስቃስ ሕብረት ኤርትራን ኣባል ኣስናዳኢት ሽማግሌ ኤርትራዊ ሃገራዊ ባይቶ ንደሞክራስያዊ ለውጥን ዝኾነ ብዘጋጠሞ ሕማም ብዕለት 28 ጥሪ 2018 ካብዛ ዓለም ብመስዋእቲ ብምፍላዩ ዝተሰማዓና መሪር ሓዘን ንገልጽ።
ስዉእ ተጋደላይ ኣብራሃም ነጋሲ ኣብ ሃገራዊ ሓርነታዊ ተጋድሎ ህዝቢ ኤርትራ ካብ ግዜ ንእስነቱ ተመሃራይ እንክሎ ኣብ ውሽጣዊ ስርርዕ ተጋድሎ ሓርነት ኤርትራ ብምስላፍ ድሕሪኡ ኣብ ሜይዳ ኣብ ዘተፈላልዩ ናይ ቃልሲ ዕማማት ህዝባዊ ግቡኡ ዝፍጸም ዝነበረ ጅግና ተባዕ ተቓልሳይ እዩ ነይሩ።
ብድሕሪ ምርግጋጽ ነጽነት ኤርትራ’ውን እንተኾነ ምእንቲ ፍትሓዊ ቃልሲ ሕቶ ህዝቢ ኤርትራ ንምፍታሕ፡ ዕድሚኡን ተሞኩሮኡን ሂወቱን ከይበቐቐን ከይተሓለለን ብጽንዓትን ተወፋይነትን ክሳብ መዓልቲ መስዋእቱ ክቃለስ ዝጸንሐ ሓርበኛ ተጋዳላይ ወዲ ህዝቢ’ዩ። ኣብ’ዚ ኣዝዮ ተኣፋፊ ወቕቲ’ዚ መስዋእቲ ጅግና ገዲም ሓርበኛ ተጋዳላይ ኣብራሃም ነጋሲ ንኩሉ ኤርትራውያን ተጋደልትን ህዝቢ ኤርትራን ደምበ ተቓውሞን ዓቢ ክሳራ’ዩ።
በዚ ኣጋጣሚዚ ነቲ ስውእ ገዲም ሓርበኛ ተጋዳላይ ኣብራሃም ነጋሲ ዝተሰዋኣሉ ቅዱስ ዕላማታትን ባህግታትን ህዝቢ ኤርትራ ንዝኾኑ ሕቶ ሰላምን ዲሞክራስን ማሕበራዊ ፍትሕን ክውን ንምግባርን ኩሎም ደለይቲ ለውጢ ዝኾኑ ሓይልታት ተቓውሞ ኤርትራ ካብ ሕሉፍ ተመኩሮታቶም ሃናጺ ትምህርቲ ብምውሳድን ፍልልያቶም ብምጽባብን ሓድነቶም ብምድልዳልን ኣንጻር ስርዓት ህግደፍ ኣብ ዝካየድ ዘሎ ዲሞክራስያዊ ቃልሲ ኣወንታዊ ተራኦም ከዕዝዙን ኣበርቲዖም ክቃለሱን ኤ.ዲ.ኪ ናይ ቃልሲ መጸዋዕታኡ የቕርብ።
ኣብ መወዳእታ ኤርትራዊ ዲሞክራስያዊ ኪዳን ብፍላይ ንስድራቤቱን ኣዕርኽቱን ፈተውቱን ናይ ቃልሲ ብጾቱን ከምኡ’ውን ንመሪሕነትን መሰረታትን ደሞክራስያዊ ምንቕስቃስ ሕብረት ኤርትራን ብሓፈሻ ንመላእ ህዝቢ ኤርትራ ጽንዓት ይሃብኩም እናበለ፡ ንጅግና ስውእ ተጋዳላይ ኣብራሃም ነጋሲ ከኣ መንግስተ ሰማያት የዋርሶ ንብል።
ዝኽርን ክብርን ንጀጋኑ ስዋኣትና!!
ውድቅትን ስዕረትን ንምልካዊ ስርዓት ህግደፍ!!
ኤርትራዊ ዲሞክራስያዊ ኪዳን
01 ለካቲት 2018
Short URL: https://english.farajat.net/?p=10936


text:
Radio Erena: 23 August 2022
ኣዛዚ ሰራዊት ሓይሊ ምድሪ ዝርከቦ ላዕለዋይ ጉጅለ ልኡኽ መንግስቲ ዩጋንዳ፣ ኣብ ኢትዮጵያ ወግዓዊ ናይ ስራሕ ምብጻሕ ፈጺሙ።
እቲ ሚኒስተር ዘቤታዊ ጉዳያት ሄንሪ ኦኬሎ፣ ኣዛዚ ሓይሊ ምድሪን ፍሉይ ናይ ጸጥታ ኣማኻሪን ፕረዚደንት ሙሆዚ ካይነሩጋባን፣ ካልኦት ላዕለዎት ኣዘዝቲ ሰራዊትን ጸጥታን ዝሓቖፈ ጉጅለ፣ ብሰንበት 21 ነሓሰ እዩ ኣዲስ ኣበባ ኣትዩ።
ብሚኒስትሪ ጉዳያት ወጻኢ ኢትዮጵያ ንዑደት’ዚ ላዕለዋይ ጉጅለ ልኡኽ ዩጋንዳ ብዝምልከት፣ ‘ኣብ ዞባዊ ጸጥታ ዘተኮረ ዘተ ንምክያድ’ ካብ ዝብል መግለጺ ሓሊፉ፣ ካልእ ዝርዝራዊ መብርሂ ኣይተዋህቦን። ኣባላት’ቲ ጉጅለ ልኡኽ መምስ ኢትዮጵያውያን መዘናታቶም ርክብ ከካዪዱ ምዃኖም ግና እቲ መግለጺ ኣፍሊጡ’ሎ።
ውሽጣዊ ጸጥታዊ ኩነታትን ኣብ ዝተፈላለየ ክፋላት ኢትዮጵያ በብግዚኡ ዝውላዕ ዘሎ ብሄር ዝመንቀሊኡ ሕንፍሽፍሽ ጥራይ ከይኣክል፣ ብወገን ሶማል ምስ ኣልሸባብ፣ ብወገን ሱዳን ኣልፋሽጋን ፈለግ ናይልን ዝመንቀሊኦም ብቅልውላዋት ተኸቢቡ ዝርከብ መንግስቲ ኢትዮጵያ፣ ምስ ኣህጉራውያንን ዞባውያንን መንግስታት ኣብ ቀጻሊ ርክባት ተጸሚዱ ይርከብ።
===============


text:
ስራሕ ኣብ ምርካብ ደገፍ ምርካብ
ምስ ሰኩር ካቶሊክ ደ ዲጆን (Secours Catholique de Dijon)
እንታይ ኢዩ?
ብግሊ ስራሕ ኣብ ምርካብ ዝግበር ሓገዝ ወይ ምስናይ ተጠቀምቲ ክትኮኑ ትኽእሉ ኢኹም፣
- ምኽሪ
- ኣብ ምጽሓፍ ተመኩሮታትኩምን ልምድታትኩምን ሲቪ (CV)፣
ከምኡ እውን (lettres de motivation)፣
- ኣብ እቲ ስራሕ ኣብ ምድላይ ሃሰስ ዝባሃለሉ መርበባት ኣብ ምፍታሽ፣
- ናብቲ ስራሕ ቅድሚ ምእታውኩም ንዝግበር ቃለ መሕትት ግቡእ ምድላው ምግባር፣
ንመን ኢዩ ፧
ዞባ\ ዴባርትሞ
21 - Côte-d'Or
ዞባ\ ዴባርትሞ
21 - Côte-d'Or
ስለምንታይ እዩ እዚ ጉዳይ ኣገዳሲ ኾይኑ፧
ውልቃዊ ምኽርን ደገፍን ምርካብ፣
ኣባባልትና፣ ንዓኹም ናይ ስራሕ ተመኩሮኹምን እትህብዎም ሓሳባትኩምን እንዳተሳማምዑ፣ ዝጥዕመኩምን ስራሕ ኣብ ምርካብ ይጽዕሩን እዮም።
ምእንቲ ኣብ ናይ ስራሕ ዓለም ክትሳተፍ፣
ኣብቲ ምድላይ ስራሕን ኣብ ምምስራት ዳግማይ ናይ ስራሕ ሂወትኩም ርእስኹም ክኢልኩም እትነጥፉሉ መገዲን ምኽርን ሓገዝን ምሃብ።
ብ ኸመይ ኣብርክቶይ ይሳተፍ
ተወከሱና
ሰኑይ ሰሉስን ዓርቢን፣ ካብ ሰዓታት 14 ክሳን 17 ማለት ካብ ስዓት ክልተ ስጋብ ሰዓት ሓሙሽተ ናይ ድሕሪ ቀትሪ፣ ዘሎ እዋን ደውሉልና
03 80 68 09 68.


text:
ዳሓንዓል ኣብራሃም ሓሰብኣነቢእ –ወድ ጋብሻ
እኩይ ስማዕ ሳምዓኮ መርድእ
እብ ሞት ኣብራሃም ሓሰብኣነቢእ
ዓቢ እናስ ዋድቃ፡ መን ኣካኑ ደብእ
በዓል ሰኒ ውዳይ ዓላ፡ ላ ያታይም ለደፍእ
ወ ርሕማይ ዓላ፡ ሕጉዝ ለረድእ።
ገለብ ሓቆሁ፡ መን ልታምናያ
ሓብና ሓቆሁ፡ መን ልትዛያራ
ወ መሓዝ ጋባና፡ መን ወርዳ።
ሖሉ ሖል ራማዳን ቱ—ጾም
ኣቡየ ልልእከኒ ዓላ ዲም ኣብራሃም
ልትፋቃደኒ ክምእላ ኣምዕል ዮም
ካ ክም ልርኤኒ፡ ኣቡካ ለኣከካ ወድ ዕሉም።
ክ ለስተብደ፡ ልሻልዕ ምንላ ጃርዲን
ዘይቱን፡ ኣራንሺ ወ መንደሪን
ሃይብ ዓላ እግል ዓድ ኣብራሂም
ኣስክ ሓልፍ፡ ጾም ራማዳን።
ኣሳናይ ረኤኮ ( 2018) ላባርህ ወጅህካ
ኢሓማቕኮ በክት ረከብኮ እግል ሓምዳካ
ክግድም ወድ– ጋብሻ ደሓን ላሃባካ
ረቢ ባቡ ለርሕብ እልካ ወ ልትካባታካ
እብላ ሰኒ ወ ብዙሕ ህያብካ— ሳዳይትካ
ኣና ያሲን ( ግረነት ኣብራሂም) ዲማ ኢእትራሳዓካ


text:
ትካላት ሰብኣዊ ረድኤት ሎሚ ኣብ ሶማል ኣጋጢሙ ዘሎ ሓደጋ ጥምየት ርብዒ ሚሊዮን ሰባት ምስ ዝቐተለ ናይ 2011 ዓ.ም ዓፀቦ ብምምስሳል ስግኣቶም ይገልፁ።
ዓለምለኸ ትካል ፍልሰተኛታት/IOM/ እቲ ናይ ሎሚ ድርቂ ዝኸፍእ ክኸውን ከምዝኽእል የጠንቅቕ ኣሎ።
ወሃቢት ቃል እዚ ትካል ብድርቂ ካብ ዝተጠቕዑ 6.2 ሚሊዮን ሰባት ንልዕሊ ሓደ ሚሊዮን ሶማልያዊያን ክሳብ ወርሒ ሰነ ንምሕጋዝ ዓሊሙ’ሎ።ዓለምለኸ ትካል ፍልሰተኛታትን ካልኦት ትካላት ረድኤትን ሰባት ብጥምየት ከይሞቱ ንምክልኻል ኣብቶም ዝሓለፉ ሒደት ኣዋርሕ ስርሒታት ሰብኣዊ ሓገዝ ወሲኾም ኣለው ኢለን።
ካብ ዓለምለኸ ትካላት ረድኤት ሓገዝ ከይተረኸብ ነዚ ድርቂ ንምምካት ኣይክኣልን ዝበላ ወሃቢት ቃል ዓለምለኸ ትካል ፍልሰተኛታት ቀዳምነት ዝውሃቦ ረድኤት መግቢ፣ማይ፣ፅረየት፣ጥዕና፣ኣመጋግባ፣ሓለዋን መፅለልን እዩ ኢለን።
ምሉእ ትሕዝቶ ኣብዚ ምስማዕ ይክኣል።


text:
Falun
ናይ መጠረሽታ ዝተሓደሰሉ፡ 28 11 2019
ፋሉን 56,000 ተቐማጦ ዘለዋ ዝዓበየት ከተማ ደላርና እያ። ንሳ ካብ ቡላንገ፡ ከምኣ ዓባይ ከተማ ዝኾነት፡ 19 ኪ/መ ርሒቓ ትርከብ። ካብኣ ንስቶክሆልም 224 ኪ/መ እዩ።
ሓበሬታ ብዛዕባ ምምሕዳር ከተማ
ብዝሒ-ህዝቢ59,057
ስፍሓት መሬት2,275 ኪሜ²
ርሕቐት ካብ ዓበይቲ ከተማታት
- Borlänge 21 ኪሜ
- Gävle 91 ኪሜ
- Västerås 139 ኪሜ
- Stockholm 223 ኪሜ
ፋሉን ውሕስነት ዘለዎን ጥቓ ተፈጥሮን ቀላያትን ዝኾነን ናይ መንበሪ ቦታ ኣለዋ። ንፋሉን ፍሉይ ዚገብራ ምስ እተፈላለያ ማሕበራትን ዋኒናትን ሓቢራ ብምስራሓ እዩ። በዚ ምኽንያትዚ ድማ እቲ ናብ ሽወደን ሓድሽ መጻኢ ዝኾነ ሰብ ምስቶም ኣብኡ እተወልዱ ሽወደናውያን ጥቡቕ ርክብ ንኺገብር የኽእሎ።
መንበሪ-ገዛ
ኣብ ፋሉን ኩሉ ዓይነት መንበሪ ኣባይቲ ኣሎ። ነኣሽቱ ገዛውትን ኣፓርትማን፡ ንምክራይ ወይ ንምዕዳግ። ናይ ተመሃሮ መንበሪ ኣባይቲውን ኣሎ። ኮፐርስታደን Kopparstaden ናይቲ ኮምዩን ትካል ክራይ ኣባይቲ እዩ። ግሩም መንበሪ ድማ የቕርብ። ኮፐርስታደን ጥቓ መንበሪ ኣባይትን ማሕበራትን ኮይኑ ብምስራሕ ኣብ መንጎቶም ኣብ ሽወደን እተወልዱን ኣብ ወጻኢ እተወልዱን ጽቡቕ ዝምድና ንምፍጣር ይነጥፍ። መንበሪ ቤት ንምዕዳግ ትሓስብ እንተ ኣሎኻ ኣብ ፋሉን ዘሎ መንበሪ ኣባይቲ ከምቶም ናይ ዓበይቲ ከተማታት ክቡር ኣይኮነን።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
እቶም ኣብ ፋሉን ዚነብሩ 10% ወጻእተኛታት ብዙሓት ብሔራት ይርከቡዎም። ዝበዝሑ ካብ ስካንዲናቭያን ኤውሮጳን ዚመጹ ኪኾኑ ከለዉ፡ ካብ እስያን ኣፍሪቃን ድማ ኣለዉ፡ ስለዚ ከም ዓረብ፡ ሶማልን ኩርድን ሶራኒን ኩርማንጅን ታይላንድን ዝኣመሰሉ ቋንቋታ ኣለዉ።
ማሕበራትን ምትእኻባትን
ኣብ ፋሉን ብዙሓት ማሕበራት ኣለዋ፡ ዝበዝሓ ከኣ ኣብ ስፖርትን ሃይማኖትን ኣብ መስተ ዘይምስታይን ኣብ ሙዚቃን እተመስረታ እየን። ኣብ ቡላንገ፡ ካብ ፋሉን 20 ኪ/መ ርሒቓ እትርከብ፡ ናይ ሶማል ማሕበር ኣሎ። ኣብ ቡላንገ መስጊድውን ኣሎ፡ ከምኡውን ናይ ቡዲዝም ቤትመቅደስ (ኣብ ኡልቭስሂታን እተባህለት ቁሸት)። ኣብ ፉሉን ናይ ካቶሊክ ቤትክርስትያንን ደብርን እውን ኣሎ።
ኣብቲ ከባቢ ብቐረባ እንታይ ይርከብ
ፋሉን ናይ ወረዳ ከተማ እያ፡ ግሩም ሰንትሩም ምስ ዓበይትን ነኣሽቱን ድኳናቱን፡ ከምኡውን ናይ ዕዳጋ ጎደናን፡ ካብቲ ከተማ ውጽእ ኢልካ ድማ ዓቢ ናይ ዕዳጋ ቦታ ኣሎ። ኣብ ፋሉን እተፈላለየ ባህላዊ ንጥፈታት ኣሎ፤ ተያትር፡ ኦርከስትራ፡ ቤተመዘክርን ቤትንባብን።
ናይ ፋሉን ኮምዩን ነቶም ሓደስቲ መጻእቲ ማሕበረሰብኣዊ ሓበሬታ ይህብ፡ ከምኡውን በቶም ኣብ ናይ ስራሕ ዕዳጋን ምውህሃድን ቤትጽሕፈት ዚሰርሑ ናይ ስደተኛታት ተሓበርቲ Arbetsmarknads- och integrationskontoret ተግባራዊ ሓበሬታ ይወሃብ። እቲ ኮምዩን ምስ ሓንቲ ናጻ ቤትክርስትያን (ሉግነትስሺርካን) ኮይኑ ንሓደስቲ መጻእቲ ምስቲ ዓዲ ዘላልዩ ስድራቤታት ዘዳሉ ፕሮጀክት ኣለዎ።
ኢከያ ካብ ፋሉን 20 ርሒቑ ኣብ ቡላንገ ይርከብ። ኣብ ፋሉን፡ ሓራጃትን ናይ እተደርበየ ምሕዳስ ድኳንን "Ta till vara" ኩሉ ዓይነት ኣቕሑ ገዛውትን ክሽነን ጃርዲንን ወዘተ. ዚርከቦ ሰከንድሃንድ ቡቲክን ኣሎ።
ኣብቲ ከባቢ ብቐረባ እንታይ ይርከብ
ኣገልጎት ክንክን ወይ ሕብሐባ ቆልዑ
ኣብ ኤልስቦርይ ማእከል ጥዕና ጥቓ ዞና ያርነት፡ ጥቓ ሰንትሩም፡ ክፉት ናይ ህጻናት ቤትትምህርቲ ኣሎ። ኣብኡ ኣብ ሽወደን እተወልዱን ኣብ ወጻኢ እተወልዱን ኣደታትን ኣቦታትን ይራኸቡ። ኣብኡ ሽሕኳ ጌና ኤስኤፍኢ ዘይጀመርካ እንተ ኾንካ፡ ሽወደን ንኽትፈልጥ ትመሃር። ነቶም ደቆም መዓልታዊ ክንክን ኪግበረሎም ዚደልዩ ብዙሕ ኣብያተትምህርቲ ህጻናትን ናይ ስድራቤት መውዓልን ኣሎ።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ኣብ ፋሉን 27 ኮሙናዊ መባእታን 3 ከኣ ንፍሉይ ሓገዝ ዚደልዩ ህጻናት ዝዓለማን ኣብያተትምህርቲ ኣለዋ።4 ብሕታውያን መባእታ ኣብያተትምህርቲ ከኣ ኣለዋ።2 ኮሙናውን 6 ብሕታውን ካልኣይ ደረጃ ኣብያተትምህርቲ ኣለዋ።
ፋሉን ነቶም ኪዝምሩ ወይ ሙዚቃ ኪጻወቱ ድሌት ዘለዎም ህጻናት ብወለዶም ዚምዝገቡሉ ቤትትምህርቲ ሙዚቃ ኣሎ።
ዕድላት ትምህርቲ
ብዛዕባ ናይቲ ኮምዩን ትምህርቲ ንዓበይቲ ሓበሬታ ኣብቲ ናትና ወብሳይት ተመልከት። ኣብ ኮለጅ ክትመሃር ምስ እትደሊ ናይ ዳላርና ኮለጅ ኣሎ።
ኣገልጎት ጥዕና
ኣብ ፋሉን ኮምዩን ኣርባዕተ ማእከላት ጥዕና ኣለዋ። ናይ ፋሉን ሆስፒታል ኣብ ዳላርና እቲ ዝዓበየ እዩ። ኣብኡ ድማ ብዙሓት ክኢላታት ሓከምቲ ኣለዉ። ኣብኡ ናይ ህጹጽ ረድኤት መቐብሊ ኣሎ። ኣብቲ Elsborgs familjecentral ናይ ኤልስቦርይ ፋሚልየሰንትራል ናይ ኣደታትን ህጽናትን ክሊኒክ ኣሎ።
ናይ ቋንቋ ድግፍ-ተርጓሚ ምርካብ
ነንሕድሕድና ክንረዳዳእ ምስ እንደሊ ከከም ኣድላይነቱ ተርጓማይ ነምጽእ። እዚ ከኣ ኣብ ስራሕ፡ ቤትትምህርቲ፡ ትካላት ኣብ ምብጻሕ ግዜን ኣብ ትካላት ሕክምናን ኣድላዪ ይኸውን።
ኣገልግሎት መጎዓዝያ
ባቡር ካብ ማእከል ፋሉን ብየቭለን ቡርሊንገን ገይራ ናብ ስቶክሆልም ትኸይድ። ካብቲ ናይ ቡርለንገ ዳላ መዓርፎ Dala Airport ነፈርቲ ቀጥታ ናብ ስቶክሆልምን ዮተቦሪ ወይ ማልመ ክትበርር ትኽእል። ኣብቲ ኮምዩን ይኹን ናብቲ ጎረቤት ኮምዩናት ዝኸዳ እኹላት ኣውቶቡሳት ኣለዋ።ዳላርትሪፊክ Dalatrafik ነቲ ናይ ኣውቶቡሳት መስመራት የመሓድሮ።
ስራሕን ትካላት ናይ ምምስራት ተኽእሎታትን
ኣብ ፋሉንን ዳላርናን ኣብዘን ቀረባ ዓመታት ብዙሓት ኣብ ጥሮታ ኪኣትዉ እዮም። ተሓጋገዝቲ ነርስታት፡ ነርስታት፡ ሓከምቲ፡ ናይ ኮምፕዩተር ተክኒካውያንን ኢንጂነሪታትን ስራሕ ንኺረኽቡ ዓቢ ዕድል ኣሎ። ይኹንምብር፡ ኣብ ኢደጥበብውን ኣብ ፋሉንን ኣብ ካልኦት ክፍልታት ዳላርና ናይ ስራሕ ዕድል ኪህሉ እዩ።
ኣብ ፋሉን ናይ ቋንቋ ኮለጅን ካብ እተፈላለየ ባህላታት ዝመጹ መምህራንን ኣለዉ። ዋኒን ክትጅምር ምስ እትደሊ ንናይቲ ኮምዩን ቁጠባዊ ቤትጽሕፈት kommunens näringslivskontor ተወከስ።


text:
ሎሚ መጋቢት 11,2022 ውዱብ ጥዕና ዓለም ቫይረስኮሮና ዓለምለኸ ለበዳ'ዩ ኢሉ ካብ ዘፍልጥ ካልኣይ ዓመቱ'ዩ።
ብመሰረተ ጆንስ ሃፕኪንስ ዩኒቨርስቲ ድሕሪ ክልተ ዓመት በቲ ቫይረስ ልዕሊ ሽዱሽተ ሚሊዮን ሰባት ሞይቶም፣ልዕሊ 453 ሚሊዮን ድማ ብቫይረስኮሮና ምልኻፎም ተመዝጊቡ'ሎ።
ሰበስልጣን ጥዕና እቲ መልከፍትን ሞትን ኣብ ገለ ሃገራት ዘይተቖፀረ ክኸውን ስለዝኽእል እቲ ቫይረስ ዘስዓቦ ሓቀኛ ዕንወት ኣብቲ ቁፅሪ ዘይተሓወሰ ክኸውን ይክእል እዩ ክብሉ የጠንቅቑ።
"እቲ ለበዳ ገና እዩ’’ ዝበሉ ዋና ዳይረክተር ውድብ ጥዕና ዓለም ዶ/ር ቴድሮስ ኣድሓኖም ገብረየሱስ "ብደረጃ ዓለም ቁጽሪ ተታሒዞምን ሞይቶምን ተባሂሎም ዝምዝገቡ ዘለው ይጎድል እንተሃለወ'ውን ብዙሓት ሃገራት ድማ እገዳታት እንተልዓላ እውን እቲ ለበዳ ኣብ ኩሉ ከባቢ ክሳብ ዘብቅዕ ኣብ ዝኾነ ቦታ ኣየብቅዕን’’ኢሎም።
ጆንስ ሃፕኪንስ ኣብ ዓለም 10.7 ቢሊዮን ክታበት ተዋሂቡ እንተበለ እውን ዘይምምጥጣን ክታበት ሕጂ እውን ፀገም ኮይኑ ቀፂሉ ኣሎ።


text:
ሳልሳይ ናይ ኣፍሪካ ኣህጉራዊ ምምሕዳራዊ ፀብፃብ ሎማዕንቲ ኣዲስ ኣበባ ኣብዝርከብ ቤት ፅሕፈት ሕቡራት መንግስታት ዕላዊ ኮይኑ’ሎ። ምርጫን ኣተኣላልያ ፍልሊን ብዝብል ናይ ኣፍሪካ ኢኮኖሚክ ኮሚሽንን ብናይ ሕቡራት መንግስታት ፕሮግራም ልምዓትን ኣብዘዳለውዎ ፀብፃብ ካብ 1990ታት ኣብ ሃገራት ኣፍሪካ ኣብ ዝተወሰኑ ዓመታት ዙር ምርጫታት ናይ ምክያድ ልምዲ እናተጠናኸረ መፂኡ’ሎ።
ይኹን እምበር እዞም ምርጫታት እዚኦም ኣብ ክንዲ ባህሪያዊ ለውጥታት ምንጪ ግጭታት ኮይኖም ኣለው ይብል።
ነቲ ሪፓርት ብዝርዝ ዘቕረቡ ኣብ ናይ ኣፍሪካ ኢኮኖሚክ ኮምሽን ዳይረክተር ልምዓት ማክሮ ኢኮኖሚ ኣዳም ኤል-ሂራይካ ኣብ ሰናይ ምሕደራ ምዕባል ምህላው ፅቡቕ ዜና’ዃ እንተኾነ እቲ ከይዲ ግን ዝሕቱል እዩ ኢሎም።
ኣብዝተፋለለያ ሃገራት ኣፍሪካ ግጭታት ይርኣዩ ከምዘለውን ዝተረኽቡ ለውጥታት ዴሞክራሲን እውን የንቆልቁል ከምዘሎን ዝጠቐሱ ናይ ሕቡራት መንግስታት ፕሮግራም ልምዓት ኣማኻሪ ብሪያን ካጋሮ እዮም።ናይ መንነት ፖለቲካ ናብ ምፍርራስ ተቛማት ፣ምጥሓስ ሕገ መንግስቲትን ኣብታ ኣህጉር ኣብ ዝሓለፉ ዓሰርተ ዓመታት ዝተመዝገቡ ዴሞክራሲያዊ ይኹን ናይ ልምዓት ገስጋሳት ኣንፈቶም ክስሕቱ የገብር ኣሎ ኢሎም።
ብርክት ዝበሉ ፓርላመንታውን ፕሬዝዳንታዊ ምርጫታት እንተተኻይተዱ እውን ዴሞክራሲ ክዓሙቕን ሱር ንኽሰድድን ግን ኣይሓገዙን ይብል እቲ ፀብፃብ።


text:
Radio Erena: 05 April 2021
ግብጺ፣ ኣብ ልዕሊ ኢትዮጵያ ጸቕጢ ንምፍጣር፣ ምስ ጎረባብቲ ኢትዮጵያ ዝኾና ሃገራት፣ ኣብ ንግዲ፣ ቁጠባ፣ ጸጥታን ወትሃደራውያን ዘተኮረ ዝምድናታት ንምዕባይ ትሰርሕ ከምዘላ ተንተንቲ ፖለቲካ እታ ሃገር ገሊጾም።
እታ ሃገር፣ ብዘይካ’ዚ ምስ ሱዳን መስሪታቱ ዘሎ ምሕዝነት፣ ኣብዚ ዝሓለፈ ወርሒ ጥራይ፣ ምስ ሶማልን ጂቡቲን ርክባት ከምዘካየደት እቶም ተንተንቲ ኣረዲኦም።
ብሚኒስተር ጉዳያት ወጻኢ ሶማል፣ መሓመድ ዓብደልረዛቕን ኣማኻሪ ፕረዚደንት ሶማል ሓሰን ሙዓሊም ከሊፋን ዝተወከለ ልኡኽ መንግስቲ ሶማል፣ ኣብ 22 መጋቢት ኣብ ግብጺ ዑደት ብምክያድ ኣብ ዞባዊ ጉዳያትን ሓባራዊ ጸጥታዊ ምትሕግጋዝን ብምትኳር ተመያይጡ።
ብ19 መጋቢት ድማ፣ ብተሓጋጋዚ ሚኒስተር ጉዳያት ወጻኢ፣ ኣብ ጉዳያት ኣፍሪቃ፣ ሸሪፍ ዒሳ ዝምራሕ ላዕለዋይ ዲፕሎማስያዊ ልኡኽ ግብጺ ኣብ ጂቡቲ ወግዓዊ ናይ ስራሕ ምብጻሕ ኣካይዱ።
ልኡኽ ግብጺ ኣብ ጂቡቲ ኣብ ዝጸንሓሉ፣ ክልቲኤን ሃገራት ኣብ ዝተፈላለየ ጽላታት ዘለወን ምትሕግጋዛት ዘዕብያሉ ዕድላት ተመያይጡ።
ግብጺ፣ ምስ ጂቡት ዝምድንኣ ብምዕባይ፣ ክሳብ ምኽፋት ወትሃደራዊ መዓስከር ዝኸደ ትጽቢት ከምዘለዋ’ዮም እቶም ተንተንቲ ዘመልክቱ።
መንግስቲ ግብጺ ብዘይካ’ዚ ምስ ብሩንዲን ኮሞሮስን’ውን፣ ዲፕሎማስያዊ ጽልዋታት ንምፍጣር ዝዓለም ርክባት ኣካይዱ’ዩ።
ብፍላይ ፕረዚደንት ግብጺ ምስ ምስ ፕረዚደንት ብሩንዲ ዘካየዶ ዝርርብ፣ እታ ኣብ ማይ ክዖ ናይል እትርከብ ሃገር፣ ንፖሊስ ግብጺ ክትድግፍ ዘንቐደ ተበግሶ ምዃኑ’ዮም እቶም ተንተንቲ ኣሚቶም።
ግብጺ፣ ኣብ ጉዳይ ናይል ሓባራዊ መርገጺ ንዝጸንሐን፣ ኣብ ተፋሰስ ወይ ድማ ማይ ክዖ ናይል ምስ ዝርከባ ሃገራት ዞባ ዓበይቲ ቀላያት ዝምድና ንምዕባይ፣ ብፍሉይ ተበግሶታት ካብ እትወስድ ሓሙሻይ ዓመቱ ኣቑጽሩ ኣሎ።
እዛ ኣብ ሰሜን ኣፍሪቃ እትርከብ፣ ዓረባዊት ሃገር፣ ነቲ ካብ ኢትዮጵያ ‘ንህላወይ ዝፈታትን ተጻብኦ ኣንጸላልዩኒ’ እትብሎ ዘላ ጉዳይ ምህናጽ ዲጋን ኣጠቓቕማ ናይልን ንምፍትሑ፣ ጎኒ ጎኒ’ቲ እትገብሮ ዘላ ዲፕሎማስያዊ ጻዕርታት፣ ወትሃደራውን ጸጥታውን ጸቕጥታት ንምፍጣር ምስ ሱዳን ብሓባር ትሰርሕ ከምዘላ’ዩ ዝጥቐስ።
===============


text:
Radio Erena: 11 November 2020
ቀዳማይ ሚኒስተር ኢትዮጵያ፣ ኣብይ ኣሕመድ ኣብ ትግራይ ዝኸፈቶ ኵናት ስለዝፈሸሎ፣ ካብ ፕረዚደንት ኢሳይያስ ሓገዝ ብምሕታት ኣብ ሑመራ ናይ ከቢድ ብረት ደብዳብ የካይድን ኣብ ከባቢታት ባድመ ድማ ዅናት ተኸፊቱ ምህላዉን መንግስቲ ክልል ትግራይ ገሊጹ።
ይኹን’ምበር፣ መንግስቲ ኤርትራ ነቲ ብመንግስቲ ክልል ትግራይ ዝተዋህበ መግለጺ ነጺግዎ ኣሎ።
ሚኒስተር ጉዳያት ወጻኢ ዑስማን ሳልሕ ንሮይተርስ ብቴሌፎን ኣብ ዝሃቦ ቃል፣ “እዚ ናይ ኢትዮጵያ ውሽጣዊ ጉዳይ’ዩ። ኣብ ውሽጣዊ ጉዳይ ኢትዮጵያ ድማ ዘእቱ የብልናን።’ ክብል ገሊጹ
እዚ ከምዚ’ሉ እንከሎ፣ ኣብ ዶባት ትግራይን ኣምሓራን ካብ ዝካየድ ዘሎ ግጭት ዝሃደሙ ወትሃደራት ፈደራላዊ መንግስቲ ኢትዮጵያ ናብ ሱዳን ከምዝኣተዉ ንኣገልግሎት ዜና ሱዳን ብምጥቃስ ሱዳን ትሪቡን ሓቢሩ።
እቲ ዜና፣ ንናይ ዓይኒ መሰኻክር ብምጥቃስ ብዘቕረቦ ዜና መሰረት፣ 30 ዝኾኑ ወትሃደራት መንግስቲ ምስ ብረቶም፣ ዶብ ዓሊቒ ሰጊሮም፣ ናብ ሰሜናዊ ገዳርፍ ኣትዮም ኣለዉ።
ብዘይካ’ዚ’ውን፣ ካብቲ ኵናት ዝሃደማ ሓያሎ ስድራቤታት፣ ናብ ዞባ ፋሸጋ ናይ ሱዳን ይሰግራ ምህላወን ተፈሊጡ ኣሎ።
እቲ ኵናት ኣብ ዝጀመረሉ፣ መንግስቲ ሱዳን ዶባቱ ከምዝዓጸወ እኳ እንተሓበረ፣ ሰራዊትን ህዝብን ዶባት ብምጥሓስ ይሃድሙ ምህላዎም’ዩ ተመልኪቱ።
ፈደራላዊ መንግስቲ ኢትዮጵያ፣ ምስ ፍሉይ ሓይሊ ክልል ኣምሓራ ብምዃን፣ ኣብ ምዕራብ ትግራይ ኣብ ዝኸፈትዎ ውግእ፣ ኣብ ሰብን ንብረትን ከቢድ ዕንወት ይወርድ ከምዘሎ ሓካይም ብዘይዶብ ኣመልኪቱ።
መንግስቲ ኢትይጵያ ብወገኑ፣ ኣብ ምዕራብ ትግራይ ኣብ ዘካይዶ ዘሎ ወፍሪ፣ ንመዓርፎ ነፈርቲ ሑመራ ከምዝተቖጻጸረን 10ታት ፍሉይ ሓይሊ ትግራይ ከምዝማረኸን ጠቒሱ።
ክልላዊ መንግስቲ ትግራይ ብወገኑ፣ ኣብ ኢትዮጵያ ናብ ምብትታን ዘምርሕ ሓደገኛ ኵናት ይካየድ ከምዘሎ ብምምልካት፣ ንዘተ ሰላም ጻውዒት ኣቕሪቡ።
መንግስቲ ሱዳን ዝርከቦም ሓያሎ መንግስታት፣ ዞባውያንን ኣህጉራውያንን ውድባትን፣ ክልቲኦም ወገናት፣ ቶዅሲ ብምቁራጽ፣ ናብ ዘተ ሰለም ክቐርቡ ንዘቕረብኦ ዘለዋ ጻውዒት፣ መንግስቲ ኢትዮጵያ ዝኾነ መልሲ ኣይሃበሉን።
ቀ/ሚ ኣብይ ኣሕመድ፣ ገበነኛታት ናይ ምህዳንን ኣብ ትግራይ ሓድሽ መንግስቲ ናይ ምትካልን ዝተጀመረ ወፍሪ ክሳብ ዝውዳእን፣ ዝካየድ ዘሎ ኵናት ክቕጽል ምዃኑ’ዩ ዝገልጽ ዘሎ።
================


text:
Radio Erena: 10 December 2015
ብስዑዲ ዓረብ ዝምራሕ ወትሃደራዊ ኪዳን ሃገራት ዓረብ፣ ኣብ የመን ዘዋፈሮም ሽዱሽተ ኮሎምብያውያን ወትሃደራትን ኣውስትራልያዊ ኣዛዚን ከምዝተቀትሉ ይግለጽ ኣሎ።
ኣብ የመን ኣንጻር ሑቲ ኣብ ዝካየድ ዘሎ ኵናት፣ ኣስታት 800 ዝኾኑ ዜጋታት ኮሎምብያ ብውትህድርና ተዓሲቦም ኣብታ ሃገር ተዋፊሮም ከምዘለዉ ክጥቐስ ጸኒሑ’ዩ።
መብዛሕቶም እቶም ኣብ የመን ተዋፊሮም ዘለዉ ኮሎምብያውያን ካብ ሰራዊት ኮሎምብያ ዝተፋነወ ምዃኖም’ዩ ዝንገር።
እቶም ካብ ኮሎምብያ ዝተዓስቡ ወትሃደራት፣ ኣብ ሰሙን ክሳብ ሓደ ሽሕ ዶላር ክኽፈሎምን ድሕሪ ምዝዛም ናይ የመን ኵናት ከኣ ዜግነት ኢማራት ዓረብ ክወሃቦም ምዃኑን መብጽዓት ከምዝተኣትወሎም፣ ኣል ባዋባ ዝተባህለ ማዕከን ዜና የመልክት።
ፊሊፕ ስቲትማን ዝተባህለ ኣውስትራልያዊ፣ ነቶም ካብ ኮሎምብያ ተኣኻኺቦም ናብ የመን ዝኸተቱ ወትሃደራት ክምረሕ ብሕቡራት ኢማራት ዓረብ ከምዝተዓስበ ይንገረሉ።
እንተኾነ ብዛዕባ ምውፋር ኮሎብያውያን ዕሱባት ይኹን ካልኦት ዜጋታት ብዝምልከት ካብ ስዑዲ ዓረብን መሻርኽታን ዝተዋህበ ሓበሬታ የለን።
ኣብዚ ኣብ የመን ዝካየድ ዘሎ ኵናት፣ ብዘይካ ሱዑዲ ዓረብን ሃገራት ወሽመጥን፣ ሱዳንን ግብጺን’ውን ሰራዊተን ልኢኸን ኣለዋ።
ሰኔጋል ናይ እትርከበን ሓደ ሓደ ሃገራት ኣፍሪቃ፣ ምስቲ ብስዑዲ ዓረብ ዝምራሕ ወትሃደራዊ ኪዳን ዝጽንበር ሰራዊት ከምዝልኣኸ ይግለጽ’ኳ እንተኾነ፣ ካብተን ሃገራት ዝተዋህበ ወግዓዊ ሓበሬታ ዛጊት የለን።
ክሳብ እዚ እዋን’ዚ ሰራዊታ ናብ የመን ከምዘይልኣኸት እትግለጽ ኤርትራ ከኣ ኣብ ምስልጣን ‘ቲ ብሃገራት ዓረብ ዝድገፍ ሰራዊት መንግስቲ የመን ትነጥፍ ምህላዋ ምንጭታት ዜና ማእከላይ ምብራቕ ይጠቕሱ።
==============================


text:
ዋይት ሃውስ ፕረዚደንታዊ ቤት ፅሕፈት ኣሜሪካ ማለት‘ዩ፣ሎሚ ሓሙስ ኣብ ዘውፀኦ መግለፂ፣ፕረዚደንት በራክ ኦባማ፣ኣብ ኡክረይን ንመስርሕ ዴሞክራስን ትካላታን ዘነኣእሱ ተግባራት ፈፀምቲ ዝተባሃሉ ሰባት፣እገዳ ንክንበረሎም ኣዚዞም‘ዮም ይብል።
እቲ ፕረዚደንታዊ ትእዛዝ፣ንመንግስታዊ ሃብቲ ኡክረይን ዝዘረፉ፣ወይ ንመንግስታዊ ስልጣን ዝተበለፁ ሰባት፣ዒላማ ዝገበረ‘ዩ እቲ እገዳ ይብል።
እዚ ከምዚ‘ሉ ከሎ፣ሕብረት ኣውሮዻ፣ንሃብቲ ፕረዚደንት ኡክረይን ዝነበሩ ቪክቶር ያኑኮቭችን 18 ኣባላት ካቢነኦምን ንከይንቀሳቀስ ከምዝኣገደ ተፈሊጡ።
28 ኣባል ሃገራት ዝሓቆፈ እቲ ሕብረት ናብ‘ዚ ብርክ‘ዚ ዝበፅሑ፣ሎሚ ሓሙስ ንገንዘብ መንግስቲ ኡክረይን ዝሰረቁን ተሓተቲን ንዝበሎም ሰባት ክቅፅዑ ይግባእ ዝብል ውሳነ ድሕሪ ምሕላፉ‘ዩ።
ወዲ ፕረዚደንት ያኑኮቭች፣ምንስትር ፍትሒ ነበርን ካልኦት ሚንስቲራትን እውን፣በቲ ውሳነ ተለኪሞም‘ዮም።


text:
እወ - ወዮ ደኣ መዓልቲ መዓልቲ ናይ ሓዘን መዓልቲ ክንገብሮ እቶም ስዉኣት እውን ኣይሕጎሱልናን እምበር፡ ኤርትራዊ ዘይተሰወኣላ ዋላ ሓንቲ መዓልቲ እውን የላን። ስለ ዝኾነ ከኣ በጃ እታ ከም ብሌን ዓይንና እንሪኣ ሃገርናን በጃ እቶም ተመንዮም ዘይረኸቡ፡ ርእዮም ዘይጸገቡ ህዝብና ዝሓለፉ ኣሻሓት ቀያሕትን ጸለምትን ኣሓትናን ኣሕዋትናን ብኽብሪ ክዝከሩ ዝግባእ`ዩ። ንሶም ንጽቡቕና እዮም ሓሊፎም። ህግደፍ ግን ንጥፍኣትና ክሰርሕ ጸኒሑን ኣሎን። ህግደፍ ብዝገበሮ እከይ ተግባራት ክብሪ ስዉኣትና ኣብ ዋጋ ዕዳጋ ክኣቱ ኣይግባእን፡ ሃየንታ ኣለዎ!!
ንሕና 20 ሰነ መዓልቲ ስዉኣት ኢልና ከነኽብር ከለና እቶም ኩሎም ምእንቲ ናጽነትን ሓርነትን ዝተሰውኡ ካብ ኣብራኽ ውጹዕ ህዝብና ዝወጹ መንእሰያትና ማለትና ስለ ዝኾነ ነቶም ብትእዛዝ ኢሳይያስ ኣፈወርቅን ህግደፍን ምእንቲ ሓርነት ዝተሰውኡ ብሉጻት ዜጋታትና ማለትና እውን እዩ። ስለዚ 20 ሰነ ንኢሳይያስን ንሱ ዝመርሖ ናይ ጥፍኣት ጉጅለን ዝምልከቶም ኣይኮነን። ንሶም`ሲ ፈቐዶ ድግስ ኣይከሰርናን እናበሉ ደኣ ኣድራጋ ይብሉዑ’ምበር ህዝብናስ ክንደይ’ባ ከሲሩ!
ምእንቲ ናጽነትን ሓርነትን መስዋእቲ ምኽፋል ደይ መደይ ኢልካ ትኣትዎ ክቡር ዋጋ ምዃኑ ዝስሕቶ ዜጋ የለን። ድሕሪ መስዋእቲ ከኣ ራህዋን ሰላምን፡ ቅሳነትን ብልጽግናን ክትጽበ ባህርያዊ እዩ። ዘይባህራያዊ ዝገበሮ ግን ክፋእ ዘሪኡ ንኽፋእ ከመሓድር ዝነብርን መስዋእትና መሊሱ ክቕጽልን ዝገብር ኣካይዳ ህግደፍ ጥራሕ’ዩ። ምእንቲ ሰላምን ቅሳነትን ክብል ህዝቢ ኤርትራ ካብ ክኸፍሎ ዝግበኦ ንላዕሊ ከፊሉን ይኸፍል ኣሎን። እዚ ከም ንቡር ወይ ግድን ክሕለፍ ዘለዎ ነገር እዩ ኢልካ ብህግደፍ ርዒምካ ምኻድ ግን ኣይ ንነብስኻ ኣይ ንህዝብኻ ከንቱ ኮንካ ምትራፍ`ዩ።
ንሕና ኤርትራውያን ንስደትን ንዓጸቦን ዝተፈጠርናን ዝተፈረድናን ኣይኮንናን። ከም ካልእ ኩሉ ኣንቃዕሪርና እንሪኦ ሕብረተሰብ፡ እዛ ዓለም ኮሪዕና ክንረግጻ ዝግበኣና ክቡር ባህልን ታሪኽን ዘለና ሕብረተሰብ ኢና። ብሰንኪ ህግደፍ ግን መግለጺና ተናኸስትን ጻሕተርቲ ኲናትን፡ መግለጺ ስደትን ዓጸቦን፡ ኣብ ውሽጢ ሃገርና ኣረጋውያን ጠወርቲ ዝሰኣኑሉ፡ ዝሞቱ ቀበርቲ ዝስእኑሉ ሕማቕ ዘበን በጺሕና ኣለና። እዚ ከምኡ ኮይኑ ግን ድማ ናይዚ ኩሉ ጸገም ጠንቂ ሕመቕና እዩሞ ደጊም ንምዕራዩ መደባት ሰሪዕና ኣለና ኢሉ ዝሰርሕ መንግስቲ እንተዝህሉ፡ ህዝቢ ኤርትራ ይቕረ በሃላይ እዩ`ሞ ዝሓለፈ ኩሉ ረሲዑ ገጹ ኣብሪሁ መዓንጥኡ ሸጥ ኣቢሉ ለይትን መዓልትን ኣብ ጎድኒ መንግስቲ ኮይኑ ምስራሕ ኣይምጸገሞን። እንተኾነ ናይዚ ኩሉ ጸገም ሎሚ ኣመሪካ - ጽባሕ ወያነ ድሕሪ ጽባሕ ናይ ውሽጥና ጸላእቲ እናበሉ ጸላእቲ ክፈጥሩ ምስ ዝሓድሩ መራሕቲ ክሓልፈልና እዩ ኢልካ ምሕሳብ የዋህነት እዩ። መራሕቲ ህግደፍ ህዝቢ ክሓልፈሉ ዘይደልዩ ሓሳዳት እዮም። ሰብ ሃብቲሙ ኢሎም ዝርምሱ፡ ካብ ናተይ ገዛ ናይ እከለ በሪኻ ኢሎም ኣባይቲ ዘፍርሱ፡ ቆልዑ ጎቢዞም ኢሎም ኣብ ክንዲ ዝሕጎሱ ፈቐዶ በረኻን ምፍንቃል እምንን ዘዋፍሩ መራሕቲ ሒዝካ ክሓልፈና እዩ ኢልካ ምጽባይ ጌጋ`ዩ።
ህግደፍ ንጥፍኣትና ዝተዓጥቀ ሓይሊ እዩ ስርሑ ከኣ ይሰርሕ ኣሎ። ስራሕና ዘይንሰርሕ ዘለና ንሕና ኢና። ብዘይ ምስምማዕናን ቀዳምነታትና ብዘይምስራዕናን ስደትናን ዕምሪ ህግደፍን ነናውሕ ኣለና። ንሕና ከም ህዝቢ 20 ሰነ ካለኦት ስዉኣት ከይወሰኸት ብኽብሪ ክትዝከር እንተደሊና ነቶም መዓልቲ መዓልቲ ካለኦት ስዉኣት ክውሰኹ ዝገብር ዘሎ ስርዓት ሓንሳብን ንሓዋሩን ካብ ስልጣን ክእለ ክንገብር ኣለና። ካብዚ ወጻኢ እንተስ ብተልእኾ እንተስ ብግርህና ካብ ጸረ ህግደፍ ምምካት ወጻኢ ኣብ ካልእ ኣጀንዳ ከሃውቱቱና ዝፍትኑ ዘለዉ ኣካላት ብእዋኑ እናኣለለና ካብቲ ንሶም ዝፈጥርዎ ኣጀንዳ ከይንጥሕል ክንጥንቀቕ ኣለና። ናይዚ እዋን ኣተኩሮና ህግደፍ ካብ ስልጣን ምእላዩ ጥራሕ ክኽውን ኣለዎ።
ዝኽርን ክብርን ንጀጋኑ ስዉኣትና
ፈጻሚ ቤት ጽሕፈት ኤስደለ


text:
ቅዱስ ኣቦና ር.ሊ.ጳ. ፍራንቸስኮ ዕለት 4 መስከረም 2019 ዓ.ም. ሮማ ካብ ዝርከብ ፊውሚቺኖ ዓለም ሓቆፍ መዓርፎ ነፈርቲ ንጐሆ ሰዓት ሸሞንተ ናብ ሃገረ ሞዛምቢክ ከምዝነቐሉን ብናይ ሞዛቢክ ሰዓት ኣቆጻጽራ እቲ 7,866 ኪሎ ሜትር ዘጠቓልል ናይ 10 ሰዓትን ፈረቓን ናይ ነፋሪት ጉዕዞኦም ፈጺሞም ሰዓት ሽዱሽተን ፈረቓን ከምዝኣተዉ ክሕበር እንከሎ፡ እቲ መበል 31 ዓለም ሓቆፍ ሓዋርያዊ መገሻኦም ሞዛምቢክን ማዳጋስካርን ሞሪሸስን ዘጠቓልል ምዃኑ ዝፍለጥ ኰይኑ፡
ስምዖን ተ. ኣርኣያ - ሃገረ ቫቲካን
ቅዱስነቶም ናብ ሞዛምቢክ ንኽነቕሉ ካብ ሃገረ ቫቲካን ቅድሚ ምስንባቶም ካብተን ሰለስተ ሃገራት ኣፍሪቃ ዝተዋጽኡ ብናይ ኢየሱሳውያን ማሕበር መእለዪ ስደተይናታት ኣስታሊን ብማሕበር ቅዱስ ኤጂዲዮን ምስ ዝእለዩ ብናይ ጳጳሳዊ ቤተ ምጽዋት ሓላፊ ብፁዕ ካርዲናል ኮርናድ ክራየውስኪ ምስ ዝተሰነዩ 12 ስደተይናታት ከምእተራኸቡ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።
ር.ሊ.ጳ. ፍራንቸስኮ ኣብ ፊውሚቺኖ መዓርፎ ነፈርቲ ምስ በጽሑ ናብታ ዝሳፈሩላ ነፋሪት ኣትዮም ምስቶም ናይታ ነፋሪት ኣዛዚ መራሒ ፓይለትን ክልተ ናይታ ነፋሪት ኣአንገድትን ሰላምታ ምስ ተለዋወጡ ንዅሎም ነቶም ኣብቲ ሓዋርያዊ መገሻ ንዘሰንይዎም ሰላምታ ከምዘቕረቡ ዝሓበረ ናይ ቅድስቲ መንበር ዜናን ክፍሊማሕተምን መግለጺ ኣስዒቡ፥ ኣብ ማፑቶ ምስቶም ኣብ ሞዛምቢክ ሰላም ንኽረጋገጽ ምስቲ ረናሞ እተሰምየ ተቓዋሚ ግንባር ዕለት 6 ነሓሰ 2019 ዓ.ም. ናይ ሰላም ስምምዕ ዝፈረሙን ዕለት 15 ጥቅምቲ 2019 ዓ.ም. ኣብታ ሃገር ኣብ ዝካየድ ናይ ርእሰ ብሔር መረጻ ሕጹይ ኰይኖም ብዝቐርቡን ርእስ ብሔር ፊሊፐ ንዩሲ ወግዓዊ ናይ እንቋዕ ደሓን መጻእኵም ኣቀባብላ ምስ ተገበረሎም ንምሕዳሮም ኣብ ማፑቱ ናብ ዝርከብ ናይ ቅድስቲ መንበር ሓዋርያዊ ልኡኽ ህንጻ ከምዝኸዱ ኣፍሊጡ።
ር.ሊ.ጳ. ዕለት 5 መስከረም 2019 ዓ.ም. ንኽብሪ ሃገርን ሕዝብን ርእሰ ብሔር ሞዛምቢክን ናብ ናይ ርእሰ ብሔር ሕንጻ ምብጻሕ ኣካይዶም ናይ ግሊ ርክብ ምስ ኣካየዱ ምስ ናይ ሞዛምቢክ ዓበይቲ ናይ መንግስትን ናይ ፖለቲካ ኣካላትን ናይ በርገሳውያን ማሕበራት ሓለፍትን ኣብታ ሃገር ምስ ዝርከቡ ናይ ዝተፈላለያ ሃገራት ልኡካነ መንግስታት ክራኸቡን ርእሰ ብሔር ንዩሲ ድሕሪ ንኽብሪ ቅዱስ ኣቦና ር.ሊ.ጳ. ፍራንቸስኮ ዘስምዕዎ ናይ እንቋዕ ደሓን መጻእኵም መደረ ኣስዒቦም ቀዳማይ መደረ ከቕርቡ እዮም። ኣስዒቦም እውን ምስ ናይ ዝተፈላለያ ሃይማኖታት መራሕትን መንእሰያትን ክራኸቡን ድሕሪ ቐትሪ ምስታ ኣብ ሞዛምቢክ ናይ እትርከብ ካቶሊካዊት ቤተ ክርስቲያን ጳጳሳትን ገዳማውያንን ካህናትን ደናግልን ውፉያንን ተመሃሮ ዘርኣ ክህነትን መምሃራን ትምህርተ ክርስቶስን ምስ ተራኸቡ ቀጺሎም እውን ኣብቲ ወንጌል ማቴዎስ ምዕ. 25 እስተሰምየ ግዳም ሓደር ሕጻናትን መንእሰያትን ዝእለይሉ ማእከል ምብጻሕ ከካይዱ ምዃኖም ይሕበር።
እዚ ከምዚ ኢሉ እንከሎ፥ ቅዱስ ኣቦና ናብ ሞዛምቢክ ኣብ ዝነቐልሉ እዋን ነተን ናይ በረራ ኣየር ዶባታን ንዘቋርጹለን ሃገራት፡ ማለት ንናይ ረፓብሊክ ኢጣሊያ ርእሰ ብሔር ሰርጆ ማታረላን ንናይ ረፓብሊካዊት ግሪኽ ርእሰ ብሔር ፕሮኮፒስ ፓቫሎፑሎስን ናይ ምስሪ ረፓብሊካዊት ዓረብ ርእሰ ብሔር ኣብደል ፋታሕ ኣል ሲሲን ንናይ ረፓሊካዊት ሱዳን መንግስቲ ናይ መሰጋገሪ ወተሃደራዊ መንግስቲ ቤት ምኽሪ ኣቦ መንበር ኣብደል ፋታህ ኣብደልራሕማን ቡርሓንን ንናይ ረፓብሊካዊት ደቡብ ሱዳን ርእሰ ብሔር ሳልቫ ኪር ማያርዲትን ንናይ ረፓብሊካዊት ኡጋንዳ ርእሰ ብሔር ዮወሪ ሙሰቨኒን ንናይ ሕብራት ረፓብሊካዊት ታንዛኒያ ርእሰ ብሔር ጆን ማጉፉሊን ንናይ ረፓብሊካዊት ማላዊ ርእሰ ብሔር ፒተር ሙታሪካን ንናይ ረፓብሊካዊት ዛምቢያ ርእሰ ብሔር ኤድጋር ሉንጉን ናይ ሰላምንታን ዕርቅን ሰላምን ሰናይ ምንዮት መግለጺ መልእኽቲ ተለግራም ከምዘመሓላለፉ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።


text:
ዓቕሚ ዓቃብ ሰላም ሰራዊት ሕብረት ኣፍሪቃ ክብ ንምባል ዝዓለመ ዋዕላ ኣብ ርእሰ ከተማ ኢትዮጵያ ኣዲስ ኣበባ ተኻዪዱ።
ኣብዚ ሚኒስተራት ምክልኻል ኣባል ሃገራት ዝተሳተፉዎ ዋዕላ፣ ብ31 ነሓሰን 1 መስከረምን ዝተኻየደ ኮይኑ፣ ሕብረት ኣፍሪቃ፣ ዓቃብ ሰላም ሰራዊት ኣብ ዘዋፍረሉ እዋን፣ ብቕዓት ዘለዎን ቅጽበታዊ ምላሽ ዝህብን ሰራዊት ዝቖመሉ መንገዲ ንምንዳይ ዝዓለመ ምንባሩ፣ ካብታ ሃገር ዝተመሓላለፈ ዜና ኣመልኪቱ።
ኣብ ኮሚሽን ኣፍሪቃ፣ ኮሚሽነር ሰላምን ጸጥታን ኣምባሳደር ስማዒል ሸርጉዊ ኣብ መኽፈቲ እቲ ዋዕላ ኣብ ዘስመዖ መደረ፣ ኣብዚ ዝመጽእ 10 ዓመታት ድልዱል ውሕስነት ዘለዎ ናይ ጸጥታ ሰራዊት ንኽቐውም፣ ከምዚ ዓይነት ዋዕላ ኣገዳሲ ምዃኑ ኣብሪሁ።
ኣብቲ ዋዕላ ዝተሳተፉ ሚኒስተራት ምክልኻል፣ ወተሃደራዊ ክኢላታት፣ ከምኡ’ውን መራሕቲ ዓቃብ ሰላም ሰራዊት ሕብረት ኣፍሪቃ፣ ኣባል ሃገራት ኣበርክቶአን ከዕዝዛ፣ ዓቃብ ሰላም ቅጽበታዊ ረዲኤት ክህበሉ ዝኽእል ዓቕሚ ምውናን፣ ናይዚ ሕጂ ተዋፊሩ ዘሎ ሰራዊት ዓቕምን ክእለትን ምግምጋም፣ ዝብሉን ካልእ ኣርእስታትን ኣልዒሎም ከምዝዘተዩ ተፈሊጡ።
ውጽኢት’ዚ ዋዕላ፣ ኣብቲ ኣብዚ ቀረባ እዋን ዝካየድ ዋዕላ ውድብ ሕቡራት ሃገራት ኣብ ምዕቃብ ሰላም፣ ክቐርብ ምዃኑ እቲ ዋዕላ ኣብ ዝተዛዘመሉ ተሓቢሩ።


text:
ቶጎርባ.ኮም ይቕሬታ ዝሓተትካሉ ትደግሞ ኣለኻ ሕጋዊ ዲዩ?
ብሪጋደር ጀነራል ተኸስተ ሃይለ 2ይ ክፋል
ከም ወትሩ ንኩሉ ደላይ ሰላም ደላይ ፍትሒ ዕዙዝ ሰላምታይ የቐድም።
ሎሚ’ውን ከም’ቲ ናይ ተበግሶ ሕዳር 2008፡ “ክህብ ዝበለ ብንያት” ዝብል ጭርሖ ኣልዕሊና፡ ናይ ኣካለ-ጽጉማትና ንናይ 2011 ዓመታዊ ባጀት ንምርካብ ናብ ህዝብናን ለገስቲ ትካላትን ጸዋዒት ነቕርብ።
ብፈጻሚት ሽማግለ ሰ.ደ.ህ.ኤ ዝተወስደ ናይ “ኤ.ህ.ም” ምስጓግ ስጉምቲ ዝምልከት ጋዜጣዊ መግለጺ ኣብ መስከረምነት ኣብ ዓንሰባ ኮምን ኣብ ሓርነት ኦርግን ተዘርጊሑ ኣንቢብና።ትሕዝቶ ውሳኔን ባህሪ ናይቲ ዝወሰኖ ኣካልን ንግንዛበ ኣንባቢ ንገድፎ።
ኣብዚ ቅንያት’ዚ ኣብ መብዛሕተአን ኤርትራውያን መርበብ ሓበሬታታት፣ ሓደ ዘገርምን ግን ክኣ፣ ዝንኣድ ጽሑፋት ከንብብ ድሕሪ ምቕናየይ ብዛዕብኡ ዘለኒ ትዕዝብቲ ኣመልኪተ ወስ ከብል እስከ ፍቐዱለይ።
ብቀዳምነት ክቡር ኣቶ ኢሳያስ ኣስፍሃ ብወገን ጥዕናኻ ጽቡቕ ክትህሉን ኣብ መነባብሮኻን ኣብ እተካይዶ ዘይሕለል ህዝባዊ ሓርነታዊ ቃልሲ ዓወትን ኣሳልጦን ንምነየልካ።
ኣብ ዕለት 29 ነሓሰ 2010 ዓ.ም፣ ብመሰረት እቲ ኣቐዲሙ ተሓቢሩ ዝጸንሐ መደብ፣ ኣኼባ መሰረታት ሰልፊ ደሞክራሲ ህዝቢ ኤርትራ ጨንፈር ዓባይ- ብርጣንያ፣ ብውዕዉዕ መንፈስ ኣብ ግዚኡ ከም ዝተሳላሰለ ካብቲ ቦታ ዝተረኽበ ሓበሬታ የረድእ፣፣
ቀጺለና ደጊም፡ አቶ ሙሴ ኤፍሪም፡ አቦ ወንበር ሰ.ዴ.ኤ.፡ ንቀዳም ዕለት 23.08.2008 ዓ.ም.፡ ጋሻ
„Eritrean Room For Strong And United Opposition“ ኮይኑ፡ አብ መራኸቢ ብዙሓን
(Paltalk) ከምሲ፡ ብወድዓዊ ኩንታት ህዝብናን ሃገርናን ምሳና ክዛተን ክላዘብን እዩ። እዛ „Room“ እዚአ
እተኽፈተሉ እዋን፡ ብማእከላይ ምዓራብ አውሮፓ አቖጻጽራ፡ ሳዓት 20፡00 ክኸውን እንከሎ፡ መደረ አቶ ሙሴ ኤፍሪም
ዝጅምረሉ ግዜ ካአ ሳዓት 21፡00 እዩ።
ካብ ህጹጽ ጉባኤ ናይ መስከረም 2007 ንነጀው ዝቐረቡ ጸብጻብ ስርሓትን ቁጠባዊ ትሕዝቶ ሰልፍን ብጉባኤ ምስጸደቐ፡ ጉባኤ ኣብ`ዞም ዝስዕቡ ሰነዳት ሰለፊ ምምሕያሽ ጌሩ።
ንስዋኣትናን ብሂወት ንዘለናን ወኪሎም ኣብነት ኮይኖሙና ዘለዉ ብስም 3ይ ጉባኤ ክብርን ሞጎስን ይብጽሓዮም።
ኣብ ኤርትራ ፍትሕን ዴሞክራስን ንኽሰፍን፡ ነቲ ንህዝብና ዓፊኑ ሒዙ ዘሎ ሕጊ ኣልቦ ስርዓት ህግደፍ ብዴሞክራሳዊ ኣገባብ ንምልዋጥ እትገብሮዎ ዘተይተሓለለ ቃልሲ ብልቢ ንንእድ፡፡ ካብ ፓልቶክ (Paltak), ..ኣዳራሽ ” Eritrean room for strong and united opposition “
ሰደኤ ጨንፈር ጀርመን ንህሉዊ ጸገማት ሰልፊ ደሞክራሲ እትፈትሕን ህጹጽ ጉባኤ ንምክያድ እተሳልጥን ፡መሰጋገሪት ኮሚተ ብምምራጽ ኣኼባኡ ብዓወት ኣቃኒዑ።


text:
ንናይ ኢትዮጵያ ሓልታት ምክልኻል ኤታ ማዦር ሹም ጀነራል ሰዓረ መኮነንን ኣብ ጡረታ ዝነበሩ ሜጀር ጀነራል ገዛኢ ኣበራን ንልዕሊ 42 ዓመታት ኣብ ቓልሲ ከምዝፈልጡዎም ዝተዛረቡ ኣብ ብረታዊ ቓልሲ ህውሓት መቓልስቶምን ሓለቕኦምን፣ኣብ ሓይልታት ምክልኻል ሰራዊት ኢትዮጵያ ድማ ኣዛዚኦም ዝነበሩ ናይ ቀደም ኤታ ማዦር ሹም ሓይልታት ምክልኻል ሌቴናል ጀነራል ፃድቃን ገብረትንሳኤ ‘’ንምቁፅፃር ኣይክኣልንዶ ነይሩ ኢልካ ብዘጠራጥር መንገዲ ብዋርድይኦም ኣብ ገዝኦም ክሕረዱ ካብ ዕቅን ንላዕሊ የሕዝን፤ካብ ዕቅን ንላዕሊ ስምዒትካ ይትንክፍ’’ ኢሎም።
‘’ክንዲ እኒ ጀነራል ስዓረ፣ክንድ እኒ ጀነራል ገዛኢ ዝኾኑ ሰባት ብናይ ባዕሎም ዋርድያ፣ንኣኣቶም ክከላኸል ተባሂሉ ብዝተመደበ ዋርድያ ክጠፍኡ ኣይፅበን ነይረ’’ ዝበሉ ጀነራል ፃድቃን ኣስዒቦም ‘’ከምዚ ዓይነት ናይ ድሕንነት ክፍተት ክህሊ እዩ ኢለ ኣይግምትን ነይረ፣በቲ ቅድም ኢሉ ዝነበረኒ ልምድን ዝፈልጦን ክኸውን ዘይነበሮ እዚ ድማ ኣፍቲ ናይ ሃገር መከላኸሊ ሓለዋ ድሕንነት ዝምልከት ቀሊል ዘይኮነ ክፍተት ተፈጢሩ ከምዘሎን ክረአ ዘለዎ ከምዘለዎን እዩ ዝርኣየኒ’’ ኢሎም።
ንኽልቲኦም ጀነራላት ካብ 1969 ዓ/ም ኣብ ብረታዊ ቓልሲ ህዝባዊ ወያን ሓርነት ትግራይ/ህውሓት/ ከምዝፈልጡዎምን ሓቢሮም ከምዝሰርሑን ዝገለፁ ጀነራል ፃድቃን ‘’ጀነራል ሰዓረ ንሱ ዓወት ዘየመዝገበሉ ውግእ ነይሩ ኢልካ ምዝራብ ኣይክኣልን’’ክብሉ ገሊፆምዎም። ’’ስዓረ ቅድሚ ናብ ውግእ ምእታው ዘድልዮ ነገር ብምሉእ ኣዳሊዩ ፀላኢኡ ፈሊጡ ዓወት ከምዘምፅእ ተኣማሚኑ ዝኣቲ ኣዛዚ እዩ’’ ኢሎም ብምውሳኽ።
ብዛዕባ ጀነራል ገዛኢ ክገልፁ ከለው ድማ ካብቶም ኣብቲ ወታደራዊ ሳይንስን ጥበብን ብመዳይ ሎጂስትኪ ኣስተዋፅኦ ዝገበሩ ብሓሳብ እውን ብጣዕሚ ዝበሰለ ሓሳብ ዝነበሮን መራሒ እዩ ነርዩ ኢሎም።


text:
እዝስ እታ ዓረብያኺ ተሰክፈኪ ክትከውን ኣለዋ።
ምናልባሽ ካብተን ካልኦት መሓዙትኪ „ፍልይቲ“ ኮይኑ ይስመዓኪ ይኸውን።
እዚ ብዙሓት ሰባት ሻቕሎት ይገብሮሎም እዩ:
እንተደኣ „ፍሉያት“ ኮይኑ ዝስምዖም ኮይኑ።
ምናልባሽ ዘይከውን ዘረባታት እውን ሰሚዕኪ ትኾኒ ኢኺ።
ዘይከውን ዘረባታት ክርብሸኪ ይኽእል ይኸውን።
ነፍስወከፍ ሰብ ግን ፍሉይ ሰብ እዩ።
ናትኪ ፍሉይነት ከኣ ሰብ ብቕልጡፍ ክርእዮ ይኽእል።
ምናልባሽ ብኸምዚ ይኾኑ ሰባት ዝዛረቡኺ።
ምናልባሽ ብሰንኪ እዚ ብዙሕ ትሓስቢ ትኾኒ።
„ጽባቐ ሰብ“ ክበሃል ከሎ ግና ንኩሉ ሰብ ካልእ ትርጉም ኣለዎ።
ጽብቕቲ ዘግብረኪ እቲ ንስኺ ንስኺ ዘብለኪ ነገራት እዩ።
ምኽንያቱ ንስኺ ሓንሳብ ጥራይ ኢኺ ኣብዛ ዓለም ዘለኺ!
ብዙሓት ኣዋልድን ኣወዳትን ነዊሕን ሓጺርን ዝምድና ይገብሩ።
ግን: ብዙሓት ብዓረብያ ዝኸዱ ኣወዳትን ኣዋልድን እውን ዝምድና ይገብሩ እዮም።
ሓንቲ መዓልቲ ንዓኺ እውን ከጋጥመኪ እዩ።
ስለዚ ስጋብ ሕጂ ዓርኪ እንተ ዘይሓዝኪ ብዙሕ ዘሻቕል ኣይኮነን።


text:
ኣቦ መንበር ናይ ኢትዮጵያ ፌደራላዊ ዴሞክራሲያዊ ሓድነት መድረኽ ፕሮፌሰር በየነ ጴጥሮስ ፕረዝዳንት ሙላቱ ተሾመን ቀዳማይ ሚኒስትር ሃይለማሪያም ደሳለኝን ቅድሚ ሓደ ወርሒ ምስ ተቓወምቲ ንምዝርራብ ዘለዎም ድልየት ብዝምልከት ንፓርላማ ዘስምዕዎም መደረታት መሰረት ብምግባር መድረኽ ንቀዳማይ ሚኒስትር ደብዳቤ ድሒፉ ምንባሩ የረድኡ።
ነቲ ደብዳቤ ብፅሑፍ ዝተወሃበ መልሲ ከምዘየለ ዝገለፁ ፕሮፌሰር በየን ጴጥሮስ ብዕድመ ቀዳማይ ሚኒስትር ሃይለማሪያም ክልቲኦም በይኖም ከምዝተዘራርቡ ገሊፆም።
ሎሚ እውን ልዝብ ንምክያድ ትፅቢት ንገብር ኣለና ዝበሉ ፕሮፌሰር በየነ ይኹን እምበር ብርክት ዝበሉ ኣባላት መድረኽ ኣብ ቤት ማእሰርቲ ከምዝርከቡን ዝተወሰኑ ድማ ናብ ቤት ፍርዲ ይመላለሱ ከምዘለውን ሓቢሮም።
ብፍላይ ድማ ኣብቶም ዝሓለፉ ሒደት መዓልታት ኣብ ክልል ደቡብ ኣብ ልዕሊ ኣባላት ኣመራርሓ ይፍፀም ኣሎ ዝበሉዎም ማእሰርቲ ብዝገደደ ቀፂሉ’ሎ ኢሎም።
ኣብ ዞባ ጋምጎፋ ኣብቶም ዝሓለፉ ሓሙሽተ መዓልታት ሰለስተ መራሕቲ ፓርቲ እቲ ክልል ምእሳሮም ሽም ብምዝርዛር ገሊፆም።ኣብ ወረዳ ኮንሶ ናይ ህፁፅ እዋን ኣዋጅ ካብ ዝእወጅ ጀሚሩ ብፍላይ ድማ ኣብቶም ዝሓለፉ ሰለስተ መዓልታት ልዕሊ 500 ሰባት ተኣሲሮም ከምዝርከቡን ብህፁፅ ንኽፍትሑ ንኮማንድ ፖስት ደብዳቤ ምፅሓፎምን ኣቦ መንበር መድረኽ ፕሮፌሰር በየነ ጴጥሮስ ገሊፆም።ክሳብ ሕጂ ምስቲ ኣዋጅ ብዝተኣሳሰረ ኣብ ትሕቲ ቁፅፅር ዝውዓሉ 11,607 ሰባት ምዃኖም መንግስቲ ገሊፁ’ሎ።
ምሉእ ትሕዝቶ ኣብዚ ምስማዕ ይኸአል።


text:
ምስክርነት ኣብ ኤርትራ ፈጻሚ ጉዳያት ኤምባሲ ኣሜሪካ ዝነበሩ2022-09-07 21:00:12 Written by ቤት ጽሕፈት ዜና ሰዲህኤ Published in EPDP News Read 170 times
- font size decrease font size increase font size
ኣብ ኤርትራ ፈጻሚ ጉዳይ ኤምባሲ ኣሜሪካ ዝነበሩ፡ ስተቨ ዎከር “እቲ ሕሱም ወጻዒ ምሳና ኣሎ” ብዝብል ኣርእስቲ፡ ብ5 መስከረም 2022 ዘኣትላንቲክ/THE ATLANTIC ኣብ ዝተባህለት ጋዜጣ ኣብ ዘስፈርዎ ሓተታ፡ “ኤርትራ፡ ሰብኣዊ መሰላት ብኣሰንባዲ ደረጃ ዝገሃሰላ ሃገር እያ” ዝብል ምስክርነቶም ኣሕዲሶም።
እቶም ኣንበሳድር ኣብ 2019 ናብ ኤርትራ ምስተመደቡ፡ በቲ ብቕዲ ኢጣልያ ዝተቐርጸ ህንጻታትን ኩነታት ኣየርን ኣስመራ ተመሲጦም ከም ዝነበሩ፡ ደሓር ግና ፖለቲካዊ ኰነታት ኤርትራ ምስ ተረድኡ ዘሰንብድ ኮይኑ ከም ዝረኸብዎ ኣብቲ ጽሑፎም ኣስፊሮም።
እቶም ኣንበሳደር፡ ኤርትራ ናይ ሓሳብ ፍልልይን ተቓውሞን ዘይፍቀዳ፡ ናይ ፕረስ ናጽነት ዘየብላ፡ ዜጋታታ ደረትን ግሉጽነትን ናብ ዘየብሉ ወተሃደራዊ ኣገልግሎት ብቐጻሊ ክኣትዉ ዝግደዱላ፡ ምርጫ ዝበሃል ዘይረኣየት፡ ኣብ ልዕሊ ህዝባ ቀጻሊ ጃምላዊ መእሰርቲ ዝካየዳን ብሰንኪዚ ኣብ ሽቑርርታ ዝነብርን ሃገር እያ ዝብል ዝርዝር ምስክርነቶም ኣብቲ ኣብ ጋዜጣ ዘኣትላንቲክ ዝወጸ ጽሑፎም ኣስፊሮም።
እቶም ኣንበሳደር ኣብቲ ሓተታኦም “ብሓደ ሰልፊ ዝምራሕ ሕሱም ምልኪ ሕጂ’ውን ኣብ ኤርትራ ኣሎ” ምስ በሉ፡ ንህዝባ ዘየርብሕ ክነሱ፡ “ስለምንታይ ኤርትራ ኣብ ጉዳይ ሩሲያ ኣንጻር ዩክረይን ተሰሊፋ?” ዝብል ሕቶ ኣዘራራቢ ምዃኑ እውን ጠቒሶም። ኣተሓሒዞም ድማ ቤላሩስ፡ ሶርያን ሰሜን ኮርያን ኣንጻር ዩክረይን ክስለፋ እነለዋ ምናልባት ዝረኽበኦ ረብሓ ይህልወን ምስ በሉ፡ ናይ ኤርትራ ምኽንያት ግና ካብ ምድጋፍ ምልካዊ ምምሕዳር ዝነቅል እዩ ኢሎም።
ስተቨ ዎከር፡ ናይ ሓደ ሰልፊ በሓቲ ምምሕዳር፡ ብመሰረቱ ኣዕናዊ እዩ ምስ በሉ፡ ብሰንክዚ ፖለቲካዊ በሓትነት ኤርትራውያን ኣብ ሃገሮም ኮነ ካብ ሃገሮም ናብ ወጻኢ ናይ ምንቅስቓስ ነጻነት ዘየብሎም ምዃኖም መርኣያ ምልክን ዕብለላን እዩ ኢሎም። ምስዚ ብምትሕሓዝ ድማ ኤርትራ ብድሕረትን ስእነትን ቁጠባ እትሰቐዮ ዘላ ከይኣኽላ፡ ዜጋታታ ብገዛእ ገንዘቦም ካብ ባንክ ካብ 5 ሺሕ ናቕፋ ንላዕሊ ከውኡ ዘይክእሉላ፡ ብኢንተርኔት ዝተሓገዘ ዘመናዊ ናይ ባንክ ኣጠቓቕማ ዘየተኣታተወት፡ ሃገር እያ ኢለሙዋ።
ኣብ ኤርትራ ዝምደቡ ኣንበሳድራት ከካብ ሃገሮም ሒዘምዎ ዝመጹ ንህዝቢ ኤርትራ ዝሕግዝ መደባት ምትግባሩ ከምዘይክእሉ ጠቒሶም ከኣ፡ ከምቲ ኣብ ኤርትራ ዝገዝእ ዘሎ ስርዓታት ንዝኣመሰሉ ምምሕዳራት ብኹሎም ወገናት ክምከቱን ክቃልዑን ከም ዝግባእ ኣብቲ ንህልዊ ኩነታት ዝምልከት ትንተናኦም ኣስፊሮም።
ኣንበሳደር ስተቨን ወከር ኣብ ኤርትራ ኣብ ዝነበርሉ፡ ኣብ ኣስመራ ኮይኖም፡ ናብ ሲንፖዚየም ኤሪሳት 2022፡ ብዘመሓላለፍዊ ሰፊሕ መልእኽቲ፡ ንምምሕዳር ህግደፍ ብምቅላዕ ኣገዳሲ ኣስተዋጸኦ ዘበርከቱ ኣሜሪካዊ ዲፕሎማት ምዃኖም ዝፍለጥ እዩ።


text:
Radio Erena: 28 January 2019
ኣንጻሩ ህዝባዊ ናዕቢ ዝካየድ ዘሎ ፕረዚደንት ሱዳን ዑመር ሓሰን ኣልበሽር፣ ኣብ ግብጺ ወግዓዊ ናይ ስራሕ ምብጻሕ ኣካይዱ።
እቲ ፕረዚደንት፣ ትማሊ ሰንበት 27 ጥሪ፣ ናይ ሓደ መዓልቲ ምብጻሕ ዘካየደ፣ ድሕሪ’ቲ ኣብ ቀጠር ዝፈጸሞ ተመሳሳሊ ዑደት’ዩ።
ዕላማ ዑደት ፕረዚደንት በሺር ናብ ካይሮ፣ ካብ ግብጺ ፖለቲካዊ ደገፍ ንምርካብ’ዩ ተባሂሉ።
ንፕረዚደንት በሺር ብድምቀት ዘተኣናገደ ፕረዚደንት ግብጺ ዓብደልፈታሕ ኣል ሲሲ፣ ኣብ ጎኒ’ቲ ፕረዚደንት ከምዘሎ ደጊሙ ኣረጋጊጹ።
ኣብ ሱዳን፣ ኣንጻር ፕረዚደንት በሺር ዝቐንዐ ህዝባዊ ናዕቢ ልዕሊ ሓደ ወርሑ ኣቑጺርሉ ኣብ ዘሎ እዋን፣ ፕረዚደንት ግብጺ፣ ኣብ ጎኒ ፕረዚደንት በሽር ከምዘሎ ክገልጽ እዚ ንኻልኣይ እዋኑ’ዩ።
ፕረዚደንት ኣል ሲሲ፣ ነቲ ኣንጻር ፕረዚድነት በሽር ዝተላዕለ ህዝባዊ ናዕቢ ከጎሃህር ይኽእል’ዩ ዝብል ስግኣት፣ ብወገን ፕረዚድነት በሽር ከምዘሎ’ዩ ዝግለጽ።
ንመራሕቲ ሱዳንን ግብጽን፣ ብዘይካ’ዚ ኣብ ዋንነት ዞባ ሓላይብን ኣጠቓቕማ ናይልን ዘሎ ዘይምርድዳእ፣ ኣብ መንጎ ስዑዲ ዓረብን ቀጠርን ዝተፈጥረ ምክፍፋል ብዝበኣሰ ኣተፋኒኑዎም ምጽንሑ ይፍለጥ።


text:
ብፈደራል መንግስቲ ኣሸባሪ ተባሂሉ ካብ መዝነቱ ዝተኣልየ፡ ንነብሱ ግን ምምሕዳር ክልል ትግራይ ምዃኑ ዝገልጽ ዕጡቕ ሓይሊ ክልል ትግራይ፡ “ዋላ’ኳ ኣብቲ ኲናት ልዕልና እንተሃለወና፡ ዘላቒ መፍትሒ ዝመጽእ ግና ብልዝብን ስምምዕ ተዅሲ ጠጠው ምባልን ምስ ዝካየድ’ዩ” ክብል ንዝተፈላለየ ሃገራትን ዓለም-ለኸ ትካላትን ኣብ ዝለኣኾ ደብዳበ ኣፍሊጡ።
ፌደራል መንግስቲ ብወገኑ ብተደጋጋሚ ኣብ ዘውፅኦ መግለፂ ንህወሓት ብተኹታኹነትን ኵናትን ከሲሱዎ ኣሎ።
ናይዚ መርኣያ ዝጥቀስ ድማ ድሕሪ ኣብ ዝሓለፈ ሰነ ዝተኣወጀ በይናዊ ቶኵሲ ጠጠው ምባል ህወሓት ዝገበሮም ምንቅስቓስ እዩ።
ህወሓት እቲ ቶኽሲ ጠጠው ምባል ንሰላምን ንናይቲ ክልል ሓረስቶት ናይ ሕርሻ ግዜ ክውዕል ካብ ምግባር እቲ ኵናት ናብ ዓፋርን ኣምሓራን ምስፍሕፋሑን ፌደራል መንግስቲ ይገልፅ።
ክልላዊ መንግስታት ኣምሓራን ዓፋርን መንግስቲ ድሕሪ ዝኣወጆ በይናዊ ቶኽሲ ጠጠው ናይ ምባል ውሳነ ብተደጋጋሚ ኣብ ዘውፅእዎ መግለፅታት ህወሓት ወራር ከምዝፈፀመ፣ኣብቲ ኵናት ዝኾነ ይኹን ተሳትፎ ኣብ ልዕሊ ዘይብሎም ሰላማዊያን ሰባት ዝለዓለ መጥቓዕቲ ምውራዱ ብዝርዝር ከረድኡ ፀኒሖም እዮም።
ብተወሳኺ ''ኣሸባሪ''ኢሎም ብዝፀውዕዎ ህወሓት ዘረፋን ዕንወት ንብረትን ከምዝተፈፀመ ከሲሶም።
ኣብ ወርሒ ሰነ ዝተኣወጀ በይናዊ ቶኽሲ ጠጠው ናይ ምባል ስጉምቲ ናይ መወዳእታ ዕድል ከምዝነበረ ዝገለፁ ሰበስልጣን መንግስቲ ኢትዮጵያ፡ ኣብ ቀፃሊ ኣብ ልዕሊ ህወሓት ዘየዳግም ኢሎም ዝገለፁዎ ስጉምቲ ምውሳድ ምዃኑ ኣብ ምግላጽ ይርከቡ።ንዝተፈላለያ ሃገራትን ትካላትን ዝተፅሓፈ ደብዳበ ብዝምልከት ግን ክሳብ ሕጂ ካብ መንግስቲ ኢትዮጵያ ዝተው ሃበ ቀጥታዊ ምላሽ የለን።


text:
Torsås
ናይ መጠረሽታ ዝተሓደሰሉ፡ 6 7 2020
እዚ ኣገዳሲ ቦታ ዘለዎ ከባቢ ኣብ መንጎ ካልማርን ካርልስክሮናን ግላስሪከትን ይርከብ። እዚ ከኣ ንዋኒንን ቱሪዝምን ንምንባርን ብዙሕ ዕድላት ይፈጥር። ኣብዚ፡ ብዙሓት ሃብታም ሓሳባትን ውፉያት ሰባትን ዘለወን ንጡፋት ማሕበራት ኣለዋ!
ሓበሬታ ብዛዕባ ምምሕዳር ከተማ
ብዝሒ-ህዝቢ7,109
ስፍሓት መሬት605 ኪሜ²
ርሕቐት ካብ ዓበይቲ ከተማታት
- Karlskrona 43 ኪሜ
- Kalmar 52 ኪሜ
- Växjö 104 ኪሜ
መንበሪ-ገዛ
ከም ሓድሽ መጻኢ ናብ ቶርሶስ ኮምዩን ምስ መጻእካ፡ ኣብቲ ናይ ምውህሃድ ኣሃዱ ዚሰማምዓካ መንበሪ ገዛ ንኽትረክብ ንሕግዘካ።
ዕላማና፡ ካብቲ ኣብዚ ኮምዩንዚ ዝኣተኻሉ መዓልቲ ኣብ ቶርሶስን ሰደርኦክራ ወይ በርይክቫራ ብዝቐልጠፈ መገዲ መንበሪ ገዛ ክንቅርበልካ እዩ። ኣብ መንጎ እተን ከባቢታት ግሩም ናይ ኣውቶቡስ ኣገልግሎት ኣሎ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣሃዱ ምውህሃድ (Integrationsenheten) ስደተኛታትን ዳግመ-ዝተጣየሱ ስደተኛታትን (kvotflyktingar) ካብዘን ዝስዕባ ሃገራት ተቐቢሎም ኣለዉ፤ ኢራን፡ ኢራቕ፡ ኣፍጋኒስታን፡ ሶርያ፡ የመን፡ ሊባኖን፡ ኤርትራ፡ ሶማሊያ፡ ኢትዮጵያ፡ ሱዳን፡ ኮንጎ-ብራዛቪልን ኤኳቶርያል ጊኒን። እቶም ኣብ ኮሙይንና ዝቕመጡ ሓደሽቲ መጻእቲ ነዞም ዝስዕቡ ቋንቋታት ይዛረቡ፤ ዓረብኛ፡ ኦሮምኛ፡ ሶማልኛ፡ ኣምሓርኛ፡ ትግርኛ፡ ስጳኝኛ፡ ፈረንሳይኛ፡ ፋርሲን ዳሪን።
ማሕበራትን ምትእኻባትን
እቲ ኮምዩን ሽድሽተ ናይ ኵዕሶ እግሪ ክላባትን ዓቢ ናይ ቮሊቦል ንጠፍት ኣለዎ። ኣብኡ ድማ ሰብኡትን ኣንስትን ኣብ ዓበይቲ ዲቪዚዮን ይጻወቱ። ኣብዚ ናይ ተዅሲ ማሕበር እውን ኣሎ፡ ከምኡውን ግሩም ዝኾነ ናይ ምግላብ ቦታን ናይ ፍሪስኪስን ስቨቲስ ጉጅላታት፡ ናይ ተኒስ፡ ምጅላብ ስካውት ወዘተ ንጥፍታት ኣሎ።
ኣብቲ ከባቢ ብቐረባ እንታይ ይርከብ
ኣብ ቶርሶስ ዳርጋ ኩሉቲ እትደልዮ ነገራት ኣሎ። ኣብቲ ብመንጎ ማእከላይ ከተማ ዚሓልፍ ኣልፋርጋታን፡ ናይ ድኳናት ቦታ ኣሎ። ኣብኡ ቤትንባብ፡ ናይቲ ኮምዩን ቤትጽሕፈት፡ ማሕበራዊ ቤትጽሕፈት፡ ቤትጽሕፈት ዕዮ ወዘተ ኣሎ። ሕሱር ናይ ቤት ወይ ናይ ክሽነ ኣቕሑ እንተ ደሊኻ፡ ኣብ ኮምዩንና ብዙሕ ሰከንድሃንድ ድኳናት ኣለዉ።
ኣገልጎት ክንክን ወይ ሕብሐባ ቆልዑ
ቅርበት፡ ኳሊቲ፡ ሓልዮትን ምጡንነትን። እዘን ቃላትዚኣተን ንቶርሶስ ኮምዩን መሪሕ ከዋኽብቲ እየን፡ ኣብቲ ንመንእሰያት ተቐማጦና እንገብሮ ውጥናት ከይተረፈ።
ኣብ ቶርሶስ ቤትትምህርቲ ህጻናትን መባእታ ቤትትምህርትን ሓባራዊ ዕላማ ዘለወን ናይቲ ማሕበረሰብ ንጥፈታት እየን። ካብቲ ህጻናት ትምህርቲ ዚጅምሩሉ ክሳዕ ናይ ዓበይቲ ስልጠና፡ መምርሒና ንቐጻሊ ትምህርቲ ወይ ስልጠና ዝዓለመ እዩ።
ናትና ኣብያተትምህርቲ ህጻናትን መደበኛ ኣብያተትምህርትን ነኣሽቱ እየን፡ ዝምዕብል ናይ ትምህርቲ ሃዋህውን እተመስከረሎም ሰራሕተኛታትን ድማ ኣለወን።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ኣብ ቶርሶስ ኮምዩን ሓሙሽተ ደስ ዘብላ መባእታ ኣብያተትምህርቲ ከምኡውን ክልተ ካልኣይ ደረጃ ኣብያተትምህርቲ ኣለዋ። እቲ ንእሽቶ ቅርጽን እቲ ዓቢ ናይ መምሃራን ጻዕቅን፡ ብምምሃር ጽቡቕ ነጥቢ ከም እነምጽእ ገይሩና። ኣብዚ፡ ጭርሖኡ 'ገለ ብዙሕ ንኺረኽቡ ብዙሕ ይደልዩ' ዚብል ዝኾነ ፍሉይ ቤትትምህርቲ እውን ኣሎ።
ኣብቲ ናይ ኮረሶፖንደንስ ካልኣይ ደረጃ ቤትትምህርቲ ኣስታት 500 ተመሃሮ ኣለዉ፡ እቲ ቤትትምህርቲ ከኣ ኣብ ሽወደን መሪሕ ናይ ርሕቐት ካልኣይ ደረጃ ቤትትምህርቲ እዩ። ገለ ናይቲ ቤትትምህርቲ ተመሃሮ ብቀዋሚ ወይ ብምዱብ መገዲ እዮም ዚምሃሩ፡ ካልኦት ግን ኣብ ገዛውቶም ኮይኖም ናይ ርሑቕ ትምህርቲ እዮም ዚወስዱ።
ዕድላት ትምህርቲ
እቲ ናይቲ ኮምዩን ትምህርቲ ንዓበይቲ በቲ ናይ ቶርሶስ፡ ካልማርን ሞርቢሎንጋ ኮምዩናት ማእከል ፍልጠት እዩ ዚተሓባበር። ኣብቲ ማእከል ፍልጠት፡ ብዛዕባ ናይ ኩሉ ናይ ዓበይቲ ትምህርቲ ስልጠና መምርሕን ሓበሬታን ትረክብ።
ኣገልጎት ጥዕና
ኣብ ቶርሶስን ሰደርኦክራ ማእከል ጥዕና ኣሎ። በቶም ሰፊሕ ክእለትን ነዊሕ ናይ ሞያ ተመክሮ ዘለዎም ሰራሕተኛታት ናይ ጥዕንና ክንክንንን ኣገልግሎት የቕርብ።
ዕላማና ንኣኻ ከም ውልቀሰብ ክንከናኸንን ኩሉ ግዜ ቀጻሊ ናይ ሕክምና ኣገልግሎት ንምሃብ እዩ። እቲ ትዅረትና ኣብ ጥዕና እዩ፡ ካብኡ ሓሊፉ ድማ ነቲ ናይ ህይወትካ ኣካይዳ ወይ ኣመላት ንኽትልውጥ ምኽሪ ንህብ።
ኣብ ቶርሶስ ናይ ስኒ ሕክምና፡ ናይ ኣደታት ክሊኒክ ከምኡውን ናይ ህጻናት ማእከል ጥዕና ኣሎ።
ናይ ቋንቋ ድግፍ-ተርጓሚ ምርካብ
ንዝኾነ ሓበሬታ ብጽሑፍ ይኹን ብዘረባ ብቛንቋኻ ኪትርጎመልካ ምስ እትደሊ ተርጓማይ ኪህልወካ መሰል ኣሎካ። እቲ ኣብቲ ኮምዩን ዘሎ እትበጽሖ ትካል፡ ምስ እትውከሶ ተርጓማይ ኪቋጸረልካ ይኽእል እዩ።
ኣገልግሎት መጎዓዝያ
ኮምዩንና ኣብ መንጎ ካልማርን ካርልስክሩና እዩ ዚርከብ። እዘን ክልተ ከተማታት ናይ ፍርቂ ሰዓት ርሕቀት ኣለወን፡ ብመገዲ E 22፡ ናብ መዓርፎ ነፈርቲ 30 ደቓይቕ ጥራይ ብምውሳድ ድማ ንመብዛሕትኦም ተቐማጦ ዓበይቲ ከተማ ንቕድሞም!
ናብ ካልማርን ካርልስክሩናን ዘራኽብ መስመራት ኣውቶቡስ ግሩም እዩ፡ ኣብ መዓልቲ ድማ ብዙሕ ንቕሎታት ኣሎ።
ካብ ካልማርን ካርስልክሩና ብባቡር ክትገይሽ ትኽእል። ንኣብነት ናብ ማልመ ካብ ሰለስተ ሰዓታት ብዝውሕድ ግዜ ትበጽሕ። ሓንቲ ሰዓት ወሲኽካ ድማ ናብ ሾፐንሃምን ትበጽሕ!
ስራሕን ትካላት ናይ ምምስራት ተኽእሎታትን
ናይ ቱርሾስ ኮሙን ሸቶ ነተን ኣብታ ኮሙን ዘለዋ ትካላት ምብርታዕን ምንቅቓሕን እዩ።
ናብዚ ንምብጻሕ ናይዚ ኮሙን ናይ ኢንዱስትሪን ንግድን ኣማዕበልቲን ናይ ቱሪዝም ሓለፍትን ምስ ናይዚ ኣከባቢ ናይ ኢንዱስትሪን ንግድን ማእከል ምምዕባል (ቱርሾስ ፎረታግስሰንትሩም) ብሓባር ይሰርሑ። እዞም ሰለስተ ወገናት ብሓባር ብምስራሕን ርክባትን ነዚ ኣብዚ ቦታ ዝርከብ ኢንዱስትሪን ንግድን ንኽምዕብልን ክዓብን ይሕግዙ። ንሶም ንዓኻ ኣብ ቱርሾስ ኮሙን ወናኒ ትካል ዝኾንካ ወይ ክትከውን ትደሊ ይሰርሑ።
ናይ ቱርሾስ ፎረታግስሰንትሩም (ማእከል ትካላት) ንዓኻ ትካል ክትከፍት ወይ ንትካልካ ከተማዕብል ትደሊ ዕድል ናይ ምኽሪን ደገፍ ይህብ እዩ።


text:
ዝኾነ ሰብ፡ ኣብ ምድሪ ክሳብ ዝነብር ዘሎ፡ ድሌታት ኣለዎ። ናይ ወዲ-ሰብ ውሽጣዊ ሃረርታ ምፍላጡ ድማ ኣዝዩ ኣገዳሲ እዩ። ሽሕ እዃ ከቢድ እንተኮነ፡ እተን ክልተ ውሽጣዊ ሃረርታና ከም ደቂ-ሰባት እንታይ ምዃነን መጽሓፍ ቅዱስ ይምህረና እዩ። እምበኣር፡ እተን ክልተ ውሽጣዊ ሃረርታና እንታይ እየን፧
. . . ናብ ማሕበር ሰብ ተሰሎንቄ፡ ብእግዚኣብሄር ኣቦናን ብጐይታና የሱስ ክርስቶስን። (2ተሰ 1.1)
እዛ ኣብ ላዕሊ ዘላ ጥቕሲ፡ ብ -እግዚኣብሄር ኣቦን ብ-ጐይታና የሱስ ክርስቶስ ብምባል እያ እትጅምር። እቲ ኣብ ናይ ትግርይና ቛንቛ፡ – ብ – ተባሂሉ ዘሎ ትርጓሜ ኣብ መበቆለይና ትርጉሙ፣ “ኣብ ውሽጢ” ዝብል ሓሳብ እዩ ዘለዎ። ኣብ ውሽጢ እግዚኣብሄር ኣቦን፡ ኣብ ውሽጢ ጐይታና የሱስ ክርስቶስ – ከምዘላ ማሕበር ተሰሎንቄ ድማ ይነግር።
ንሕና ከም ማሕበር – “ኣብ ውሽጢ” እግዚኣብሄር ኣቦን “ኣብ ውሽጢ” ጐይታና የሱስ ክርስቶስን ኢና ዘሎና፣ እዚ ግና እንታይ ማለት እዩ፧
እቲ “ኣቦ” ዝብል ቃል – ጠዋሪ፡ ሓብሓቢ፡ ኣላዩ፣ መንበሪ፡ ዑቕባን ኣዳብን ዝብል ኣምራት የስምዕ። ስለዚ “ኣብ ውሽጢ” እግዚኣብሄር ኣቦ ኣሎና ማለት፣ ብቀንዱ ኣብ ውሽጢ ርሕራሔን ኣብ ትሕቲ ዑቕባ ሰማያዊ ኣምላኽ ምህላው ማለት እዩ።
ኣብዛ ጥቕሲ እቲ ካልኣይ ተጠቒሱ ዘሎ ማዕርግ ድማ፡ “ጐይትና” ዝብል እዩ። እቲ ጐይታ ዝብል ቃል – ብቀንዱ ንስልጣን፡ መሪሕነትን ዋንነትን ዘመልክት እዩ። ስለዚ “ኣብ ውሽጢ” ጐይታ ኣሎና ማለት – ብቀንዱ ኣብ ውሽጢ ምቁጽጻሩ፡ ኣብ ትሕቲ ስልጣኑ፡ ኣብ ዋንነቱ እቲ ዝዓበየን ዝበርትዐን ጐይታናን መድሓኒናን የሱስ ክርስቶስ ኣሎና ማለት እዩ።
ስለዚ ሃዋርያ ጳውሎስ ንሰብ ተሰሎንቄ፣ ብከምዚ መገዲ ሰላምታ ምሃቡ፡ ሰብ ተሰሎንቄ ስድራቤት ምዃኖም (ስድራቤት እቲ ሓላዪ ኣቦን) ከምኡ’ውን ኣገልገልቲ (ኣገልገልቲ ኣብ ትሕቲ ጐይታን) ምዃኖም የዘኻኽሮም ኣሎ። እዘን ክልተ ኣምራት፡ መግለጺ እግዚኣብሄር ከም ኣቦን ከም ጐይታን እየን። እዚ ድማ ማሕበር ክርስቶስ ስድራቤት ኣምላኽ እያ፡ ኣገልጋሊት ጐይታ ድማ እያ። እዚ እቲ ዘይነጻጸል ድሌታትና እዩ።
ነፍሲ-ወከፍ ካባና፡ ደገፍ ክረክብ ይደሊ እዩ። ሓገዝ ካልኦት ዝደልየሉ እዋን’ውን ኣሎ። በቲ ካልእ ወገን ስማ፡ ዓላማን ትርጉም ህይወትን ድማ ንደሊ ኢና። እዞም ነገራት ማለት ሓገዝ ምድላይናን ጉዝጓዝ መመርኮሲ ምእላሽናን በቲ ሓደ፡ ናይ ዓላማ ሰባት ኮይንና ትርጉም ዘለዎ ህይወት ክንነብር ምድላይና፣ ሓቢርና እምበር ተፈላሊና ከምዘይኮነልና እዩ ዘርኢ።
- ነቲ ናይ ሰማይ ኣቦና ፡ ካብ ኩሉ ሓጢኣትናን ሕመቕናን መከራናን ኩሉ ግዜ ክድንግጸልናን ክረድኣናን ንደልዮ ኢና። ኣብ ኩሉ እዋን ክሕግዘናን ብኩሉ መገድና ክድግፈናን ንደልዮ፡ ምኽንያቱ ድማ ንሕና ኣዚና ድኹማትን ብኩሉ መዳይ ቅሉዓት ኢና።
- ብካልእ ድማ ሰማያዊ ጐይታና፡ ብኩሉ ሸነኽ ህይወትና ክመርሓና፡ ብጥበበይና መገዲ ከርእየና፡ ዓብዪን ትርጉም ዘለዎ ክሳብ እንፍጽሞ ሓይሊ ዘዕጥቅ መሪሕነት ገይሩ ከሳልየና፡ ምኽንያት ምንባርና ብምዃን ጠቐምትን ኣፍረይቲ ኮይና ከምቲ ብእግዚኣብሄር ዝተፈጠርናሉ ዓላማ ንክንነብር ይገብረና። ኣብ ትሕቲ ኣቦነት እግዚኣብሄር ኣምላኽ ጥራይ ብምንባር ርሕራሄኡ ብምርካብ ውሕስነት ክህልወና ጥራይ ኣይኮነን። ዋላ እዃ ኣብ ትሕቲ ርሕራሄኡ ምንባር ኣዝዩ ዝምእምእን ጥዑም እንተኮነ፣ ነቲ ዝተፈጠርናሉ ዓላማ ንክንነብር ዝደፍእ ቀንዲ ደራኺ ሓይሊ ኣሎ።
መሓሪ ኣቦ ክህልወና ኢና እንደሊ፡ ምእንቲ ክከላኸለልና። ኩሉ ዝኽእል ጐይታ፡ ጐይትና ክኸውን ኢና እንደሊ፡ ምእንቲ ክስዕረልና፡ ትእዛዛቱ ናይ ምዕዋትና ምኽንያት ምእንቲ ክኸውን። ስለዚ ጳውሎስ ኣብዚ ጥቕሲ 1 ዝብሎ ዘሎ፡ ንስኻትኩም ማሕበር ኣምላኽ “ኣብ ውሽጢ እግዚኣብሄር ኣቦን ጐይታና የሱስ ክርስቶስ” ኢኹም ዘለኹም፡ ይብለና ኣሎ። በዚ ንዓርፍ፡ ረዲኤትና ካብ ኣቦና እግዚኣብሄር ይመጸና! ንካልእ ዝኸውን ትብዓት ንዕጥቕ ትርጉም ምንባርና ንፈልጥ – ብጐይታና የሱስ ክርስቶስ!


text:
ናይቶም ንግብረሽበራ ሓጊዝኹም ብዝብል ኣብ ኢትዮጵያ ዝተኸሰሱ ክልተ ስዊዲናዊያን ጋዜጠኛታት ከይዲ ፍርዲ ኣብ ናይ ግጭት ዞባታት ጊደ ሪፖርተራት እንታይ ክኸውን ኣለዎ ብዝብል ክርክር ተወዲኡ።
ሰለሰተ ናይ ፈዴራል ዳኛታት ዝሓቖፈ መጋባእያ ኣብ ልዕሊ ማርቲን ሺብየን ዮሃን ፐርሰንን ፍርዲ ንምሃብ ን21 ታሕሳስ ኣ/ፈ ቆፀራ ሂቡ።
እቲ ናይቶም ክልተ ሲዊዲናዊያን ጋዜጠኛታት ጉዳይ ቀዳማይ ምንስቴር መለስ ዜናዊ ብዛዕባ ጥፍኣት እቶም ጋዜጠኛታት ብወግዒ ድሕሪ ምግላፆም ነይሩ ቆላሕታ ዝረኸበ።ቀዳማይ ምንስቴር መለስ ዜናዊ ንሓንቲ ናይ ስዊዲን ጋዜጣ ኣብዝሃብዎ ቃለ መጠይቕ እቶም ጋዜጠኛታት እንተወሓደ ናይ ኣሸበርቲ ልኡኻት ነይሮም ክብሉ ተዛሪቦም ነይሮም።
ኣብቲ መጋባእያ ሺብየን ፐርሰንን ዶብ ሰጊሮም ናብ ኢትዮጵያ ብዘይ ሕጋዊ ምእታዎም እንተኣመኑ’ውን ንግንባር ሓርነት ኦጋዴን ምሕጋዞም ግን ነፂጎምዎ ኣለው።ናብ ኦጋዴን ዝኣተዉ ንምንቅስቓሳት ሓደ ትካል ነዳዲ ስዊዲን ምርመራዊ ፀብፃብ ንምስራሕ እዩ ኢሎም።
ጉዳዮም ኣብ ዝረአየሉ ናይ መዕፀዊ ማዕልቲ ሎማዕንቲ ረቡዕ ጠበቓ እቶም ተኸሰስቲ ኣብ ወፃኢ ሃገራት ብምፅብፃብ ብዙሕ ተመኩሮ ንዘለዎም ክልተ ጋዜጠኛታት ኣብ ናይ ጎንፂ ዞባታት ዝሰርሑ ጋዜጠኛታት ከመይ ይሰርሑ ዝብል ምስክርነቶም ንምሃብ ፀዊዕም ነይሮም።
ኣብ ማእኸላይ ምብራቕ ወኪል ጋዜጣ ለንደን ደይሊ ተለግራፍ ዝኾነ ኣንድሪያን ብሎምፊልድ መንግስታት ክወፁ ዘይደልዩዎም ዜናታት ንምስራሕ ጋዜጠኛታት ናብ ዝተኸልከሉ ከባቢታት ከምዝጉዓዙ መስኪሩ።
ጠበቓታት ኣብቲ ጉዳያ ዘለዎም መከራኸሪ ነጥቢ ኣብ ውሽጢ ሓደ ሰሙን ብፅሑፍ ከቕርቡ እዮም።


text:
ብህጹጽ ናብ ሕክምና ምኻድ
እንታይ ኢዩ?
ኣብ ፈረንሳ 650 ፣ ናይ ህጹጽ ሓደጋ ሓገዝ ወሃብቲ ወኪላት፣ ኣብ ሆስፒታላትን ክልኒካትን ኣለዋ ። ኣገልግሎተን ድማ ብፍላይ ህጹጽ ሕክምናዊ ሓገዝ ክረኽቡ ዘለዎም ሰባት ዝተሓዝአ እዩ። .
i ምፍላጡ ኣገዳሲሓበሬታ :እቶም ናይ ህጹጽ ሓገዝ መውሃቢ ነቑጣታት መብዛሕትኡ እዋን "ጻዕቂ ባት " ስለዘለወን ናብኡ ዘኽይድ ህጹጽ ሕክምናዊ ኩነታት ምስ ዘይክሰት ዘይምኻድ ይምረጽ። ስለዚ ናብ ህጹጽ ሓደጋ ንምኻድ ይግበኣኩም ዶ ወይስ ኣይፋሉን ንምፍላጥ ኣብ ዝስዕብ ኩነት ተመልከቱ (ብፍላይ ኣብ ሓበሬታ ቁጽሪ 1).
ንመን ኢዩ ፧
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ብኸመይ ይኸውን
ናብ ናይ ህጹጽ ሕክምና ክንመጽእ ይግብኣና ዶ ዶ ወይስ ኣይፋሉን ንምፍላጥ ምስ እንደሊ
Configurez votre étape
ንህጹጽ ሕክምናዊ ኣገልግሎት ን ኣብ ህጹጽ ኩነታት ጥዕና ዘለዎም ሰባት ዝተሓዝአ እዩ
⇒ ንኣብነት፣ ህጹጽሕክምናዊ ሓገዝ ንኽትሓቱ ዘኽእሉ ምልክታት እዞም ዝስዕቡ ክጥቀሱ ይከእሉ
- ብርቱዕ ቃንዛ ኣብ የማናይ ኣፍ-ልቢ
- ብርቱዕ ኦሞሮድዮ፣ ደም ዝተሓወሶ ውጽኣት
- ምጥፋእ ሃለዋት
- ኣዝዩ ብርቱዕ ረስኒ / ምጉዳል ምስ ዝኣቢ
- ምጽጻል ሓዊ ፣ ኤለክሪክ ምሓዝ
- ዕውልውል ምባልን ፣ ነውጺን ወይ ዘይርዱእ ኩናት ኣእምሮ ምስ ዝኽሰት
- ናይ ምስትንፋስ ጸገም። ናይ ምዝራብም ንኻድን ጸገም ምስ ዝኽሰት
- ዝኾነ ዓይነት ናይ መኪና ሓደጋ (ወላ ብዘይ ቃንዛ)
- ኣብ ኣካላትኩም ዝኣተወ ነገር ምውጻእ ምስ ዝኣቢ
- ኬሚካላዊ ሓደጋ፣ ምምራዝ ወይ ምስማም
- ብ መውደቕቲ ዘጋጥም ማህሰይቲ ዓጽሚ ዓጽሚ
- ካብ ኣለርጅ ዝብገስ ቅጽበታዊ ሕበጥ ኣካላት
- ፍሉይ ቃንዛ ኣብ (ርእሲ፣ ወይ ከብዲ ወዘተ ምዝ ዘጋጥም)
- ፈተነ ነብሰ-ቅትለትን ወዘተን ...
i ክፍለጥ ዘለዎ ኣገዳሲ ነጥቢ!
እዚ ተርታ ናይ ሓደጋታት ኣብዚ ዝውደእ ኣይኮነን፣ ስለዚ ዝኾነ ዘይልሙድ ጥዕናዊ ኩነታት ምስ ዘጋጥመኩም፣ ከሻሽለኩም ባህትያዊ እዩ።
⇒ እቲ ዘጋጠመ ሕማም፣ እንተደኣ ክሳዕ ክንድቲ ህጹጽ ዘይኮነ ማለት ን ጽባሒቱ ናብ ሓኪም ክትከድልሉ እትኽሉ ኩነታት ምሕማም ወይ እውን (ቀዳመ ሰንበት ክሳብ ዝሓልፍ ክትጽመሙ) ዘኽእለኩም እንተኾይኑ፣ ካብ ናይ ህጹጽ ሕምናይ ምሕታት፣ ከምቲ ልሙድ ማ ሓኪም ቆጸራ ክትወስዱ ይምከር።
ንኣብነት :
- ንነዊሕ መዓልታት ዝመላለስ ወይ ዝጸንሕ ቃንዛ ምስ ዝህልወኩም s
- ናይ ሕክምና ሰርቲፊኬት ወይ እውን ምሕዳስ መዐደግ መድሃኒት ወረቐት ምስ ደድልየኩም
- ክታበት
- ናይ ስራሕ ፍቓድ ንምንዋሕ ..
⇒ እንተደኣ ኣብ ናብ ኣገለግሎት ህጹጽ ክትከዱ ይግበኣኩምን ኣይግበኣኩምን ምዃኑ ንምፍላጥ ደሊኹም
- እንተደኣ ኣብ ኣዋን ሰኑየ-ሰሉስ ኣሞ ኸኣኣ ቐትሪ ኮይኑ ኮይኑ፣ እሞ ሓኪም እንተደኣ ን ሓ ኪምኩም፣ ብምድዋል ወይ ብኻልእ መገዲ ምኽሪ ሕተቱ።
- ኣንተደኣ ከም ሓኪምኩም ክሕብረኩም ዘይክኢሉ፣ ፣ እንተደኣ ኣብ ፈረንሳ ኴንኩም ናብ ቁጽ 15 (Samu) ኣብ ኤውሮጵ ምስ እትህልዉ ድማ 112 (ህጹጽ ሓደጋ ናይ ኤውሮጳ) ደውሉ፣ ብ ቋንቋ እንግሊዝኛ ወይ እውን ብኻልእ ቋንቋታት እንታይ ከም ዝገብረኩም ዘሎ ሓብሩ።
- እንተደኣ ናብ ነቑጣ ህጹጽ ሓደጋ ክትከዱ ኮይኑ ዝግበኣኩም
- ወይስ ናብ ሓኩም ኢኹም ክትከዱ ዘለኩም
- ወይውን ኣብ ዘለኹሞ ገዛ፣ ኣገልግሎት ክትረኽቡ ትኽእሉ ኴንኩም ክሕብርኹም እዮም
- l ምሸት ወይ'ውን ቀዳመ-ሰንበት ምስ ዝኸውን፣ ከከም ኣኸባቢኹም፣ ከከም ናትይ ጥዕና ኩነታትኩምን፣ ንዝከኣል እንተኾይኑ ተረኛ ሓኻይም ከተዘራርቡ ትትኽእሉ ኢኹም፣
- ተረኛታታ ሓኻይም ሓበሬታ (ብፍላይ ድማ ናይ ዓበይቲ ከተማታት ) ንምርካብ ኣብዚ ጠውቑ. Cliquez ici pour découvrir les maisons médicales à Paris. እቲ ኣገልግሎት ብዘይ ቆጸራ እዩ።
- SOS ሓኻይም (እንተድደኣ ብህጹጽ ሓኪም ክትርእዩ ኣድላዪ ኮይኑ ተረኺቡ፣) እሞ ኣብ ፓሪስን ኣብ ኣከባቢኣ ዘለዋ ደፓርትመንት ማለት : 92, ou 93, ou 94, ኴንኩም እትነብሩ ብ ቁጽሪ ቴለፎም፣ 01 47 07 77 77 ብምድዋል ናይ ገዛ ኣገልግሎት ርኸቡ።
ኣብ ጥቓኹም ዝርከብ ኣገልግሎት ንምርካብ
Configurez votre étape
ናይ ህጹጽ ሕክምናዊ ሓገዝ ነቑጣታት ፣ ኣበየ ሆስፒላትን ክልኒካትን ክፉት እዩ።
ኣብ ኣከባቢኹም ዘሎ ኣየናይ ምዃኑ ንምፍላጥ ኣብዚ ኢንተርኔት ሳይት ጠውቑ sur ce site, ኣብ የማንይ ሸነኽ ናይቲ ሓበሬታ
ናይ ሓፈሻዊ ሕማትን ፔሻሊስት እውን ክትረኽቡ ትኽእሉ
- ብህጹጽ ህጻናት ሓኻይም (ሕሙማት ወይ ናይ ሓደጋ ግዳያት ህጻናት )
- ህጹጽ ሓገዝ ናይ ደቀንስትዮ obstétricales (ነፍሰጾራት ፣ ቃንዛ መደመይቲ ወይ እውን ዘይንቡር ሕርሲ ምስ ዝመጸን )
- ናይ ስኒ ቃንዛ (ኣዝዩ ፍሉይ ቃንዛ ስኒን ኩርምቲን )
- ህጹጽ ሓገዝ ናይ ophtalmologiques (ናይ ዓይኒ ), cardiologiques (ናይ ልቢ ), psychiatriques (ስትረስ ወይ ጸቕጢ ), dermatologiques ( ናይ ቆርበት ) …
- i ኣገዳሲ ሓበሬታ :እዞም ዝተፈላለዩ ኣገልግሎታት ፣ መብዛሕትኡ እዋን ኣብ ዓበይቲ ከተማታት እዮም ዝርከቡ
ብ ህጹጽ ሓደጋ ናብ ሆስፒታል ኣብ እትኸድሉ
Configurez votre étape
'ክትማልእዎም ዘለኩም ነገራት
- ካርድ ቪታልን ከምኡ እውን ኣተስታስዮን 'ወይ ድማ ሰርቲፊኬት ናይ 'ሲኤም ዩ'
- እንተደኣ ካርድ ናይ' ሚችዋል' እንተሃልይኩም
- ታሴራኹም
- ቴለፎንን ምስ ቻርጀሩ
- ሪጋ ንምጽባት ዝሕግዘኩም ነገራት ( ንኣብነት እንተደኣ ትኽእሉ ኴንኩም ፣ መጽሓፍ )
- ናይ መኸፈሊ ዘኽእለኩም መሳላጥያ (ናይ ባንኪ ካርድ ፣ ጥረ ገንዘብ ፣ ወይ ቼክ። )
ኣድላዪ ዝኾነ ክዳን (ካቦት ፣ ጃኬት ጎልፎ ካወዘተ…) ከምኡ እውን ናይ ውሽጢ ኣልባሳት.
ብመኪና ናብ ሆስፒታንል፣ ናብ ህጹጽ ኣገልግሎት ዝህባ ትካላት ምስ እትኸዱ ናብ ዝተመደበልኩም ናይ ፓርኪን ቦታ ኪዱ።
i ኣገዳሲ ሓበሬታ፣ : እንተደኣ ክትዝውሩ ዘይትኽሉ ኴንኩም ወይ እውን ንበይንኹም እንተለኹም።፣ ናይ ምስናይ ሓገዝ ሕተቱ፣ (ኣዕሩኽ ፣ ቤተሰብ ፣ጎረቤት፣ ዝኾነ ወለንተኛ…) ወላ እኳ ኩነታትኩም ናብ ነቑጣ ህጹጽ ሓገዝ ዘብጽሓኩም እንተመሰለኩም፣ ድሕሪኡ ኩናታት ጥዕናኹም ከየፍቅደልኩም ይኽእል እዩ። ስለዚ ጥንቁቓት ኩኑ። እንተድኣ ቃንዛ ሃልይኩም ኣይትዘውሩ ፣ ን በይንኹም ምዃን እውን ኣወግዱ!
ኣብቲ መቀበሊ ተመዝገቡ
Configurez votre étape
ዝተፈለለዩ መቐበሊታት እኳ እንተለዉ፣ ኣብ ዝበዝሐ እዋን ግን ኩነታቶም ሓደ እዩ
- ናይምምሕዳር መቐበሊ፣ : መዝገበ ናይ መንነትን ብ መሰረት ካርድ ወይ ታሴራ
- ን ሓፈሻዊ ኩናታትኩም “ሓበሬታኹም ን ተሓጋገቲ ሃቡ ” : ከከም ኩናታትኩም ነርትሳት ክቕበልኹም እዮም (ንኣብነት : ናይ ፈለማ ኩነታትኩም ንምፍላጥ ከም እኒ፣ ), ዋዒ ፣ ጸቕጢ ደም ህርመት ልቢን ካልእን ንምዕቃን…) ኩነታትኩም ንምግምን ፣ ህጹጽነት ናይ ድሕነትኩምን ይከታተሉን፣ እንታይ ከም ዝግበረልኩምን ይውስኑንን፣ ኣብኡ ዝኾነ ሕቶታት ንምሕታት ኣይትሰከፉ።
i ኣገዳሲ ሓበሬታ :ዘድልየኩም ነገራት ዘሰንይኹም ሰባት ግደፍዎ። (ቴለፎንኩም ምስ ቻርጀራ ግን ምሳኹም ትጽናሕ !)
ዓቕሊ ግበሩ
Configurez votre étape
ናብ መጸበዪ ቦታ ምስ ተመራሕኩም።ነትዝወሃበኩም መምርሒታት ሓልውዎም፣ ብፍላይ ብዛዕባ ምብላዕን ምስታይን ፣ ከምኡ እውን ፣ ኣወሳስዳ መድሃኒትን ወዘተን
እቲ ናይ ምጽባይ እዋን ከከም ግዚኡ ይፈላለ እዩ።
- እቲ ኩነታት ጥዕናኹም ኣብ ደሓን ኩናታ ወይ ህጹጽ እዩ ይፈላለ እዩ። (እንተደኣ ሓደ ኣብ ኣፍ ሞት ዘሎ ሕሙም/ ሕምምቲ መጺኦም፣ ምጽባይኩም ይደናጎ ይኽእል እዩ። )
- እቶም ዝሕክምኹም ሓኻይም ኩናት ናይ መርመራን እውን ረቛሒታት እዮም …
መብዛሕትኡ እዋን (ትሕቲ ሓደ ሰዓት ) ወይ ካብኡ ዝነውሕ (ሓያሎ ሰዓታት ). ክኸውን ይኽእል እዩ ስለዚ ብዓቅሊ ተጸበዩ። .
ኣብ መወዳእታስ ክትጽውዑ ኢኹም .
ሕክምናን / መርመራ
Configurez votre étape
ከከም ናይ ሕማማኩም ኩናታት ፣ናይ ተጠቃምነት መሰልኩምን
- ብ ህጹጽ ሓድጋ ኣብ እትመጽእሉ፣ ሓኪም ስፔሻሊስት እዩ ዝርእየኩም (ኣብ ገለ እዋን እዩ እቲ፣ ጀነራሊስት ዝቕበለኩም እዩ )
- መርመራታት (sስካን ራድዩ፣ ,ናይ ደም መርመራ ወዘተ…)
እንተደኣ , ኣብቲ መጸበዪ ቦታ ኣብታ ብ “box” እትፍለጥ ኣቲኹም ደቂስኩም ከተዕርፉ ትኽእሉ ኢኹም። (ንኡሽቶ ዓራት ኣለዎ )ኣብ ኡ ግምብው በሉ
እንተደኣእቲ ምንዋሕ ዝድንጒ መሲሉ ፣ መግቢ ክዕደለኩም ይኽእል እዩ።
ብድሕሪኡ ዝቅጽል
ካብ መጸበዪ ህቡጽ ሓገዝ ምውጻእ
ናይ ምኻድ ፍቓድ ብ ሓኪም እዩ ዝወሃበኩም
ከከም ኩናታትኩም
- ኣብ እቲ ዓራት ኴንኩም፣ :እንተደኣ መርመራ ኣድልዩ፣ ኣብቲ ቦታ ክትጸንሑ ትኽእሉ ኢኹም። ኣብዚ ኩነታትትት እቲ ዘሰንየኩምን ወይ እትኣምንዎ ሰብ ዝኾነ ክገብረልኩም ክትሓቱ ትኽእሉ ኢኹል
- ኣብ ገዛኹም : እንተደኣ ናብ ሆስፒታል ምምጻእ ኣድላዪ ዘይኮይኑ። ከተዕርፉን መድሃኒት ምእዛዝን ጥራይ ዝግበኣኩም ኮይኑ፣ ኩሉ ናይ ሕክምናውዊን ምምሕዳራዊን ነገራት ምስ ን ሓኪምኩም ዝወሃብ ደብዳቤ ኣሰንዩ ክገድፈኩም እዩ። (እንተደኣ ሓኪም ሃልይኩም ኮይኑ).
እቲ ናይ ሕክምና ዋጋ "ናይ ሓደጋ " ብምኽፋክ ወድኡ እንተደኣ ፣ ኣብ ሆስፒታል ክፍሊ ንኽትሕዙ ዘይተጌሩ
እንተደኣ እቲ ሕክምናኹም ኣብ ክፍሊ ህጹጽ ሓደጋ ጥራይ ተወዲኡ እሞ ንገዛ ተፋኒኹም 19,61€. ናይ መርኣዪ ትኸፍሉ፣ “ ናይ ህጹጽ እዋን ሕሙምም ” (FPU) እዚ ክፍሊት እዚ ከከም ኩነታትኩም ፣ ካብኡ ዝተሓተ ትኸፍሉ ወይ እውን ብነጻ፣ ክትከዱ ይፍቀደኩም ይኸውን፣ ስለዚ ንምጽራይ ኣብዚ ተወከሱ (les différents cas sont précisés ici).
ትከፍልሉ ኣገባባት :
- ብቐጥታ ናይ ኣብኡ ዘለዉ ሰራሕተኛታትክትከስልዎ ዘለኩም ዓቐን ምስ ተነገረኩም
i ኣገዳሲ ሓበሬታ : እቲ ቲኬት ሓዝዎ። 'ብ ኣሹናስኩም ' ፣ ንኽምለሰኩም ምእንቲ ከም መረጋገጺ ሓዝዎ.


text:
ዝሰማማዓኩም ስራሕ ምርካብ፣
ምስ ኢች ዋን"each One" ክትርጎም ከሎ ነፍስ ወከፍ እዩ ዝበሃል ትካል፣
እንታይ ኢዩ?
ኢች ዋን"each One" CDI CDD ብቀዋሚን ግቈዊን ናይ ምቑጻር ዕድልኩም ኣብ ፈረንሳ ዓቡ እዩ
ክትረኽቡና ምስ እትደልዩ ኣብዚ መስመር ኢች ዋን"each One" ኣቲኹም ፣ cliquez ici :https://www.eachone.co/je-me-lance-candidat
ንመን ኢዩ ፧
ቀጻሊ ዝኾነ ምክትታል፣
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ቀጻሊ ዝኾነ ምክትታል፣
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ስለምንታይ እዩ እዚ ጉዳይ ኣገዳሲ ኾይኑ፧
ወርሓዊ ፍልዩ ዝኾነ ቀረብ ስራሕ፣
ናይ ስራሕ ተመኩሮኹም በየገድስ ዝሰማማዕኩም ናይ ስራሕ ዕድል ክንረኽበልኩም ኢና፣
ሞያ ተመሃሩ
ዝተፍላላዩ ሞያታት ንኽትመሃሩ፣ ብ መልክዕ (CDI ወይ CDD) ናይ ምስራሕ ዕድል ንኽፈጥረልኩም
ሞያዊ ተመኩሮ ዘለዎ
ኣብ ኣፍልጦ ዘለወን ኩባንያታት ፈረንሳ ናይ ምጥላቕ ልምምድ።
ፈረንሳዊ ቋንቋ ክእለትኩም ኣመሓይሹ
እዞም ኮርሳት እዚኦም ደረጃ ሞያዊ ቋንቋ ፈረንሳ ከተመሓይሽ የኽእሉኻ።
ብ ኸመይ ኣብርክቶይ ይሳተፍ
ንዝስዕቡ ፣ ቀጥዕታት ኣማልኡ
- VISA ወይ መንበሪ ካርድ ወይ እውን ኣብ ፍረንሳ ናይ ምስራሕ ፍቓድ ዘለኩም
- ናይ ቋንቋ ፈረንሳ ብቕዓትኩም እንተወሓደ A2 (ብ ቃልንጽሑፍን )ral) minimum en français
- ደለይቲ ስራሕ ምስእትኾኑ
ዝኾነ ሕቶ ምስ ዝህልወኩም ርኸቡና።
ንሕቶታትኩም ብኢመይል info-formation@eachone.co ንምምላስ ድሉዋት ኢና።


text:
ኣቶ ካሕሳይ በርሀ ድሕሪ’ቲ ዝተዋህቦ ናይ ዓባይ ብሪጣንያ ናይ ስደተኛ መንበሪ ወረቐት ምሓዙ ነቲ ስርዓት ኣስመራ ንመሰረታዊ ሰብኣዊ ብሕታዊ መሰለይ ብምግሃስ ኣብ ውሽጢ ሃገረ ኤርትራ ከንብረኒ ስለ ዘይከኣለ ኢሉ ንዘቕረቦ ናይ ማሓላ ቓል ብምኽሓድ ምስ ስርዓት ኣስመራ ብምትሕብባር
ኣቶ ካሕሳይ በርሀ ድሕሪ’ቲ ዝተዋህቦ ናይ ዓባይ ብሪጣንያ ናይ ስደተኛ መንበሪ ወረቐት ምሓዙ ነቲ ስርዓት ኣስመራ ንመሰረታዊ ሰብኣዊ ብሕታዊ መሰለይ ብምግሃስ ኣብ ውሽጢ ሃገረ ኤርትራ ከንብረኒ ስለ ዘይከኣለ ኢሉ ንዘቕረቦ ናይ ማሓላ ቓል ብምኽሓድ ምስ ስርዓት ኣስመራ ብምትሕብባር
ንፕረዚደንት ኢሳይያስ ኣሰንዩ ኣብቲ ካብ 31 ግንቦት ክሳብ 1 ሰነ 2010 ኣብ ፈረንሳዊት ከተማ Nice ዝተኻየደ መበል 25 ዋዕላ ፈረንሳን-ኣፍሪቃ ዝተሳተፈ ኣባል ቤትጽሕፈት ፕረሲደንት ስምኦን መሓሪ፡ ንስርዓት ህግደፍ ራሕሪሑ ኣብ ኤውሮጳ ፖለቲካዊ ዑቕባ ከምዝሓተተ ምንጭታት ንኣሰና ሓቢሮም።
ኣብ ሕቡራት መንግስታት ኣመሪካ ቆንስል ኤርትራ ኮይኑ ክሰርሕ ዝጸንሐ ኣቶ ሳልሕ ኢማን ማሕሙድ፡ ንስርዓት ህግደፍ ራሕሪሑ ኣብ ኣመሪካ ፖለቲካዊ ዑቕባ ከምዝሓተተ እሙናት ምንጭታት ንኣሰና ሓቢሮም።
ቁጽሪ ናይቶም ኣብዚ ዝሓለፈ ቀረባ ሰሙናት ንስርዓት ህግደፍ ብምርሕራሕ ንግዚኡ ክንጠቕሶ ኣብ ዘይደለና ሃገር ወጻኢ ዑቕባ ዝሓተቱ ኣባላት ሓይሊኣየር ኤርትራ 19 በጺሑ ከምዘሎ፡ ገለ ካብኣቶም ምስ መርበብ ሓበሬታ ኣሰና ኣብ ዝገበሩዎ ሓጺር ቃለመጠየቕ ኣረጋጊጾም።
15 ኣባላት ሓይሊ ኣየር ኤርትራ፡ ኣብዚ ዝሓለፈ ኣርባዕተ መዓልታት ካብ ስርዓት ህግደፍ ብምምላጥ፡ ምእንቲ ድሕነቶም ንግዚኡ ክንጠቕሳ ኣብ ዘይደለና ሃገር ኣትዮም፡ ፖለቲካዊ ዑቕባ ሓቲቶም ከምዘለዉ ምንጭታት ሓቢሮም።
እቲ ጽዩን ስርዓት ህግደፍ፡ ክሳዱ ኣብ መሸንቆቛ እገዳ ተቐሪባትሉ ኣብ ዘላትሉ ሰዓት፡ ኣብ ወጻኢ ፈቐዳ ጎደናን ገዛን ቶርሞስ ዝብሉ ሃሱሳት ኣዋፊሩ፡ ነቲ ብደምን ረሃጽን ድምጽን ዘረጋገጾ ናጽነት ንድሕሪት ገዲፉ፡ ካብ ዝፈትዋ ሃገሩ ናብ ዓዲ ጓና ዘሳጎጎ ኤርትራዊ ስደተኛ፡ ተመሊሱ፡ “ነዚ ባይቶ ጸጥታ ኣብ ልዕሌና በይኑዎ ዘሎ እገዳ ክትኵንን ናብ ጀኔቫ፡ ኒውዮርክ “ኣዋፍረኒ፡ ኣባዝሓኒ” “ርድኣኒ፡ ርድኡኒ” ኢሉ ‘ከማዓልካ’ ኢሉዎ ንዘይፈልጥ ሰብ ክልምን፡ “ይርዳእካ” ኣብ ዝብሃለሉ ግዜ ኸኣ፡ “ሎሚ ኣብ ሰልፊ ህግደፍ ዘይተሰለፈ፡ ካብ ውራይ ረፈረንደም ከምዝተረፈ” ኢሉ ብዅርምትኻ ዘስሕቕ፡ ዓቕሊ ጽበታዊ ሃተፍተፍ የስምዕ ኣሎ።
ኣምባሳደር ኤርትራ ኣብ ኩወየት ዝነበረ ማሕሙድ ዑመር ጭሩም ንስርዓት ህግደፍ ብምርሕራሕ ምስ ስድራቤቱ ኣብ ካናዳ ፖለቲካዊ ዑቕባ ሓቲቱ ከምዘሎ ብቐጥታ ዘዘራረቡዎ ምንጭታት ኣሰና ካብቲ ካናዳ ኣረጋጊጾም።
ብሰንኪ ‘ቲ ስርዓት ህግደፍ ዝኽተሎ ዘሎ ተጻባኢ ስጉምትታን ግህሰት ሰብኣዊ መሰላትን፡ ኣብ ኤርትራ ብደረጃ ኣምባሳደራት ኤምባሲታት ከፊተን ክዓያ ዝጸንሓ ሃገራት ኤምባሲታተን ክዓጽዋ፡ ገሊአን ናብ ቆንስላዊ ቤት ጽሕፈት ጥራይ ክሓጽሮኦ፡ ገለ ድማ ብተንቀሳቓስቲ ኣምባሳደር ቆንስላዊ ቤት-ጽሕፈተን ከስርሓ መደብ ሒዘን ከም ዘለዋ ንዲፕሎማስያዊ ምንቅስቓሳት ናይቲ ከባቢ ቅርበት ዘለዎም ምንጭታትና ሓቢሮም።
መሰል ሕቶ ዑቕባ ብኣህጉራውን ዘቤታውን ሕግታት ‘ዩ ዝመሓደር። በዞም ሕግታት እዚኣቶም ዝተሰማምዑ መንግስታት ከኣ፡ መምዘኒታት ዑቕባ ንዘማልኡ ሰባት ድሕነቶም ክሕልዉሎም ግዴታ ኣለዎም። መሰል ሕቶ ዑቕባ ኣካል ዘቤታዊ ሕጊ ዓባይ-ብሪጣንያ እዩ።
መሰል ሕቶ ዑቕባ ብኣህጉራውን ዘቤታውን ሕግታት ‘ዩ ዝመሓደር። በዞም ሕግታት እዚኣቶም ዝተሰማምዑ መንግስታት ከኣ፡ መምዘኒታት ዑቕባ ንዘማልኡ ሰባት ድሕነቶም ክሕልዉሎም ግዴታ ኣለዎም። መሰል ሕቶ ዑቕባ ኣካል ዘቤታዊ ሕጊ ዓባይ-ብሪጣንያ እዩ።
መንእሰይ ኻልድ ዓብዱ : ኣብ ሽወደን ኣምነስቲ ኢንተርናሽናል ከም ኣማኻሪ ስደተኛታት ኮይኑ ዝሰርሕን: ንኣስታት 2 ዓመታት ከም ኣባል ናይ ብደረጃ ሃገር ስዊድን ዝቖመ NTG ASYL ዝተባህለ : ብናይ ሽወደን ሚኒስተር ኢሚግረሽን ዝነበረት ኣኒታ ግራዲን ናይ ዝምራሕ reference group ኣባል ብምኻን ዘገልገለን: ከምኡውን መስራቲ ኣብ ሽወደን ብ 2003 ናይ ዝቖመ ማሕበር ኤርትራውያን ሓተቲ ዑቕባ :ጋሻ ናይ ,,Eritrean room for strong and united opposition“ ኮይኑ ከምሲ ዓዲምናዮ አሎና።
ቁጽሪ ናይቶም ኣብዚ ዝሓለፈ መበል ሳልሳይ ርብዒ ዓመት 2008 ኣብ ስዊዘርላንድ ዑቕባ ዝሓተቱ ስደተኛታት ካብ ናይ ዝሓለፈ ሰለስተ ወርሒ ብ 40 ሚኣታዊት ክብ ከምዝበለ፡ ዝበዝሑ ሓተትቲ ዑቕባ ኸኣ ኤርትራውያን ምዃኖም ስዊዝ ኢንፎ ዝተባህለ ናይታ ሃገር መርበብ ሓበሬታ ኣፍሊጡ።
ኣብ ኤምባሲ ኤርትራ ዓባይ ብሪጣንያ ክዓዪ ኣብዚ ቐረባ እዋናት ብመንግስቲ ኤርትራ ዝተላእከ ሜጀር ሃብቶም ኪዳነ፡ ፖለቲካዊ ዑቕባ ሓቲቱ።
ኣብ ናይጀርያ ሓላፊ ቆንስላዊ ጉዳያት ኤርትራ ኮይኑ ዝዓዪ ዝነበረ ዘርአስላሰ ረድኢ ንውልቀምልካዊ ስርዓት ህግደፍ ብምቅዋም ኣብ መወዳእታ ወርሒ ጥሪ 2008 ኣብ ዓዲ እንግሊዝ ፖለቲካዊ ዑቕባ ሓቲቱ።
ሰለስተ ላዕለዎት ወተሃደራዊ መኮንናት ኤርትራ ኣብ ሱዳን ዑቕባ ከምዝሓተቱ ኣል-ሳሓፋ ዝተባህለት ብዓረብ እትሕተም ናይ ሱዳን ነጻ ጋዜጣ ኣብ ናይ ሎሚ ዓርቢ 28/12/07 ሕታማ ገሊጻ።
ሓላፊ ጨንፈር ህግደፍ ንኡስ ዞባ ኣቑርደት ዝነበረ ኣቶ ነጂብ ኣሕመድ ዝሓለፍ ሰሙን ናብ ሱዳን ብምምላጥ ፖለቲካዊ ዑቕብ ከምዝሓተተ ዖማል ዝተባህለት መርበብ ሓበሬታ ሓቢራ።
ግዳያት ግጭት ኤርትራ ኢትዮጵያን (1998-2000) ዝኾኑ፡ 700 ኣብ ኢትዮጵያ ተዓቝቦም ዝጸንሑ ኤርትራውያን ስደተኛታት ተወለድቲ ብሄረ ኩናማ፡ መሰል ዑቕባ ተዋሂቡዎም ኣብ ኣመሪካ ሓድሽ ህይወት ክጣየሱ ናብ ኣመሪካ ይኸዱ ከምዘለዉ ላዕዋይ ኮምሽነር ስደተኛታት ውድብ ሕቡራት ሃገራት ኣፍሊጡ።


text:
ብመንጎኝነት ቱርኪ ንሩስያን ዩክሬንን ንምልዛብ ኣብ ዝካየድ ዘሎ መስርሕ፡ ፕረዚደንት ዩክሬን ቮልደሚየር ዘለነስኪ ሃገራዊ ሓድነትን መሬታዊ ግዝኣትን ቀዳመነታት ከም ዝወሃቦ ኣመልኪቶም።
ከም ጸብጻብ ኣገልግሎት ዜና ሮይተርስ፡ ፕረዚደንት ዘለንስኪ ምእንቲ ሰላም ክብሉ መጻኢ ዕድል እተን ኣከራኸርቲ ቦታታት’ውን ብምርጫ ረፈረንደም ክውሰን ፍቓዶም ምዃኑ ኣመልኪቶም ኣለዉ። ነዚ ንምግባር ግን ኣዋሓሲት ሃገር ከም ዝደልዩን ብተዛማዲ ነቲ ጉዳይ ክትኣሊ እትኽእል ቱርኪ ምዃናን ድማ ይጠቕሱ።
ፕረዚደንት ቱርኪ ረጂብ ተዪብ ኤርዶዋን፡ ብሰንበት ምስ ፕረዚደንት ፑቲን ብስልኪ ድሕሪ ምዝርራቦም፡ እቲ እንኮ ኣማራጺ ሰላምን ዘይተገደበ ሰብኣዊ ተበጻሕነትን ምዃኑ ከም ዝገለጹሎም ተፈሊጡ ኣሎ።
ከም ጸብጻብ ሕቡራት ሃገራት፡ ብዂናት ዩክሬን ኣስታት 10 ሚልዮን ዜጋታት ካብ መንበሪኦም ክፈናቐሉ እንከለዉ፡ 3.8 ሚልዮን ካብኣቶም ናብ ካልእ ሃገራት ዝተሰዱ’ዮም።


text:
ቅድሚ ኣስታት ክልተ ዓመታት ዶ/ር ኣብይ ኣህመድ ናብ ስልጣን ዘምፅአ ለውጢ ስዒቡ ኣብ ኢትዮጵያ ብዙሓት ለውጥታት መፂኦም እዮም።ኢትዮጵያ ድሕሪ 28 ዓመታት ንፈለማ ግዜ ኢህወዴግ ዘይብሉ ምርጫ ንምክያድ ማዕልቲ ተቖሪፁ ኣብ ምቅርራብ ትርከብ።
ቦርድ ምርጫ ኢትዮጵያ ብመሰረት ዘውፅኦ ናይ ግዜ ሰለዳ ምርጫ ዝካየደሉ ዕለት 23 ነሓሰ 2012 ዓ/ እዩ። ወፍሪ ምርጫ ብወግዒ ዝጅመረሉ እውን 21 ግንቦት 2012 ዓ/ም ክኸውን ተወሲኑ’ሎ።
ብርክት ዝበሉ ፖለቲካዊ ውድባት ኣብ ዝንቀሳቐስሉ ፖለቲካዊ ባይታ ኢትዮጵያ፤ፖለቲካዊ ኣኼባታትን ምልዕዓላትን ንምክያድ ቅድሚ ሎሚ ኢህወዴግ ኣብ ስልጣን እናሃለወ ይስምዑ ዝነበሩ መረረታት ሎሚ እውን ምስምዖም ኣይተረፈን።
ኣብዚ ሕዚ እዋን ዝተፈላለዩ ፖለቲካዊ ውድባት ምስ ህዝቢ እናተራኸቡ ዘካይዱዎም ዘለው ኣኼባታት ናይ ወፍሪ ምርጫ ዝመስሉ ዘረባታትን መልእኽትታትን ይስምዑ ብምህላዎም ካብ ሕጊ ወፃኢ ወፍሪ ዝጀመሩ ኣለው ኢሎም ቅሬታታት ዘስምዑ ወገናት እውን ኣለው።
ክስታትን ቅሬታትን ካብ መንጎ ዘቕረቡ ውድባት ናይ ኢትዮጵያ ዜጋታት ንማሕበራዊ ፍትሒ/ኢዜማ/፣ናይ ኦሮሞ ፌደራሊስት ኮንረስ፣/ኦፌኮ/፣ግንባር ሓርነት ኦሮሞ/ኦነግ/፤ፓርቲ ዴሞክራሲያዊ ምትሕብባር ትግራይ፣ናይ ዓረና ትግራይን ሳልሳይ ወያነ ትግራይን ገሊኦም እዮም።መልሲ መንግስትን ገዛእቲ ፖለቲካዊ ውድባትን ቦርድ ምርጫ ኢትዮጵያ እውን ቀሪቡ’ሎ።
ዝርዝሩ ኣብዚ ምስማዕ ይክኣል።


text:
ርክባት ዘርኢ ንፕሬዝዳንት ባራክ ኦባማ ምስ ውልቃዊ መንነቶም ብዓሚቕ ዝተኣሳሰረ እዩ።እቶም ፕሬዝዳንት ኣብ ቅልውላው ፈርግሰን ሚዞሪ ህድኣትን ኣደብን ክሰፍንን ልዕልነት ሕጊ ክኽበርን ምሕፅንታ የስምዑ ኣለው።ኣብ ፈርግስን ዘጋጠመ ፍፃመ ፕሬዝዳንት ኦባማ ቅድሚ ሎሚ ካብ ዝበልዎ ብዝበልፀ ኣብ ዩናይትድ ስቴትስ ኣብ መንጎ ፀዓዱን ፀለምትን ኣሎ ኢሎም ዝኣምንዎ ዘርኣውንትን ዘይምትእምማን ንኸብቅዕ ለውጢ ክግበር ብግልፂ ይፅውዑ ኣለው።
ኣብ ፈርግሰን ዝተፈጠረ ህውከት ፕሬዝዳንት ኦባማ ቅድሚ ሎሚ ካብዝበልዎ ብዝበለፀ ኽርር ዝበለ ቋንቋ ክጥቀሙ ገይሩዎም ኣሎ።እቲ ኣሜሪካዊያን ዓው ኢሎም ዘይዛረብሉ ጉዳይ ፀሊም ፕሬዝዳንት ኣብ ዋይት ሃውስ ምእታው ዘርእን ዘርኣውነትን ሕሉፍ ታሪኽ ክኸውን ዝገብር እዩ ኢሎም ብዙሓት ዝተተስፈውሉ ጉዳይ ነይሩ።
ኣብ ፈርግሰን ህውከት ዝተወልዐ ዳረን ዊልሰን ዝተብሃለ ፃዕዳ ፖሊስ ንዘይተዓጠቐ ፀሊም መንእሰይ ማይክል ብራውን ምቕታሉ ኣይኽሰስን ዝብል ውሳነ ምስተወሰነ እዩ።ምርግጋእ ክሰፍን ዝፀውዑ ፕሬዝዳንት ኦባማ ኣብ ፈርግሰን ዝተፈጥረ ኩነት እታ ሃገር ሰፊሕ ፈተናታት የጋጥምዋ ከምዘለው ዝሕብር እዩ ኢሎም።
‘’እዚ ጉዳይ እዚ ብዛዕባ ጉዳይ ፈርግሰን ጥራሕ ከምዘይኮነ ክንፈልጥ ኣለና’’ ዝበሉ ፕሬዝዳንት ኦባማ ብምቕፅላ ‘’እዚ ናይ ኣሜሪካ ጉዳይ እዩ’’ኢሎም።ኣብቶም ዝሓለፉ ብርክት ዝበሉ ዓሰርተታት ዓመታት ኣብ ርክባት ዘርኢ ዓበይቲ ምዕባለታት ምምፃእና ናተይ ህይወት ምስክር እዩ፤ነዚ ምዕባለ እዚ ምኽሓድ ማለት ኣሜሪካ ንለውጢ ዘለዋ ተኽእሎ ምኽሓድ ከም ማለት እዩ ኢሎም።ሽግራት ከምዘለው ግን ክንቕበሎ ኣለና እውን ኢሎም።
ፕሬዝዳንት ኦባማ ኣብ ርክባት ዘርኢ ብግልፂ ክዛረብሉ ዝገበሮም ቓንዛን ጓሂን በይኑ ጥራሕ ኣይኮነን ይብሉ ተንተንቲ።እንታይ ድኣ ፕሬዝዳን ኦባማ ኣብ ስልጣን ዝፀንሑለን ዝቕፅላ ክለተ ዓመታት ጥራሕ ስለዝኾና እቲ ጉዳይ ናብ ዝለዓለ ደርጃ ክብ ብምባል ክዘራረብሉ ምግባሮም ዝኸስርዎ ስለዘይብሎም እዩ ይብሉ እቶም ተንተንቲ።ዳንኤላ ጊብስ ላዕለወይቲ ኣማኻሪት እቶም ፕሬዝዳንት ዝነበራን ሎሚ CENTER FOR AMERICAN PROGRESS ኣብ ዝተብሃለ ትካል ዝሰርሓን እየን።
ንኻሊእ ዙር ምርጫ ስለዘይወዳደሩ ፖለቲካዊ ሓደጋ ከምዘይብሎም ብሩህ ክኸውን ኣለዎ ኢለን።እንተኾነ ግን ኩልሻዕ ኣብዛ ሃገር ብዛዕባ ዘርኣውነት ክትዛርብ እንተኾይንኻ ሓደጋ ኣለዎ እዩ።ካብ ፖለቲካ ዝዘለለ እዩ ዝብል እምነት ኣለኒ፤ኣዚዩ ምስ ውልቃዊ መንነቶም ዝተኣሳሰረ ብምዃኑ።
ፕሬዝዳንት ኦባማ ቅድሚ ሎሚ እውን ብልዑል ስምዒት ተዛሪቦም እዮም።ኣብ 2012 ኣ/ፈ ትራይቨን ማርቲን ዝተብሃለ ዘይተዓጥቐ ፀሊም መንእሰይ ኣብ ፍሎሪዳ ምስ ዝተቐተለ እቶም ፕሬዝዳንት ማርቲን ውላዶም እንተዝኸውን እውን ተመሳሳሊ ዕፃ ከጋጥሞ ከምዝኽእል ተዛሪቦም ነይሮም።
ሎሚ ግን ነገራት ንምምሕያሽ ስጉምቲ እንተድኣ ዘይተወሲዱ ተወሳኺ ወጥርን ህውከት ክፈጥር ከምዝኽእል ኣጠንቂቖም ኣለው፤ፕሬዝዳንት ኦባማ።ዝተረፈ ስራሕ ኣለና፤ክንሓብኦ ምፍታን ግቡእ ኣይኮነን ኢሎም።
ዋሽንግተን ኣብ ዝርከብ ሃውርድ ዩኒቨርስቲ መምህር ፖለቲካ ዝኾኑ ፕሮፈሰር ማይክ ፋውንትረይ ናይ ፕሬዝዳንት ኦባማ ቃል ቅድሚ ሎሚ ካብ ዝነብረ ዝኸረረ ምዃኑ ድሕሪ ምግላፅ እቲ መግለፂ እኹል ሓይሊ እተንሃሊዩዎ ግን ይሓቱ።እቲ ሕብእብእ ካብ እተሰብረ ምስኡ ሓደ ነገር ክገበር ኣለዎ ይብሉ።
ፕሬዝዳንት ኦባማ ስልጣን ክሕዙ ከለው ብዙሓት ፀለምትን ፀዓዱን ኣሜሪካዊያን ናይ ኣሜሪካ ናይ ዘርኢ ፀገም ብዝዓበይ ክውገድ እዩ ኢሎም እምነት ኣሕዲሮም ነይሮም።ኣብ ፈርግሰን ዝተርኣዩ ፍፃመታት ግን ንኣማእቲ ዓመታት ዝፀንሐ ናይ ዘርኢ ቅርሕንቲ ንፍታሕ ካብ ሓደ ሰብ ወይ ሓደ ፕሬዝዳንት ንላዕሊግዜ ከምዝወስድ ዘርኢ እዩ።


text:
ቆንስላዊ ጉዳያት ክፍሊ ወጻኢ ኣመሪካ፣ ዜጋታቱ ናብ ኤርትራ ከይገሹ ዘውጽኦ መጠንቐቕታ ዳግም ብምሕዳስ፣ ናብ ኤርትራ ክገሹ ወጢኖም ዘለዉ ኣመሪካውያን መገሽኦም ክስርዙ ጸዊዑ። መንግስቲ ኣመሪካ ኣብ 18 ሚያዝያ 2012 ንዘውጽኦ መጠንቐቕታ፣ ብ29 ሕዳር 2012 ዳግም ዳግም ዘሐደሰሉ ምኽንያት፣ ኣብ ዶብ ኤርትራን ኢትዮጵያን ብዘሎ መጥቓዕታትንን ኣብ ኤርትራ ካብ ግዜ ናብ ግዜ እናዕእበየ ብዝመጽእ ዘሎ ጸጥታዊ ስግኣትን ምዃኑ ይጠቕስ። እቲ ቆንስላዊ ጉዳያት ብክፍሊ ወጻኢ ኣመሪካ ኣቕሪብዎ ዘሎ ናይ ጉዕዞ መጠንቐቕታ፣ መንግስቲ ኤርትራ ዲፕሎማሰኛታት ንዝርከብዎም ዜጋታት ኣመሪካ ምንቓስቓሳቶም ከምዝድርት ብምሕባር፣ ካብ ኣሰራ ወጻኢ ክንቐሳቐስ ንዝደሊ ዝኾነ ወጻእተኛ ቅድሚ 10 መዓልታት ፍቓድ መንቐሳቐስ ክሓትት ከምዝግደድ ኣዘኻኺሩ። ብዘይካ’ዚ እቲ ሓበሬታ፣ ናይ ኤርትራን ኣመሪካን ድርብ ዜግነት ዘለዎም ሓያሎ ዜጋታት ክሳብ እዚ እዋን እዚ ብመንግስቲ ኤርትራ ተቐይዶም ከምዘለዉ’ውን የመልክት።
ኣመሪካ ዜጋታታ ናብ ኤርትራ ከይገሹ ተጠንቅቕ
Newer Postተጻወትቲ ሃገራዊት ጋንታ ምስዋሮም መንግስቲ ኡጋንዳ ኣረጋጊጹ
Older Postመ.ንግስቲ ኤርትራ ብምስጢር ምስ መ. እስራኤል ዝርርብ ይቕጽል
COMMENTS
WORDPRESS: 0